༄༅། །དཔལ་རྡོ་རྗེ་འཇིགས་བྱེད་ཀྱི་སྒྲུབ་ཐབས་བདུད་འཇོམས་སྣང་བའི་གོ་དོན་བདུད་རྩིའི་ཉིང་ཁུ་ཞེས་བྱ་བ་བཞུགས་སོ།། དཔལ་རྡོ་རྗེ་འཇིགས་བྱེད་ཀྱིས་སྒྲུབ་ཐབས་བདུད་འཇོམས་སྣང་བའི་གོ་དོན་བདུད་རྩིའི་ཉིང་ཁུ་ཞེས་བྱ་བ། བླ་མ་དང་ལྷག་པའི་ལྷ་མཆོག་མགོན་པོ་འཇམ་པའི་དབྱངས་ལ་ཕྱག་འཚལ་ལོ། །འདི་འཆད་པ་ལ་དོན་གསུམ་སྟེ། གཤིན་རྗེའི་གཤེད་ཀྱི་ཆོས་སྐོར་སྤྱིའི་རྣམ་གཞག ཁྱད་པར་རྡོ་རྗེ་འཇིགས་བྱེད་ཀྱི་ཆོས་སྐོར་བྱུང་ཚུལ། སྐབས་སུ་བབས་པའི་སྒྲུབ་ཐབས་ཀྱི་དོན་བཤད་པའོ། །དང་པོ་ནི་ཡང་དག་པར་རྫོགས་པའི་སངས་རྒྱས་ཀྱི་གདུལ་བྱ་རྣམས་ཀྱི་བསམ་པ་དང་མཐུན་པར་ཆོས་ཀྱི་ཕུང་པོ་བསམ་གྱིས་མི་ཁྱབ་པ་གསུངས་པ་མདོ་སྔགས་གཉིས་སུ་འདུས་པ་ལས་འདིར་སྔགས། དེ་ལ་རྒྱུད་སྡེ་བཞི་ལས། འདིར་བླ་མེད། དེ་ལ་ཐབས་ཤེས་གཉིས་མེད་གསུམ་ལས་འདིར་ཐབས་རྒྱུད། དེ་ལ་འདོད་ཆགས་ཅན་འདུལ་བ་གསང་འདུས། ཞེ་སྡང་ཅན་འདུལ་བ་གཤིན་རྗེ་གཤེད་སྐོར། གཏི་མུག་ཅན་འདུལ་བ་རྣམ་སྣང་སྒྱུ་དྲྭ་རྣམས་ལས། འདིར་གཤིན་རྗེ་གཤེད་ཀྱི་སྐོར་ལ། དམར་ནག་འཇིགས་གསུམ་ལས་དམར་པོ་བོད་དུ་རྒྱུད་ལེའུ་ཉེར་གཉིས་པ་དང་། བཅུ་དགུ་བ་གཉིས་འགྱུར། བིརྺ་པའི་གཞུང་བརྒྱད་སོགས་བསྟན་བཅོས་ཀྱང་མང་དུ་འགྱུར། དབང་བཀའ་ལྷ་ལྔ་དང་བཅུ་གསུམ་མ་གཉིས། བསྐྱེད་རྫོགས་ཀྱི་ཉམས་ལེན་ལས་ཚོགས་སོགས་རྒྱས་པར་བཞུགས། ནག་པོ་ལ་དགྲ་གདོང་འཇིགས་གསུམ་ལས། འདིར་སྤྱི་དོན་གཉིས་པ་འཇིགས་བྱེད་ཀྱི་སྐོར་ལ། ཞང་ལུགས་ལྷ་ཞེ་དགུ་མའི་སྐོར། སྐྱོ་ལུགས་བཅུ་བདུན་མའི་སྐོར། ས་ལུགས་ལྷ་དགུ་མའི་སྐོར། རྭ་ལུགས་ལྷ་དགུ། ལྷ་བཅུ་གསུམ་མ་གཉིས། འདིར་རྭ་ལུགས་ལྷ་དགུ་མའི་ཕྱོགས་ཡིན། དེ་ཡང་ལྷ་དགུ་ནི་གཙོ་བོ་རྡོ་རྗེ་འཇིགས་བྱེད། ཕྱག་མཚན་སུམ་ཅུ་རྩ་གཉིས། རོ་ལངས་བརྒྱད་དང་བཅས་པ་ལ་ལྷ་དགུའམ་རོ་ལངས་བརྒྱད་སྐོར་ཟེར་རྒྱུད་རྟོག་བདུན་གྱི་དངོས་བསྟན་རང་ཡིན། དེ་ལ་རྒྱ་བོད་ཀྱིས་སྒྲུབ་ཐམས་རྣམས་ལ། དཀྱིལ་འཁོར་ཡོངས་རྫོགས་དང་དཔའ་བོ་གཅིག་པ་གཉིས་སུ་ཡོད། འབྲོག་མི། འགོས། གཉེན་སོགས་ཀྱིས་བསྒྱུར་བ་ནི་དེང་སང་བཤད་ཉན་ཆེར་མི་སྣང་། རྭ་ལུགས་ལ་རྒྱ་གཞུང་རྣམས་ནི་རྒྱབ་རྟེན་དུ་ཤིན་ཏུ་འགྲོ་ལ། རྭ་ལོ་ཉིད་ཀྱི་དཀར་ཆག་ཏུ་ཐེབས་པ་རྣམས་ལ། རྭ་པོད་དུ་གྲགས་པ་དང་། རྗེས་འཇུག་ལྡོང་རྒྱ་སྟོན་འབྲི་ཁུང་དཔལ་འཛིན་སོགས་ཀྱིས་མཛད་པའི་ཡིག་ཆ་དང་། ཆོས་རྒྱལ་འཕགས་པ་རྡོ་རྗེ་འཆང་ཀུན་དགའ་བཟང་པོའི་གསུང་སྒྲོས་རྣམ་བཤད་རྡོ་རྗེ་མྱུ་གུ། རྡོ་རྗེ་འཆང་གི་སློབ་མ་མཁས་པ་དཔལ་གྱི་རྒྱལ་མཚན་སོགས་ཀྱིས་མཛད་པའི་ལེགས་བཤད་ཀྱི་ཆ་བསྡུས་པ་ནི་ཐུབ་བསྟན་མཁན་རིན་པོ་ཆེ་ངག་དབང་བསྟན་པའི་རྡོ་རྗེས་མཛད་པའི་རྣམ་བཤད་འདི་ཡིན་ལ། འདིར་དེ་ཉིད་གཞུང་མང་བས་འཛིན་དཀའ་བར། འཛངས་པར་རྟེན་གོ་དོན་གལ་ཆེ་བ་རགས་རིམ་འཆད་པའོ། །དེ་ལ་འབྱུང་ཁུངས་ལོ་རྒྱུས་ཀྱི་སྐབས་ན་དཔལ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་མཛད་པའི་གཤིན་རྗེ་གཤེད་སྐོར་གྱི་ཆོས་འབྱུང་སར་དུ་མཁྱེན་པ་བཅས་དར་རྒྱས་ཆེ་བས་དེར་བལྟ། གཞན་ཡང་འཇིགས་བྱེད་ཀྱི་རྒྱ་གཞུང་རྣམས་དང་བོད་གཞུང་རྭ་པོད་སོགས་ད་ལྟ་ལུང་རྒྱུན་མ་ཆད་པར་བཞུགས་པས་དབང་ལུང་གི་དོན་གཉེར་དང་དཔེ་གང་འབྱོར་རང་གི་ལྟ་རྟོག་དང་མ་གོ་བའི་གནས་སློབ་དཔོན་མཁས་པའི་ངག་ལས་བཙལ་ཏེ་ཐོས་བསམ་གྱི་སྒྲོ་འདོགས་ཆོད་པར་བྱའོ།། །།སྤྱི་དོན་གསུམ་པ་སྐབས་སུ་བབ་པའི་སྒྲུབ་ཐབས་ཀྱི་དོན་བཤད་པ་ལ། གང་གི་སྒོམ་པའི་གང་ཟག གང་དུ་བསྒོམ་པའི་གནས། ནམ་བསྒོམ་པའི་དུས། གང་བསྒོམ་པའི་རྣལ་འབྱོར་རོ། །དང་པོ་ནི། རྡོ་རྗེ་འཇིགས་བྱེད་ཀྱི་དཀྱིལ་འཁོར་དུ་དབང་བསྐུར་བ་ཐོབ་ཅིང་། དམ་ཚིག་དང་ལྡན་པའི་སྔགས་པས་སོ། །དེ་ཡང་འདིར་རྭ་ལུགས་རོ་ལངས་བརྒྱད་བསྐོར་གྱི་དབང་ཐོབ་དགོས་ལ། གཞན་རང་གང་ཉམས་སུ་ལེན་པའི་དཀྱིལ་འཁོར་དེ་དང་དེའི་དབང་ཐོབ་དགོས་ཏེ། གཅིག་ཙམ་ཐོབ་ནས་ཐམས་ཅད་ཉམས་ལེན་མི་རུང་། དམ་ཚིག་ལྡན་པ་ཡང་རྩ་བ་དང་ཡན་ལག་གི་དམ་ཚིག་ཉི་ཤུ་རྩ་གཉིས་ངོ་བོ་ཐོབ་ཚུལ་གཏོང་ཚུལ་ངེས་ཤེས་སྐྱེས་ནས་སྤང་བླང་བྱེད་པ་ཞིག་དགོས་ཀྱི་དམ་ཚིག་ཅི་ལ་ཟེར་ཆ་མེད་པ་དག་གི་དོན་མི་འགྲུབ་པས། འདི་གལ་ཆེ་སྟེ། རྗེ་བཙུན་རིན་པོ་ཆེས། འདི་མེད་འགྲམ་རྩ་ཟད་པའི་ཁང་རུལ་བཞིན། །ཞེས་གསུངས། རྟོག་བདུན་ལས་དམ་ཚིག་མ་ཉམས་པ་དང་། རྣམ་པར་རྟོག་པ་མེད་པ་དང་། དམ་པའི་བརྟུལ་ཞུགས་ཅན་དང་། དཔའ་བོ་བླ་མ་ལ་གུས་པ་དུལ་བ་ཅན་ཞེས་སོགས་གསུངས། གཉིས་པ་ནི། རྟོག་བདུན་ལས། དེ་ལ་གནས་གསུངས་པ་ནི་དུར་ཁྲོད་དམ། ཆུ་ཀླུང་གི་འགྲམ་མམ་ཞེས་སོགས་རྒྱས་པར་གསུངས་ལ། ལས་དང་པོ་པས་འདུ་འཛི་དབེན་ཞིང་བསོད་སྙོམས་རྙེད་བླ་ཆུ་ལ་སོགས་པས་ནད་མི་བསྐྱེད་པ་སོགས་དང་། བརྟན་པ་ཐོབ་པས་ནི་རྒྱུད་ལས་གསུངས་པའི་གནས་རྣམས་སོ། །བྲིས་འབུར་ལ་སོགས་པའི་བྱེ་བྲག་གི་རྟེན་འབྱོར་ན་བཤམ་མ་འབྱོར་ནའང་སྐྱོན་ནི་མེད། བསྙེན་པ་སོགས་ལ་མཆོད་གཏོར་ལག་ལེན་བཞིན་བཤམ། འབྱོར་ན་འོག་ཏུ་གདན་ཁྲི་དང་བཅས་པའི་སྟན་ནང་ཚངས་ཅན་འབོལ་བ། རོ་གདན་དངོས་མ་གྲུབ་ཀྱང་རོ་རས་སོགས་ལ་བྲིས་པ་སྟེ། རོ་ལ་བདག་མེད་པ་བཞིན་སྒྲུབ་པ་པོ་བདག་མེད་ཀྱི་དོན་ལ་གོམས་འདྲིས་བྱེད་པའི་དགོས་པ་ཡོད་འོག་ཏུ་རྡུལ་ཚོན་གྱིས་སྣ་ཚོགས་རྡོ་རྗེ་བྲིས་པའམ་རས་གཡམ་པ་སོགས་ལ་བྲིས་ཀྱང་རུང་། བསམ་གཏན་གྱི་སྤྱོད་ལམ་དང་ལྡན་པས་ཁ་ལྷོར་བལྟ། གནས་ཁང་གིས་སྟབས་ཀྱི་མ་འགྲིག་ན་ལྷོར་བལྟས་པར་བསམ་པས་ཀྱང་རུང་། དལ་འབྱོར་རྙེད་དཀའ་འཆི་བ་མི་རྟག་པ། ལས་རྒྱུ་འབྲས་འཁོར་བའི་ཉེས་དམིགས་ཞིབ་ཏུ་བསམ། སེམས་ཅན་ཐམས་ཅད་ཕ་མར་ཤེས་པའི་བྱམས་སྙིང་རྗེ་བཅོས་མ་མ་ཡིན་པ་དགོས་སོ། །དེ་རྣམས་རྒྱུད་ལ་སྐྱེས་པའི་རྟགས་མི་ལུས་འདི་ཉིན་སྐར་བཞིན་རྙེད་དཀའ། དབུལ་པོས་ཡིད་བཞིན་ནོར་བུ་རྙེད་པའམ། ལོང་བས་མིག་རྙེད་པ་བས་ཀྱང་དོན་ཆེ། དེ་ཡུན་དུ་མི་གནས་ཏེ། དེ་རིང་ཙམ་ཡང་མི་འཆི་བའི་གདེང་མེད་པར་ཤེས་ནས་སྙིང་འདར་ཡེད་ཡེད་པ། ཚེ་འདིའི་སྙན་གྲགས་ལོངས་སྤྱོད་སོགས་བྲག་ཆ་དང་། གཅན་གཟན་གྱི་མདུན་དུ་རྩྭ་སྤུངས་པ་ལྟ་བུ་ད་ལྟའི་བདེ་སྐྱིད་ཚེ་སྔ་མའི་ལས་སུ་ཤེས་པས། ཕྱིས་གང་ཡོང་ད་ལྟ་རང་གི་བྱེད་པ་ལ་རག་ལས་པར་ཤེས་ནས། དགེ་སྡིག་གི་བླང་དོར་སྲོག་དང་བསྡོས་ཏེ་མ་ཉམས་པར་བྱེད་པ་ཞིག་ཆོས་འདིའི་སྔོན་དུ་མི་དགོས་ཁ་མེད་ཡིན་ནོ། །གསུམ་པ་ནི། རྟོག་བདུན་ལས་མཚན་ཕྱེད་ན། ཞེས་སོགས་གསུངས་པས། སྲོད་ཐོ་རངས་སོགས་ཐུན་གསུམ་མམ་བཞི་ལ་སོགས་པར་རོ། །དེ་དག་གིས་ནི་སྒྲུབ་ཐབས་བདུད་འཇོམས་སྣང་བར། དབང་ཐོབ་ཅིང་སོགས་ནས་འདུག་ལ་ཞེས་པའི་བར་གྱི་དོན་ནོ། །བཞི་པ་གང་བསྒོམ་པའི་རྣལ་འབྱོར་ལ། མཉམ་པར་བཞག་པའི་རྣལ་འབྱོར་དང་། མཉམ་པར་མ་བཞག་པའི་རྣལ་འབྱོར་རོ། །དང་པོ་ལ་མངོན་རྟོགས་དངོས་བཤད་པ་དང་། དེ་ཉིད་རྣལ་འབྱོར་བླ་མེད་ཀྱི་ཟབ་གནད་དང་སྦྱར་བ་གཉིས། དང་པོ་ལ་སྔོན་འགྲོ་དང་། དངོས་གཞི་གཉིས། སྔོན་འགྲོ་ལ་ཡང་ཐུན་མོང་བའི་སྔོན་འགྲོ་དང་། ཐུན་མོང་མ་ཡིན་པའི་སྔོན་འགྲོ་གཉིས་ལས། དང་པོ་ནི། རྒྱ་གར་བའི་སྒྲུབ་ཐབས་སོགས་སུ་ཚོགས་ཞིང་སྤྱན་དྲངས་པ་ནས་བསྒོམ་པར་གསུངས་པ་ནི་རྣལ་འབྱོར་རྣམ་བཅུ་བར་མ་ཆད་པ་ལ་དགོངས། ད་ལྟ་སྐྱབས་སེམས་རྡོར་སེམས་བསྒོམ་བཟླས་མཛད་པས་དེ་བཤད་ན། སྔོན་འགྲོ་གསུམ་བྱ་དགོས་བའི་རྒྱུ་མཚན། ཇི་ལྟར་བྱ་བའི་ཚུལ། དེ་ལྟར་བྱས་པའི་དགོས་པའོ། །དང་པོ་ནི། སློབ་དཔོན་འཇམ་དཔལ་གྲགས་པས། སྡོམ་གསུམ་ཆོ་གར་མི་ལྡན་པས། །སྔགས་པའི་བདག་ཉིད་མི་འགྱུར་ཏེ། །ཞེས་གསུངས་པས་སྔགས་པར་འགྱུར་བ་ལ། རང་རང་སོ་སོའི་ཆོ་གས་སྡོམ་པ་གསུམ་སོ་སོ་བླང་བའམ། དབང་བསྐུར་གྱི་ཆོ་ག་གཅིག་ཉིད་ལས་སྡོམ་གསུམ་ཅིག་ཅར་ཐོབ་ཀྱང་རུང་སྟེ། རྒྱུད་སྡོམ་པ་གསུམ་དང་ལྡན་པར་བྱས་ནས་ཚུལ་བཞིན་དུ་བསྲུང་བ་ཞིག་དགོས་ཏེ། གོང་དུ་དམ་ཚིག་དང་ལྡན་པ་ཞེས་པ་དང་དོན་གཅིག སྔགས་སྡོམ་ཡིན་ན་སྡོམ་པ་གསུམ་ཆར་དང་ལྡན་དགོས་པས་ཁྱབ་བོ། །དེ་ལ་ཉེས་པ་ཆེན་པོ་རྣམས་ནི་དབང་གིས་གསོ་དགོས། ཐུན་བར་གྱི་ཉེས་པ་ཆུང་ངུ་སྦྱོང་བའི་ཆེད་དུ་སོ་ཐར་གྱི་སྡོམ་པ་ཡར་ལྡན་དུ་བྱེད་པ་སྐྱབས་འགྲོ། བྱང་སེམས་ཀྱི་སྡོམ་པ་ཡར་ལྡན་དུ་བྱ་བ་སེམས་བསྐྱེད། རིག་འཛིན་གྱི་སྡོམ་པའི་ཉེས་ལྟུང་རྣམས་བྱིན་གྱིས་རློབ་ཅིང་། ལྟུང་བ་འཕེལ་དུ་མི་བཞུགས་པའི་ཕྱིར། རྡོ་རྗེ་སེམས་དཔའི་བསྒོམ་བཟླས་རྣམས་བྱས་པས། རང་རྒྱུད་ཀྱི་སྡོམ་པ་གསུམ་ཡོངས་སུ་དག་པར་འགྱུར་བ་ཡིན་ནོ། །གཉིས་པ་ཇི་ལྟར་བྱ་བའི་ཚུལ་ལ་གསུམ། སྐྱབས་འགྲོའི་རྣལ་འབྱོར། སེམས་བསྐྱེད་ཀྱི་རྣལ་འབྱོར། རྡོ་རྗེ་སེམས་དཔའི་རྣལ་འབྱོར། དང་པོ་ནི། སྤྱིར་སྐྱབས་འགྲོ་ལ་ཐུན་མོང་དང་ཐུན་མོང་མ་ཡིན་པ་དུ་མ་ཡོད་པ་ལས། འདིར་ཐུན་མོང་མ་ཡིན་པ་བླ་མེད་ཀྱི་སྐྱབས་འགྲོ་ཉམས་སུ་ལེན་པ་ལ། ས་ཕྱོགས་དང་གནས་ཁང་ཐ་མལ་དུ་འཛིན་པ་སྟོང་ཉིད་དུ་ཡལ་ནས། བཻ་ཌཱུརྻ་སོགས་རིན་པོ་ཆེ་ལས་གྲུབ་པའི་དག་པའི་ཞིང་དུ་མོས་པའི་མདུན་གྱི་ནམ་མཁར་རང་གི་རྡོ་རྗེ་འཇིགས་བྱེད་ཀྱི་དབང་བསྐུར་བ་ཕྱིན་ཅི་མ་ལོག་པར་ཐོབ་པའི་རྩ་བའི་བླ་མ་དེ་ཉིད་རྡོ་རྗེ་འཇིགས་བྱེད་ཀྱི་སྐུར་བསམ། འདི་ལ་བླ་མ་ཆོས་འབྲེལ་ཡོད་ཚད་དང་བརྒྱུད་པའི་བླ་མ་ཐམས་ཅད་འདུས་པར་བསྒོམ། དེའི་རྒྱབ་ཏུ་རིན་པོ་ཆེའི་ཁྲི་སྟེང་པོ་ཏི་བྲག་རི་བརྩིགས་པ་ལྟ་བུ་བསམ། དེ་ལུང་རྟོགས་ཀྱི་ཆོས་ཐམས་ཅད་ཀྱི་ངོ་བོར་བསྒོམ། མཐའ་སྐོར་དུ་སངས་རྒྱས་བྱང་སེམས་དཔའ་བོ་མཁའ་འགྲོ་བསམ་གྱིས་མི་ཁྱབ་པ་བཞུགས་པར་མོས་དེ་ལ་དགེ་འདུན་དཀོན་མཆོག་ཐམས་ཅད་མ་ལུས་པར་འདུས་པར་བསྒོམ། སྐྱབས་སུ་འགྲོ་བའི་གང་ཟག་བདག་དང་མཐའ་ཡས་པའི་འགྲོ་བ་དྲིན་ཅན་མར་གྱུར་པ་ནི་ནམ་མཁའི་མཐའ་དང་མཉམ་པ་རྣམས་རང་གི་ཉེ་འཁོར་ན་ས་ཆེན་པོའི་རྡུལ་བཞིན་ཡོད་པར་བསམ། ཁྱད་པར་རྩ་བའི་ཕ་མ་དང་གནོད་བྱེད་དགྲ་འདྲེ་བྱུར་གསུམ་རྣམས་རང་གི་མདུན་དུ་གསལ་བཏབ། རང་གི་སྐྱབས་འགྲོ་བྱེད་པ་བཞིན་དེ་ཐམས་ཅད་ཀྱིས་བྱེད་པར་བསམ། དུས་འདི་ནས་བཟུང་བྱང་ཆུབ་སྙིང་པོ་ཞེས་སངས་རྒྱས་ཀྱི་གོ་འཕང་མ་ཐོབ་བར་གྱི་སྐྱབས་མགོན་རེ་ས་བླ་མ་དཀོན་མཆོག་ལས་མེད་པར་ཐག་རྦད་བཅད་ནས་སྐྱབས་སུ་འགྲོ་དེ་སྙིང་རྗེ་དང་དད་པ་གལ་ཆེ། སེམས་མ་ཡེངས་པར་དཔལ་ལྡན་བླ་མ་སོགས་དང་རྫོགས་པའི་སངས་རྒྱས་སོགས་ཀྱི་གཙོ་བོ་ལ་དམིགས། དམ་པའི་ཆོས་སོགས་ཀྱི་ཆོས་ལ་དམིགས། འཕགས་པའི་དགེ་འདུན་སོགས་ལ་དགེ་འདུན་ལ། ཁ་ཙམ་ཚིག་ཙམ་མིན་པར་བློ་ཁེལ་ངེས་ཀྱི་ཅི་ནུས་བྱ། མཇུག་ཏུ་བླ་མ་དང་དཀོན་མཆོག་སོགས་ཀྱི་གསོལ་བ་བཏབ་པས། འཁོར་རྣམས་འོད་ཟེར་དཀར་པོ་ཞུ་ནས། རང་གི་སྤྱི་བོར་ཐིམ། ཆོས་པོ་ཏི་འོད་ཟེར་དམར་པོའི་རྣམ་པར་ཞུ་ནས་མགྲིན་པར༞ དཀྱིལ་འཁོར་གྱི་གཙོ་བོ་འོད་ཟེར་སྔོན་པོའི་རྣམ་པར་ཞུ་ནས་སྙིང་གར་ཐིམ་པས། རང་གཞན་གྱི་ལུས་ངག་ཡིད་གསུམ་དཀོན་མཆོག་གསུམ་དང་དབྱེར་མེད་དུ་བསམ། འདི་ལ་དབང་བཞི་བྱིན་རླབས་ཀྱང་ཚང་། ཅུང་ཞིག་སེམས་གློད་ལ་མཉམ་པར་བཞག གཉིས་པ་སེམས་བསྐྱེད་ནི། ཁམས་གསུམ་གྱི་སེམས་ཅན་ཐམས་ཅད་བདག་གི་ཕ་མར་མ་གྱུར་པ་གཅིག་ཀྱང་མེད་ལ་ཕ་མ་བྱས་རེས་ཀྱིས་ཕན་བཏགས་པའི་དྲིན་ཅན་ཤ་སྟག་ཡིན་པས། དྲིན་ཅན་འདི་རྣམས་འཁོར་བ་སྡུག་བསྔལ་གྱི་རྒྱ་མཚོ་ཆེན་པོར་མཐའ་ཡས་པའི་སྡུག་བསྔལ་གྱིས་གཟིར་བ་རྣམས་སྙིང་རེ་རྗེ་སྙམ་དུ་ཡང་ཡང་བསམ་ལ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་སོགས་སྙིང་ཐག་པ་ནས་གསུམ་ལ་སོགས་མང་དུ་བརྗོད། གསུམ་པ་རྡོ་རྗེ་སེམས་དཔའི་བསྒོམ་བཟླས་སྤྱིར་བཤད་པ་དང་། བྱེ་བྲག་ཏུ་བཤད་པའོ། །དང་པོ་ནི། དེ་ལ་གཤིན་རྗེ་གཤེད་བསྐོར་བ་རྣམས། རང་ཡི་དམ་དུ་གསལ་བའི་སྙིང་གར་ཧཱུྃ་ཡིག་གི་མཐར་ཡིག་བརྒྱས་བསྐོར་བ་ལས་འོད་ཟེར་སྤྲོ་བསྡུས་བྱས། དེ་དག་ལས་བདུད་རྩི་དཀར་པོ་བབས་པས་རང་གི་ལུས་གང་ནས། སྡིག་སྒྲིབ་ཉེས་ལྟུང་རྣམས་འོག་སྒོ་དང་མཐེའུ་ཆུང་གཉིས་ནས་ཐོན་པར་བསམ་ནས། ཡ་མནྟ་ཀ་བཞི་སྦྱོར་གྱི་ཡིག་བརྒྱ་བཟླ་བ་ལུགས་གཅིག་གོ །ད་ལྟ་ཕྱག་ལེན་ལ་མ་རྒྱུད་པ་ཨ་བྷི་ད་ན་ལྟར་དང་། ཕ་རྒྱུད་པ་ཀླུ་བྱང་གི་མི་བསྐྱོད་པའི་དཀྱིལ་ཆོག་དང་། ནག་པོ་དམ་ཚིག་རྡོ་རྗེའི་མཆོད་ཆོག་ལྟར་མཛད། གཉིས་པ་བྱེ་བྲག་ཏུ་བཤད་པ་ལ་ལྷ་སྒོམ་པ། སྔགས་བཟླ་བ་བཤགས་སྡོམ་བྱ་བའོ། །དང་པོ་ནི། རང་གི་སྤྱི་བོར་སྣ་ཚོགས་པདྨ་དང་ཞེས་སོགས་ངག་འདོན་བཞིན་ནོ། །འདི་ལ་དབུ་རྒྱན་རང་འདྲ་རང་ཆས་སུ་སྒོམ། ཆེ་ཆུང་ཚོན་གང་སོགས་ཡིད་ཡུལ་དུ་གང་བདེ་བླ་མ་དང་དབྱེར་མེད་དོ། །གཉིས་པ་ལ་གསུམ། བཟླས་པའི་དམིགས་པ། བཟླས་རྒྱུའི་སྔགས། ཇི་ཙམ་བཟླས་པའི་གྲངས་སོ། །དང་པོ་ནི། ཡབ་ཀྱི་ཐུགས་ཀར་ཟླ་བའི་སོགས་དཀྱུས་བཞིན། གཉིས་པ་ནི། ཡིག་བརྒྱ་དུ་མ་ཞིག་ཡོད་ཀྱང་འདིར་ཡོ་གའི་རྩ་རྒྱུད་དེ་ཉིད་འདུས་པ་བཞིན་བྱེད། སྔགས་དོན་ནི། ཨོཾ་ནི་རྡོ་རྗེ་གསུམ་ལྡན། བསོད་ནམས་ལེན་དང་། བཀྲ་ཤིས་སོགས་མང་པོ་ལ་འཇུག བཛྲ་སཏྭ། རྡོ་རྗེ་སེམས་དཔའ་སྟེ། ལྷ་ལ་འབོད་པའོ། །རྡོ་རྗེ་ཤེས་རབ་སྟོང་པ། སེམས་དཔའ་སྙིང་རྗེ་བདེ་ཆེན་ཏེ་ཟུང་འཇུག་གི་སྐུའོ། །ས་མ་ཡ་མ་ནུ་པཱ་ལ་ཡ་ནི་དམ་ཚིག་རྗེས་སུ་སྐྱོངས་ཤིག་པའོ། །བཛྲ་སཏྭ་ཏྭེ་ནོ་པ་ཏིཥྛ་ནི། རྡོ་རྗེ་སེམས་དཔའ་ཉིད་ཀྱིས་ཉེ་བར་གནས་པའམ་བཞུགས་སུ་གསོལ། ཌཱི་ཌྷོ་བརྟན་པ་མེ་བདག་ལ་བྷ་ཝ་མཛད་དུ་གསོལ། སུ་ཏོ་ཥྱོ་མེ་བྷ་ཝ། བདག་ལ་ཤིན་ཏུ་དགེས་པར་མཛོད། སུ་པོ་ཥྱོ་མེ་བྷ་ཝ། བདག་ལ་ཤིན་ཏུ་རྒྱས་པར་མཛོད། ཨ་ནུ་རཀྟོ་མེ་བྷ་ཝ། བདག་ལ་ཤིན་ཏུ་ཆགས་པར་མཛོད། ཅེས་པར་འགྱུར། སརྦ་ཐམས་ཅད། སིདྡྷི་དངོས་གྲུབ། འདི་ཡན་ཡི་གེ་ལྔ་བཅུ། མན་ལྔ་བཅུ། མེ་བདག་ལ། པྲ་རབ་ཏུ། ཡ་ཙྪ་སྩོལ། སརྦ་ཀརྨ་སུ་ཙ་མེ། ལས་ཀུན་ལ་ཡང་བདག་གི་ནི། ཙི་ཏཾ་ཤྲཱེཿཡ་ཀུ་རུ་ཧཱུྃ། སེམས་ལ་དགེ་ལེགས་སུ་ནི་མཛོད། ཧ་ཧ་ཧ་ཧ། དགའ་བས་དགོད་པ། ཧོ་བྷ་ག་ཝན་ཀྱེ་བཅོམ་ལྡན་འདས། སརྦ་ཏ་ཐཱ་ག་ཏ་བཛྲ། དེ་བཞིན་གཤེགས་པ་ཐམས་ཅད་ཀྱི་རྡོ་རྗེ། མ་མེ་བདག་ལ་མུཉྩ་གྲོལ་བར། བཛྲི་བྷ་ཝ་རྡོ་རྗེ་ཅན་དུ་གྱུར་ཅིག་གི མཧཱ་ས་མ་ཡ་སཏྭ། དམ་ཚིག་སེམས་དཔའ་ཆེན་པོ་ཨཱཿ སྟོང་ཉིད་རྣམ་ཀུན་མཆོག་ལྡན་ནོ། །གསུམ་པ་གྲངས་ནི། བསྙེན་པ་བཞི་འབུམ། ཐུན་རེ་ཉེར་གཅིག་སོགས་སོ། །གསུམ་པ་བཤགས་སྡོམ་ནི་ཐལ་མོ་སྦྱར་ཏེ། ཕྱག་འཚལ་བསྟོད་དེ་སོགས་ཏེ། བཤགས་པ་ལ་སྟོབས་བཞི་ཚང་དགོས་པས། རྡོ་རྗེ་སེམས་དཔའ་ཡབ་ཡུམ་རྟེན་གྱི་སྟོབས། དམ་ཚིག་ཉམས་ཆག་མ་ལུས་པ་འགྱོད་སེམས་དྲག་པོས་བཤགས་པ་རྣམ་པར་སུན་འབྱིན་པའི་སྟོབས། ཕྱིན་ཆད་སྡིག་པ་སྲོག་ལ་བབས་ཀྱང་མི་བྱ་སྙམ་པ་གཉེན་པོ་ཀུན་ཏུ་སྤྱོད་པའི་སྟོབས། འདི་གལ་ཆེ་སྟེ། དེ་ལྟར་བྱས་པས་སྡིག་པ་འདག་ངེས་སྙམ་པ་སོར་ཆུད་པའི་སྟོབས་ཏེ་བཞིའོ། །རྡོ་རྗེ་སེམས་དཔའི་རིགས་ཀྱི་བུ་ཁྱོད་ཀྱི་སྡིག་པ་དག་པར་བྱས་ཡོད། ཞེས་གསུང་ལྷང་བྱུང་ནས་རང་ལ་ཐིམ་པས་སོགས་དོན་དམ་པར་བཤགས་བྱ་འཆགས་བྱེད་སོགས་མི་དམིགས་པ་བརྗོད་བྲལ་ལ་བློ་བཞག་གོ །གསུམ་པ་དགོས་པ་ནི། དེ་ལྟར་ཐུན་མོང་གི་སྔོན་འགྲོ་གསུམ་བྱས་པས། སྡོམ་གསུམ་གྱི་ཉེས་པ་ཕྲ་མོ་རྣམས་དག་ཅིང་ལྷ་མིའི་མཆོད་གནས་སུ་འགྱུར་བ་དང་བསྐྱེད་རྫོགས་ཀྱི་ཏིང་ངེ་འཛིན་སྐྱེ་བའི་དགོས་པ་ཡོད་དོ། །སྒྲུབ་ཐབས་ལས་སྐྱབས་འགྲོ་སོགས་ནས། མཐུན་པར་བྱས་ནས་ཞེས་པའི་དོན་ནོ། །གཉིས་པ་ཐུན་མོང་མ་ཡིན་པའི་སྔོན་འགྲོ་ལ་གཉིས། བསོད་ནམས་ཀྱི་ཚོགས་བསག་པ་དང་། ཡེ་ཤེས་ཀྱི་ཚོགས་བསག་པའོ། །དང་པོ་ལ་གསུམ། ཡུལ་དག་པ་ལ་བརྟེན་པའི་ཚོགས་བསག མ་དག་པ་ལ་བརྟེན་པའི་ཚོགས་བསག དེ་དག་གི་དགོས་པ་བཤད་པའོ། །དང་པོ་ལ་བཞི། ཚོགས་བསག་ཞིང་སྤྱན་དྲངས། དེ་ལ་ཕྱག་མཆོད་པ་བྱ་བ། དེའི་སྤྱན་སྔར་རྒྱུན་བཤགས་བྱ་བ། གནང་བ་ནོད་དེ་གཤེགས་སུ་གསོལ་བའོ།། དང་པོ་ནི། རང་སྐད་ཅིག་གིས་རྡོ་རྗེ་འཇིགས་བྱེད་ཅེས་སོགས་ཏེ། རྭ་ལོས་རང་སྐད་ཅིག་གིས་པདྨ་དང་ཉི་མ་མ་ཧེ་ལ་གནས་པའི་རྡོ་རྗེ་འཇིགས་བྱེད་ཞལ་གཅིག་ཕྱག་གཉིས་ཞེས་སོགས་གསུངས་པ་ལྟར། གཡས་གྲི་གུག གཡོན་ཐོད་པ་བདུད་རྩིས་གང་བ་ཐུགས་ཀར་འཛིན་པ། ཞབས་གཡས་བསྐུམ་པའི་མ་ཧེ་ནག་པོའི་རྭ་བར་དང་། གཡོན་བརྐྱངས་པས་ཚང་རའི་སྟེང་དུ་བརྫིས་པ། གཅེར་བུ་ལིང་ག་གྱེན་དུ་རྒྱས་ཤིང་རུས་པའི་རྒྱན་དྲུག་དང་ལྡན་པ་དམར་ལ་ཟླུམ་པའི་སྤྱན་གསུམ་དང་ལྡན་ཞིང་ལྗགས་འདྲིལ་བ་མི་མགོ་སྐམ་པོ་ལྔས་དབུ་བརྒྱན་པ། རློན་པ་ལྔ་བཅུའི་དོ་ཤལ་ཅན། ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གསལ་བཏབ། དགོས་པ་ནི། ཐ་མལ་རྣམ་རྟོག་བཟློག བར་ཆད་བསྲུང་། ལྷས་ལྷ་ལ་ཚོགས་བསག་པའི་ཚོགས་མྱུར་དུ་རྫོགས་པའོ། །ཐུགས་ཀ་སྟེ་ནུ་མ་གཉིས་ཀྱི་བར་ལུས་ཀྱི་ནང་གི་དབུས་དྲང་པོར་པདྨ་དང་ཉི་མ་ལ་གནས་པའི་ཧཱུྃ་ཡིག་སྔོན་པོ་གསལ་བཏབ། དེ་ལས་འོད་ཟེར་ཁ་དོག་སྣ་ལྔ་པ་རྩེ་མོ་ལྕགས་ཀྱུ་ལྟར་དགུག་པ་གྲངས་མེད་པ་ཕྱོགས་བཅུར་འཕྲོས་པས་སྤྱན་འདྲེན། སྔགས་ཨོཾ་བཛྲ་ས་མཱ་ཛཿ ཨོཾ་སྔགས་ཀྱི་འགོ་འདྲེན་པ་སོགས་མང་པོ་ལ་འཇུག བཛྲ་ས་མཱ་ཛཿ རྡོ་རྗེ་དམ་ཚིག་གིས་འདིར་བྱོན། རྡོ་རྗེ་བསྡུ་བའི་ཕྱག་རྒྱ་ལྷའི་རིགས་ཀྱི་བློ་གྲོས་ཀྱིས་གུར་འགྲེལ་ལས། རྡོ་རྗེ་སེ་གོལ་སྦྱོར་བ་ཡི། །ཞེས་བྱ་བ་ནི། ལག་པ་གཉིས་དཔུང་མགོར་རྡོ་རྗེ་བཅིང་བ་བྱས་ལ་སོགས་ནས། མཛུབ་མོ་ལྕགས་ཀྱུ་ལྟར་བཀུག་ནས། མཐེ་བོང་དང་གུང་མོ་སེ་གོལ་སྦྱོར་བའོ། །ཞེས་གསུངས། གཉིས་པ་དེ་ལ་ཕྱག་མཆོད་བྱ་བ་ནི། ཕྱག་ལ་འདིར་ཚིག་ཉུང་དོན་རྒྱས། ན་མོ་གུ་རུ་བྷྱཿནི། བླ་མ་རྣམས་ལ་ཕྱག་འཚལ་ལོ། ན་མཿཤྲཱི་བཛྲ་བྷཻ་ར་ཝ་མཎྜལ་ལ་བྷྱཿནི། དཔལ་རྡོ་རྗེ་འཇིགས་བྱེད་ཀྱི་དཀྱིལ་འཁོར་བ་རྣམས་ལ་ཕྱག་འཚལ་ལོ། །མཆོད་པ་ནི་རང་གི་སྙིང་ག་ནས་ཧཱུྃ་ལས་སྤྲུལ་པའི་ལྷ་མོ་སྒེག་སོགས་བརྒྱད། མེ་ཏོག་མ་ལ་སོགས་པ་ལྔ་རང་རང་གི་ཕྱག་མཚན་མཆོད་རྫས་འཛིན་པ་སྤྲུལ་ལ། དེ་དག་རེ་རེ་ལའང་གྲངས་མེད་པར་གྱུར་ཏེ། མདུན་གྱི་ཚོགས་ཞིང་གི་མཐའ་བསྐོར་དུ་འཁོད་ནས་མཆོད་པར་བསམ་སྟེ། སོ་སོའི་ཕྱག་རྒྱ་དང་བཅས་ཏེ། ཨོཾ་བཛྲ་ལ་སེ་སོགས་ཀྱི་སྒེག་མོ་དཀར་མོ། ཕྲེང་བ་མ་སེར་མོ། གླུ་མ་དམར་མོ། གར་མ་ལྗང་ཁུ། བདུག་སྤོས་མ་དཀར་མོ། མེ་ཏོག་མ་སེར་མོ། མར་མེ་མ་དམར་སྐྱ། དྲི་ཆབ་མ་ལྗང་ཁུ་རྣམས་ཀྱིས་མཆོད་པར་བསམ། སྔགས་རྣམས་བོད་སྐད་དུ་བསྒྱུར་བ་སྒེག་མོ་ལ་སོགས་པ་བརྒྱད་པོ་དེ་ཡིན། དེ་ཙམ་མི་ནུས་ན་ཨོཾ་སརྦ་སོགས་ཉེར་མཆོད་ལྔས་མཆོད། མཐར་མཆོད་པའི་ལྷ་མོ་རྣམས་མཆོད་ཡུལ་དཔལ་ཆེན་པོ་རྡོ་རྗེ་འཇིགས་བྱེད་ཀྱི་ཐུགས་ཀར་ཐིམ་པས་མཉེས་པར་བསམ་མོ། །གསུམ་པ་དེ་ཡི་སྤྱན་སྔར་རྒྱུན་བཤགས་བྱ་བ་ནི། ཡན་ལག་བདུན་པ་ལ་རིགས་མང་ཡང་། འདིར་གུར་ནས་འབྱུང་བའི་རྒྱུན་བཤགས་དང་། སཾ་བུ་ཊ་ནས་འབྱུང་བའི་སྡོམ་བཟུང་ལན་གསུམ་གསུམ་བྱ་བར་གསུངས་པས། འདི་ལ་གཉིས། ཡན་ལག་བདུན་པ་བཤད་པ་དང་། རིགས་ལྔའི་སྡོམ་བཟུང་བཤད་པའོ། །དང་པོ་ལ། འདིར་ཡན་ལག་བདུན་ནི། སྡིག་པ་བཤགས་པའི་ཡན་ལག དགེ་བ་ལ་རྗེས་སུ་ཡིད་རང་བའི་ཡན་ལག དོན་དམ་བྱང་སེམས་བཟུང་བའི་ཡན་ལག སྐྱབས་སུ་འགྲོ་བའི་ཡན་ལག སྨོན་པ་སེམས་བསྐྱེད་པའི་ཡན་ལག འཇུག་པ་སེམས་བསྐྱེད་པའི་ཡན་ལག བསྔོ་བའི་ཡན་ལག་སྟེ། དེ་དག་གཞུང་ཚིག་དང་སྦྱར་ན། སྡིག་བཤགས་ནི་དཀོན་མཆོག་གསུམ་ལ་སོགས་ཚིག་རྐང་གཉིས་ཏེ། ཚིག་དང་པོས་རྟེན་གྱི་སྟོབས་ཏེ་མདུན་གྱི་ཚོགས་ཞིང་ངོ་། །ཚིག་རྐང་གཉིས་པས་རྣམ་པར་སུན་འབྱིན་པའི་སྟོབས་ཏེ། སྔར་བྱས་ཀྱི་སྡིག་པ་ལ་འགྱོད་སེམས་དྲག་པོས་བཤགས་པའོ། །གཉེན་པོ་ཀུན་ཏུ་སྤྱོད་པ་དང་སོར་ཆུད་པའོ། །སྔགས་རྡོར་སེམས་ཀྱི་བཤགས་སྡོམ་དུ་བཤད་པ་ལྟར་ཏེ་ཤུགས་ལ་བསྟན་ཏོ། །རྗེས་སུ་ཡི་རང་ནི། འགྲོ་བའི་དགེ་ལ་རྗེས་ཡི་རང་ཞེས་པ་སྟེ། རང་གཞན་གྱི་དགེ་རྩ་ལ་ཕྲག་དོག་མེད་པར་དགའ་བ་བསྒོམ་པའོ། །དོན་དམ་བྱང་སེམས་ནི། སངས་རྒྱས་བྱང་ཆུབ་ཡིད་ཀྱིས་བཟུང་ཞེས་པ་སྟེ། སྤྲོས་བྲལ་བསྒོམ་པར་དམ་བཅའ་བའོ། །སྐྱབས་འགྲོ་ནི། སངས་རྒྱས་ཆོས་དང་། ཞེས་སོགས་ཚིག་གཉིས། སྨོན་སེམས་ནི། རང་གཞན་དོན་ནི་སོགས་ཚིག་གཉིས། འཇུག་སེམས་ནི། བྱང་ཆུབ་མཆོག་གི་སོགས་ཚིག་གསུམ། བསྔོ་བ་ནི། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་སོ། །ཚིག་དོན་དེ་དག་བློ་དང་འདྲེས་པར་ལན་གསུམ་བརྗོད་དོ། །གཉིས་པ་རིགས་ལྔའི་སྡོམ་བཟུང་ནི་སྲས་བཅས་སངས་རྒྱས་ཞེས་སོགས་ཏེ། ཚིགས་བཅད་དང་པོའི་ཚིག་རྐང་གཉིས་ཀྱི་སྡོམ་པ་བཟུང་བའི་ཡུལ་དང་། དེ་ནས་གཅིག་གི་བཟུང་བ་པོའི་གང་ཟག་དང་། དེ་ནས་གཉིས་ཀྱིས་དུས་བསྟན་ཏོ། །ཇི་ལྟར་དུས་གསུམ་ཞེས་སོགས་ཚིགས་བཅད་གཅིག་གིས་སྨོན་པ་སེམས་བསྐྱེད་དང་། ཚུལ་ཁྲིམས་ཀྱིས་ནི་སོགས་ཚིགས་བཅད་གཅིག་གིས་འཇུག་པ་སེམས་བསྐྱེད་བསྟན་ཏེ། རིགས་ལྔ་སྤྱིའི་དམ་ཚིག་གོ །སོ་སོའི་དམ་ཚིག་ལ། རྣམ་སྣང་། མི་བསྐྱོད་པ། རིན་འབྱུང་། འོད་དཔག་མེད། དོན་གྲུབ་རྣམས་ཀྱི་སྡོམ་བཟུང་ཤློ་ཀ་རེ་རེའོ། །བྱང་ཆུབ་སེམས་ནི་ཞེས་པ་མན་གྱི་མདོར་བསྡུས་ནས་བཟུང་བ་བསྟན་པས། སྡོམ་བཟུང་འདི་ཡན་ལག་བདུན་པའི་འཇུག་པ་སེམས་བསྐྱེད་དུ་འདུ་བར་གསུངས་ལ། འདི་སྟ་གོན་དང་འཇུག་པའི་སྐབས་ཀྱི་སྡོམ་པ་ཡར་འཕེལ་དུ་བྱེད་པར་རྗེ་བཙུན་མཆོག་གིས་གསུངས་སོ། །བཞི་པ་སྣང་བ་ནོད་པ་ནི། དེ་ལྟར་རྒྱུན་བཤགས་བྱས་པས་ཚོགས་རྟེན་དེ་དག་གིས་ཞལ་ནས་རིགས་ཀྱི་བུ་ཁྱོད་ཀྱིས་མཆོག་གི་དངོས་གྲུབ་ཐོབ་པའི་སྐལ་བ་ཡོད་པས་ལམ་རིམ་པ་གཉིས་སྒོམས་ཤིག ཅེས་གནང་བ་བྱིན་པར་བསམ་མོ། །ཚོགས་ཞིང་གཤེགས་སུ་གསོལ་བའམ། མི་དམིགས་པ་གང་རུང་བྱའོ། །གཉིས་པ་ཡུལ་མ་དག་པ་ལ་རྟེན་པའི་ཚོགས་བསགས་ནི། ཡུལ་སེམས་ཅན་རྣམས་དམིགས་ཡུལ་དུ་བྱས་ནས་བསྒོམ་པས་སོ། །དེའང་སེམས་ཅན་ཚད་མེད་པའི་བསོད་ནམས་ཀྱང་ཚད་མེད་པའོ། །བཞི་ནི་བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་སོ། །འདི་སྒོམ་པའི་འབྲས་བུ་མཐར་ཐུག་གིས་ཚངས་པ་སངས་རྒྱས་དང་། གནས་སྐབས་སུ་ལྷ་ཚངས་པའི་གོ་འཕང་ཐོབ་པས་ཚངས་པའི་གནས་བཞི་ཡང་ཟེར། སྒོམ་ཚུལ་ནི། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་ཅེས་སོགས། བཞི་པོ་སྙིང་ཐག་པ་ནས་བསྒོམ་མོ། །གསུམ་པ་དེའི་དགོས་པ་ནི། དེ་ལྟར་བྱས་པས་རང་གི་རྒྱུད་རྣམ་པར་དག་པར་འགྱུར་བ་དང་། མཐའ་ཡས་པའི་བསོད་ནམས་ཀྱི་ཚོགས་རྒྱ་ཆེར་འཕེལ་བར་འགྱུར་བའི་དགོས་པ་ཡོད་ལ། བསྐལ་པ་གྲངས་མེད་གསུམ་ལ་སོགས་པར་ཚོགས་བསགས་པ་དེ་ཉིད་རྣལ་འབྱོར་པས་སྟན་ཐོག་གཅིག་ཏུ་ཉམས་སུ་ལེན་པའོ། །ཡང་། ཚོགས་གཉིས་ཟུང་དུ་འཇུག་པའི་དགོས་པ་ཡོད། འོག་ཏུ་སྟོང་ཉིད་བསྒོམ་པ་ནི་ཡེ་ཤེས་ཀྱི་ཚོགས་དང་། འདི་བསོད་ནམས་ཀྱི་ཚོགས་ཏེ། རྒྱུ་ཚོགས་གཉིས་ཟུང་འཇུག་ཏུ་བསྒྲུབ་པ་ལ་འབྲས་བུ་རྟེན་དང་བརྟེན་པར་བཅས་པའི་དཀྱིལ་འཁོར་བསྐྱེད་ནས་སེམས་ཅན་གྱི་དོན་སྒྲུབ་པའི་ཉམས་ལེན་ནོ། །གདོང་དྲུག་གི་རྒྱུད་ལས། དཀྱིལ་འཁོར་བསྒོམ་པའི་ཚེ་ན་ཡང་། །བྱམས་དང་སྙིང་རྗེ་དགའ་བཏང་སྙོམས། །ཚད་མེད་བཞི་ཡི་རིམ་པ་ཡིས། །སེམས་ཅན་རྣམས་ལ་ཕན་གདགས་ཏེ། བརྟན་དང་གཡོ་བའི་དངོས་པོ་རྣམས། །ཡོད་མིན་མེད་མིན་གཉིས་ཀ་མིན། །གཉིས་ཀ་མེད་པའང་མ་ཡིན་ཏེ། །སྤྲོས་བྲལ་ངོ་བོ་མེད་པར་བསྒོམ། །ཨོཾ་ཤུ་ནྱ་ཏཱ་ཞེས་སོགས་ཚད་མེད་བཞིའི་རྗེས་ཐོགས་དེ་མ་ཐག་ཏུ་ཡེ་ཤེས་ཚོགས་བསག་བསྒོམ་པར་བཤད། གཞུང་གཞན་ནས་ཀྱང་འབྱུང་བས། གཉིས་པ་ཡེ་ཤེས་ཀྱི་ཚོགས་བསག་པ་ལ་གཉིས་ཏེ། དངོས་དང་དེའི་དགོས་པའོ། །དང་པོ་ནི། རྟོག་བདུན་ལས། ཆོས་ཐམས་ཅད་བདག་མེད་པར་སྔོན་དུ་སོང་བས་ལྷའི་དམིགས་པ་བྱ་སྟེ། ཞེས་སོགས་གསུངས་པས། ཨོཾ་ཤུ་ནྱ་ཏཱ་ཞེས་སོགས་ཏེ། སྔགས་དོན་ནི། ཨོཾ་ནི་དམ་བཅའ་བ། ཤུ་ནྱ་ཏཱ་སྟོང་པ་ཉིད། ཛྙཱ་ན་ཡེ་ཤེས། བཛྲ་རྡོ་རྗེ། སྭ་བྷ་ཝ་རང་བཞིན་ཨཏྨ་ཀོ་ཧཾ་འདི་ཉིད་ངའོ།་་་་་གསལ་སྟོང་ཟུང་འཇུག་དེ་ཉིད་ལ་ཞེས་པའི་ཐ་སྙད་བྱས་པའོ། །ཞེས་སྔགས་བརྗོད་པས། རང་གི་ཕུང་ཁམས་སྐྱེ་མཆེད་ཕྱི་རོལ་རི་རྭ་བ་ཁང་ཁྱིམ་སོགས་སྣང་སྲིད་ འཁོར་འདས་ཀྱིས་བསྡུས་པའི་ཆོས་ཐམས་ཅད་སྟོང་ཉིད་དུ་སངས་ཀྱིས་བསྒོམ། གཉིས་པ་དགོས་པ་ནི། སྔར་གྱི་བསོད་ནམས་ཀྱི་ཚོགས་བསག་པ་དང་། ཡེ་ཤེས་ཀྱི་ཚོགས་གཉིས་ཟུང་འཇུག་ཏུ་འགྱུར་བའི་ཆེད་དང་། ཡེ་ཤེས་ཀྱི་ཚོགས་ཀྱི་ཆོས་སྐུ་ཉམས་སུ་བླངས་ནས་རྟེན་དང་བརྟེན་པར་བཅས་པའི་དཀྱིལ་འཁོར་གྱི་འཁོར་ལོ་གཟུགས་ཀྱི་སྐུ་བསྒོམ་པས་སྐུ་གཉིས་ཟུང་འཇུག་ཏུ་འགྱུར་བ་དང་། རྡོ་སོགས་རགས་པ་མ་བསལ་ན་མྱུ་གུ་སྐྱེ་བའི་སྐབས་མེད་པ་བཞིན་དུ། ཐ་མལ་གྱི་སྣང་བ་མ་བསལ་ན་ལྷ་བསྐྱེད་པའི་་་་་་སྐབས་མེད་པས་ལྷ་བསྐྱེད་པའི་དགོས་པ་དང་གསུམ་ཡོད་པ་གསུངས་སོ།། ༈ །གཉིས་པ་དངོས་གཞི་ལ་གཉིས། བདག་ཉིད་ལྷར་བསྐྱེད་པ་དང་། དེ་ལ་མཆོད་བསྟོད་བྱ་བའོ། །དང་པོ་ལ་གཉིས་ཏེ། རྟེན་གཞལ་ཡས་ཁང་བསྐྱེད་པ་དང་། བརྟེན་པ་ལྷ་བསྐྱེད་པའོ། །དང་པོ་ལ་སྲུང་བའི་འཁོར་ལོ་སྒོམ་པ། གཞལ་ཡས་ཁང་བསྒོམ་པ། དུར་ཁྲོད་བསྒོམ་པ་དང་གསུམ་ལས། དང་པོ་ནི། སྟོང་པའི་ངང་ལས་ཞེས་སོགས་ཏེ། དེར་སྔོན་གྱི་སྨོན་ལམ་གྱི་མཐུ་ཞེས་པའི་དོན་ནི། སངས་རྒྱས་རྣམས་ཆོས་སྐུ་སྤྲོས་བྲལ་མངོན་དུ་མཛད་ཀྱང་། དེ་ཁོ་ནའི་ངང་དུ་མི་གནས་པར་སྙིང་རྗེས་ཞི་བ་མྱ་ངན་ལས་འདས་བའི་མཐའ་མནན་པའི་སྔོན་གྱི་ཐུགས་བསྐྱེད་དང་སྨོན་ལམ་རྗེས་སུ་དྲན་ནས་སེམས་ཅན་གྱི་དོན་བྱ་བའི་ཕྱིར་གཟུགས་ཀྱི་སྐུར་བསྟན་ཞེས་པའི་དོན་ནོ། །ལུང་ནི་ལ་ལི་ཏ་སོགས་ཀྱི་རྒྱ་གཞུང་མང་པོར་སྣང་ལ་སྒྲུབ་ཐབས་ཐམས་ཅད་ལ་འགྲེའོ། །རང་གི་སེམས་གསལ་བའི་རྒྱུན་པཾ་དུ་བསྐྱེད། དེ་སྣ་ཚོགས་པདྨ་འདབ་བརྒྱད། དེ་སྟེང་རཾ་ལས་ཉི་དཀྱིལ། དེ་སྟེང་ཧཱུྃ་ལས་སྣ་ཚོགས་རྡོ་རྗེ་རྭ་ཉི་ཤུ་པ་ཧཱུྃ་གིས་མཚན་པ། ཧཱུྃ་ལས་འོད་ཟེར་འཕྲོས་པས་འོག་རྡོ་རྗེ་སྔོན་པོའི་ས་གཞི་ནས་ཕུང་བརྡལ་བ་ལྟ་བུ། རྭ་བ་ནི་ཁྲོ་བོའི་རྡོ་རྗེ་ནག་པོ་གྱེན་དུ་འགྲེང་བ་བསྒྲིགས་པ་ལས་གྲུབ་པ་དབྱིབས་ཟླུམ་པོར་ཡོད་པ། གུར་ནི། རྭ་བའི་ནང་དུ་གུར་གྱི་རྣམ་པ་ཅན་ཟླུམ་པོ་སྟེ། ཕྱོགས་མཚམས་སུ་རྭ་བ་དང་གུར་གྱི་ནང་སྦྲགས་པའོ། །རྭ་བའི་ཐད་དང་མཉམ་པའི་གུར་ནང་དུ། རྡོ་རྗེའི་བླ་རེ་བྲེས་པ། རྭ་གུར་དེ་དག་ལས་ཕྱིར་འཕྲོས་པའི་མེ་རི་འབར་བས་བསྐོར་བར་བསམ། དེ་ཡང་སྣ་ཚོགས་རྡོ་རྗེ་ཤར་དཀར་སོགས་ཕྱོགས་མདོག་ཡིན་ཞིང་། སྲུང་འཁོར་ཤིན་ཏུ་ཡངས་པ་བློས་འཁྱུད་ཚད་དུ་བསྒོམ། བརྟན་བྱེད་ཨོཾ་བཛྲ་རཀྵ་སོགས་གསུམ་བརྗོད་པ་བདག་དང་གནས་དང་། རྣལ་འབྱོར་གསུམ་བསྲུང་བའོ། །བརྗོད་ཚུལ་ཆོས་ཉིད་རང་སྒྲར་གྲགས་པའོ། །སྔགས་དོན་ནི། ཨོཾ་སྔགས་ཀྱི་མགོ་འདྲེན། བཛྲ་རཀྵ་རཀྵ་རྡོ་རྗེ་སྲུངས་སྲུངས། ཧཱུྃ་གསུམ་སྐུ་གསུང་ཐུགས་མི་ཕྱེད་པ་ཕཊ་གདུག་པ་ཅན་རྣམས་འཇོམས་པའི་དོན་ནོ། །རྣལ་འབྱོར་བསྲུང་བ་ནི། ཉམས་སུ་བླང་བྱའི་ཆོས་སྒྲུབ་པའི་བར་ཆད་བསྲུང་བའོ། །རྡོ་རྗེའི་ས་གཞི་སོགས་སུ་བསྒོམ་པ་ནི་ངོ་བོ་ཉིད་སྟོང་ཉིད་གཟུགས་རྣམས་རྡོ་རྗེར་ལངས་པ་མཚོན་ནོ། །དགོས་པ་བདུད་དང་བར་ཆད་ཞི་བར་དགྲ་ནག་སོགས་ལས་གསུངས་སོ། །གཉིས་པ་གཞལ་ཡས་ཁང་བསྒོམ་པ་ནི། རྟོག་བདུན་ལས། ནམ་མཁའི་དཀྱིལ་དུ་ཡཾ་ལས་གྲུབ་པའི་རླུང་གི་དཀྱིལ་འཁོར་མདོག་དུ་བའི་རྣམ་པར་བསམ་མོ། །ཞེས་གསུངས། སཾ་བུ་ཊའི་འཇིགས་བྱེད་ཀྱི་སྐབས་སུ། བྷ་གའི་ནང་དུ་ཡཾ་ལ་སོགས་གསུངས་པའི་དོན་སྲུང་བའི་འཁོར་ལོའི་ནང་དུ་ཨེ་ལས་ཆོས་ཀྱིས་འབྱུང་གནས་སོགས་གཞན་དུ་ཆོས་འབྱུང་དཀར་པོ་སོགས་བསྒོམ་པ་ཡོད་ནའང་། འདིར་གདུག་པ་ཅན་གདུལ་བའི་དོན་དུ་ཆོས་འབྱུང་གྲུ་གསུམ་མཐིང་ནག་མེ་འབར་བ་བསྒོམ། དེ་ནང་རླུང་དཀྱིལ་ནི་དབྱིབས་ཏིང་ཕོར་སྒོང་གཟུགས་མ་ཆུས་བསྐང་བ་ལྟ་བུ། དེ་སྟེང་ཁྲག་ཞག་གི་རྒྱ་མཚོའི་དབུས་སུ་མི་མགོ་སྐམ་པོའི་གཞལ་ཡས་ཁང་བསྒོམ་པ་དྲག་པོའི་གཞལ་ཡང་ཁང་གི་དབང་དུ་བྱས་པའོ། །འདི་སྔོན་བྱུང་བཅོམ་ལྡན་འདས་ཀྱི་བདུད་དང་ལོག་འདྲེན་བསྒྲལ་ཚུལ་དང་ཡང་མཐུན་ནོ། །མི་མགོ་རྣམས་སྐམ་པོ་ཁ་ཕྱིར་བསྟན་ནས་བརྩིགས་པའོ། །བྱང་ཕྱོགས་སོ་བདུན་མཚོན་དོན་ནོ། །བྱང་ཕྱོགས་སོ་བདུན་ཆོས་སྐུའི་ཡོན་ཏན་ཡིན་ལ། འདི་མི་མགོ་སྐམ་པོ་རེ་རེས་ཀྱང་ཆོས་སྐུ་མཚོན་ཞིང་། ཟླུམ་པོ་དང་སྒོ་གཅིག་པས་ཆོས་ཐམས་ཅད་ཆོས་སྐུའི་དེ་བཞིན་ཉིད་དུ་རོ་གཅིག་པ་མཚོན་ལ། ཆོས་སྐུའི་མཚོན་བྱེད་དེ་ཉིད་ལས་ཆོས་སྐུའི་ཡོན་ཏན་བྱང་ཕྱོགས་སོགས་ཀྱི་མཚོན་དོན་ངོ་བོའི་སྒོ་ནས་ཚང་བའི་ཕྱིར་རོ། །རྭ་ལོས་བཅུ་གསུམ་མར་ཐོད་སྐམ་གྱི་རྭ་བའི་སྒོ་ལ་སྒོ་འཁྱུད་ལ་སོགས་པ་གསུངས་པས་འདིར་ཡང་དགོས་པ་འདྲའོ། །ཁྲག་ཞག་གིས་ནི་ཆོས་སྐུ་སྙིང་རྗེ་ཆེན་པོ་དང་མི་འབྲལ་བ་དང་འཕྲིན་ལས་རྒྱུན་མི་འཆད་པ་མཚོན། གསུམ་པ་དུར་ཁྲོད་བསྒོམ་པ་ནི། གཞལ་ཡས་ཁང་གི་ཕྱི་རོལ་ཏུ་དུར་ཁྲོད་ཆེན་པོ་བརྒྱད་སོགས་སོ། །འདི་དག་ནི་ཀྱཻ་རྡོར་སོགས་དང་ཡང་འདྲའོ། །རོ་གནས་པའི་ས་ཡིན་པས་དུར་ཁྲོད་ཅེས་བྱ་ལ། ཕ་རྒྱུད་ཀྱི་དཀྱིལ་འཁོར་རྣམས་ལ་དུར་ཁྲོད་མི་འབྱུང་ཡང་། འདིར་གདུག་པ་ཅན་རྣམས་གསོད་གཅོད་ཀྱི་ལས་བྱེད་པའི་གནས་ལ་དགོངས་ཏེ། རྟོག་བདུན་གྱི་བྲིས་སྐུའི་རྟོག་པ་དང་། སཾ་བུ་ཊར་གསལ་བར་གསུངས་སོ། །གཉིས་པ་བརྟེན་པ་ལྷ་བསྐྱེད་པ་བཞི་སྟེ། མངོན་བྱང་ལས་དམ་ཚིག་པ་བསྐྱེད་པ། སྐྱེ་མཆེད་སྐུ་གསུང་ཐུགས་བྱིན་གྱིས་རླབས་པ། དབང་བསྐུར་ཞིང་རིགས་ཀྱི་བདག་པོས་རྒྱས་གདབ་བ། ཡེ་ཤེས་པ་བཅུག་སྟེ་སེམས་དཔའ་གསུམ་བརྩེགས་བསྒོམ་པའོ། །དང་པོ་ནི། རྟོག་བདུན་ལས། ནམ་མཁའི་དཀྱིལ་དུ་ཞེས་སོགས་ནས་མེ་ལྟར་འབར་བའོ། །ཞེས་པའི་བར་གསུངས་པའི་དོན། མངོན་པར་བྱང་ཆུབ་པ་ལྔ་ལས་རྡོ་རྗེ་འཇིགས་བྱེད་བསྐྱེད་པ་དང་། དེ་ལྟར་བསྐྱེད་པའི་ཞལ་ཕྱག་སོགས་ཞིབ་པར་བཤད་པ་ལས། དང་པོ་ལ་ངོ་བོ་ངོས་བཟུང་བ་དང་། དེ་ལ་ཤེས་བྱེད་འགོད་པ་གཉིས་ལས། དང་པོ་ལ་མངོན་པར་བྱང་ཆུབ་པ་ལྔ་སྟེ། མངོན་བྱང་དང་པོ་མེ་ལོང་ལྟ་བུའི་ཡེ་ཤེས་དང་། གཉིས་པ་མཉམ་པ་ཉིད་ཀྱི་ཡེ་ཤེས་དང་། གསུམ་པ་སོ་སོར་རྟོག་པའི་ཡེ་ཤེས་དང་། བཞི་པ་བྱ་བ་གྲུབ་པའི་ཡེ་ཤེས་དང་། ལྔ་པ་ཆོས་ཀྱི་དབྱིངས་ཀྱི་ཡེ་ཤེས་རྣམས་སོ། །དེ་ལ་མངོན་བྱང་དང་པོ་མེ་ལོང་ལྟ་བུའི་ཡེ་ཤེས་ནི། པཾ་ལས་པདྨ་འདབ་མ་སྟོང་དང་ལྡན་པའི་ཞེས་སོགས་ནས། དེའི་ཐུགས་ཀར་ཨཱཿཡིག་རིང་ཆ་ཚེག་དྲག་དང་བཅས་པ་ལས་ཉི་མའི་དཀྱིལ་འཁོར་ཞེས་པའི་བར་རོ། །ཉི་དཀྱིལ་ཐུགས་ཁར་ཟེར་ཡང་མདུན་དུ་བསྒོམ་པ་སྦྱང་གཞི་དང་མཐུན་གསུང་ངོ་། །དེ་ལྟར་འཇམ་དཔལ་བསྐྱེད་པ་ནི་རྒྱུ་རྡོ་རྗེ་འཛིན་པ་སོགས། གོང་གི་པདྨ་འདབ་མ་སྟོང་ལྡན་ནི་རྒྱུ་འབྲས་ཀྱི་ལྷ་གཉིས་ཀའི་གདན་ཡིན་པས་མི་འགྱུར་བར་གནས། ཟླ་བ་ནི་འཇམ་དཔལ་གྱི་གདན་ཡིན་ཡང་། གདན་དུ་གནས་པར་བྱ་བ་མ་ཡིན་ཏེ། འཇམ་དཔལ་དང་ལྷན་ཅིག་ཏུ་ཐུགས་ཁའི་ཉི་མར་ཐིམ་རྒྱུ་ཡིན། མངོན་བྱང་གཉིས་པ་མཉམ་པ་ཉིད་ཀྱི་ཡེ་ཤེས་ནི། ཉི་མའི་དཀྱིལ་འཁོར་དེ་ལས་འོད་ཟེར་ཕྱོགས་བཅུར་འཕྲོས་པས་སོགས་ནས། འོད་ཀྱི་ཕུང་པོ་ཆེན་པོར་གྱུར་ཞེས་པའི་བར་རོ། །དེའི་ཚེ་སངས་རྒྱས་ཐམས་ཅད་ཀྱི་ཐུགས་ཁ་ནས་གཤིན་རྗེ་གཤེད་ཀྱི་སྐུ་བསམ་གྱིས་མི་ཁྱབ་པ་ཉི་མ་དང་བདག་ཉིད་འཇམ་དབྱངས་སུ་གསལ་བ་ལ་ཐིམ་པའི་རྐྱེན་གྱིས་སྔར་བཤད་པ་ལྟར་གདན་ཟླ་བ་དང་། འཇམ་དབྱངས་དང་ཉི་མ་དང་བཅས་པ་ཐམས་ཅད་རོ་གཅིག་ཏུ་འདྲེས་ཏེ་འོད་ཀྱི་གོང་བུའམ། ཉི་མའི་དཀྱིལ་འཁོར་འོད་ཟེར་བརྒྱ་སྟོང་འབར་བར་བསམ་པར་བྱའོ། །ཉི་མ་འདི་ནི་འོག་གི་ལྷའི་གདན་དུའང་གནས་སོ། །མངོན་བྱང་གསུམ་པ་སོ་སོར་རྟོག་པའི་ཡེ་ཤེས་ནི། འོད་ཕུང་དེ་ལས་འོད་ཟེར་ཕྱོགས་བཅུར་འཕྲོས་སོགས་ནས། ཧཱུྃ་གི་ཡི་གེ་མཐིང་ནག་ཆེན་པོ་ཞིག་ཏུ་གྱུར་ཞེས་པའི་བར་རོ། །འདིར་དེ་ལྟར་ཐིམ་པའི་རྐྱེན་གྱིས་འོད་ཕུང་ལས་ཧཱུྃ་མཐིང་ནག་ཆེན་པོ་འོད་ཟེར་ལྔ་འཕྲོ་བ་ཞིག་ཏུ་གྱུར་པར་བསམ། འོད་ཕུང་བྱིན་གདན་ཉི་དཀྱིལ་དུ་གནས་སོ། །མངོན་བྱང་བཞི་པ་བྱ་བ་གྲུབ་པའི་ཡེ་ཤེས་ནི། ཧཱུྃ་དེ་ལས་འོད་ཟེར་འཕྲོས་སོགས་ནས། ལྟེ་བའི་ཧཱུྃ་གིས་མཚན་པ་གཅིག་ཏུ་གྱུར་ཞེས་པའི་བར་རོ། །མངོན་བྱང་ལྔ་པ་ཆོས་ཀྱི་དབྱིངས་ཀྱི་ཡེ་ཤེས་ནི། རྡོ་རྗེའི་ལྟེ་བའི་ཧཱུྃ་དེ་ལས་འོད་ཟེར་སོགས་ནས་བདག་ཉིད་ཁྲོ་བོའི་རྒྱལ་པོ་རྡོ་རྗེ་འཇིགས་བྱེད་དུ་གྱུར་པ་ནི། ཞེས་པའི་བར་རོ། །སྣོད་བཅུད་ལྷ་དང་གཞལ་ཡས་ཁང་དུ་གྱུར་པ་ནི། སྣོད་བཅུད་སྦྱོང་བ་ཡིན་ལ། ཀྱཻ་རྡོར་དང་ཡང་མཐུན། གསང་འདུས་པས་འགྲོ་བ་དབང་བསྐུར། བདེ་མཆོག་པའི་གཞི་སྦྱང་བསྒྱུར་སོགས་བླ་མེད་ཐམས་ཅད་སྒྲུབ་ཐབས་ཀྱི་སྐབས་ཅུང་ཟད་མི་འདྲ་བ་མ་གཏོགས་གནད་འདྲའོ། །དེ་རྣམས་ལ་རྭ་ལོས་སྐུ་གསུང་ཐུགས་ཀྱི་ཞིང་ཁམས་དག་པ་ཞེས་གསུང་། དེ་ལྟར་ཞི་བ་རྒྱུའི་འཇམ་དཔལ་དང་འོད་ཟེར་སྤྲོ་བསྡུ་རྣམས་དང་འབྲས་བུ་རྡོ་རྗེ་འཛིན་པ་ཁྲོ་བོའི་སྐུར་བསྐྱེད་པའི་དགོས་པ་ནི། གདུལ་བྱ་ཞི་བས་འདུལ་བ་དང་། དེས་མི་འདུལ་བ་ལ་དྲག་པོའི་སྐུར་བཞེངས་པར་མི་བསྐྱོད་པའི་འགྲེལ་པར་གསུངས། སྔོན་བྱུང་དང་ཡང་མཐུན་ནོ། །གཉིས་པ་དེ་ལ་ཤེས་བྱེད་དགོད་པ་ལ་གཉིས་ཏེ། དགྲ་ནག་ནས་གསུངས་པའི་མངོན་བྱང་དང་མཐུན་པའི་བཤད་པ་དང་། རྒྱུད་གཞུང་གཞན་ནས་གསུངས་པའི་དོན་ཚང་བར་བཤད་པའོ། །དང་པོ་ནི། དགྲ་ནག་ལེའུ་བཅུ་བདུན་པར། རྣམ་པ་ལྔ་ནི་བསྒོམ་བྱས་ལ། །ཞེས་སོགས་ཀྱི་འགྲེལ་པར་དཔལ་འཛིན་གྱིས། མངོན་བྱང་ལྔ་གསལ་བར་བཤད། མངོན་བྱང་དང་པོ་ཟླ་བ་མེ་ལོང་ལྟ་བུའི་ཡེ་ཤེས་ནི། གདན་གྱི་ཟླ་བའོ། །ཅིའི་ཕྱིར་ཟླ་བ་མེ་ལོང་ལྟ་བུའི་ཡེ་ཤེས་ཞེས་བྱ་ཞེ་ན། ཆོས་ཐམས་ཅད་གཟུགས་བརྙན་གྱི་ཚུལ་དུ་སྣང་བ་མེ་ལོང་དང་འདྲ་བས་མེ་ལོང་ལྟ་བུ་སྟེ། ཡེ་ཤེས་གྲུབ་པ་ལས། ཇི་ལྟར་གཟུགས་བརྙན་མེ་ལོང་ལ། །རང་ཉིད་ངེས་པར་སྣང་བ་བཞིན། །དེ་བཞིན་ཆོས་སྐུའི་ཡེ་ཤེས་ནི། །སྣང་བའི་མེ་ལོང་ཞེས་བྱའོ། །ཞེས་གསུངས་ལ་གཟུགས་ཕུང་དང་ཀུན་གཞི་དག་པའོ། །རྣམ་པ་ཟླ་བ་བསྒོམ་པ་རྣམ་པ་ལམ་བྱེད། དེ་ལ་མེ་ལོང་ཡེ་ཤེས་སུ་མོས་པ་ལམ་བྱེད། དེས་བདག་གི་རྒྱུད་ལ་ཚོགས་རྫོགས་ཤིང་བྱིན་གྱིས་བརླབས་པས་བྱིན་རླབས་ལམ་བྱེད། དེས་འབྲས་བུ་ཐོབ་པས་འབྲས་བུ་ལམ་བྱེད་དེ། ལམ་བྱེད་བཞི་པོ་ལམ་ཐམས་ཅད་ལ་སྦྱོར་ཚུལ་ཤེས་དགོས་སོ། །མངོན་བྱང་གཉིས་པ་ཉི་མ་མཉམ་པ་ཉིད་ཀྱི་ཡེ་ཤེས་ནི། ཡེ་ཤེས་གང་གིས་ཆོས་ཐམས་ཅད་མཉམ་ཉིད་དུ་རྟོགས་པ་སྟེ། དེ་བཞིན་གཤེགས་ཀུན་ཡེ་ཤེས་ཏེ། །རང་གི་ངང་གིས་འགྲོ་བ་ཡི། །དངོས་ཉིད་གཅིག་པར་ཐུགས་ཆུད་ནས། །མཉམ་ཉིད་ཡེ་ཤེས་ཞེས་བྱའོ། །ཞེས་སོ། །ཡེ་ཤེས་དེ་ནི་ཚོར་བའི་ཕུང་པོ་དང་ཉོན་ཡིད་དག་པའོ། །རྣམ་པ་ཉི་མར་བསྒོམ་པ་སོགས་ལམ་བྱེད་བཞི་སྦྱར། མངོན་བྱང་གསུམ་པ་སོར་རྟོག་ཡེ་ཤེས། འོད་ཟེར་གྱི་སྔགས་རྣམས་སྤྱན་དྲངས་ཏེ་ཐིམ་པས་ཧཱུྃ་ཡིག་སྔོན་པོ་འོད་ཟེར་ལྔ་ལྡན་ཏེ། ཅིའི་ཕྱིར་སོ་སོར་རྟོག་པའི་ཡེ་ཤེས་ཞེས་བྱ་ཞེ་ན། རང་བཞིན་གྱིས་འོད་གསལ་བས་ཤེས་བྱ་ཐམས་ཅད་མ་འདྲེས་པར་མཁྱེན་པ་སྟེ། གདོད་ནས་དག་ཅིང་སྐྱེ་བ་མེད། །རང་བཞིན་གྱི་ནི་འོད་གསལ་བ། །ཕན་ཚུན་ཁྱབ་པའི་ཡེ་ཤེས་བས། །སོ་སོར་རྟོག་པ་ཅན་ཞེས་བཤད། །ཅེས་སོ། །དེ་ཉིད་འདུ་ཤེས་ཀྱི་ཕུང་པོ་དང་ཡིད་ཀྱི་རྣམ་ཤེས་དག་པའོ། །ཅིའི་ཕྱིར་ཡིག་འབྲུར་སྒོམ་སྙམ་ན། ཡིག་འབྲུ་དང་འདྲ་བའི་ཕྱིར་རོ། །མངོན་བྱང་བཞི་པ་བྱ་བ་གྲུབ་པའི་ཡེ་ཤེས་ཕྱག་མཚན་རྡོ་རྗེ་ཧཱུྃ་བཅས་བསྒོམ་པ་ནི། ཅིའི་ཕྱིར་བྱ་བའི་གྲུབ་པའི་ཡེ་ཤེས་ཞེས་བྱ་ཞེ་ན། སངས་རྒྱས་ཀྱི་མཛད་པ་རོ་གཅིག་པ་སྟེ། ཀུན་ཏུ་ཀུན་ནས་སངས་རྒྱས་ཀྱི། །སངས་རྒྱས་མཛད་པ་ལ་འཇུག་པ། །སངས་རྒྱས་ཐམས་ཅད་མཛད་གཅིག་པས། །བྱ་བ་གྲུབ་པ་ཞེས་བཤད་དོ། །ཞེས་སོ། །དེ་ཉིད་འདུ་བྱེད་ཀྱི་ཕུང་པོ་དང་སྒོ་ལྔའི་རྣམ་ཤེས་དག་པ་སོགས་འདྲ། མངོན་བྱང་ལྔ་པ་ཚོས་ཀྱི་དབྱིངས་ཀྱི་ཡེ་ཤེས་རྡོ་རྗེ་ཧཱུྃ་གིས་མཚན་པའི་སྤྲོ་བསྡུ་ལས་ཁྲོ་བོའི་སྐུ་ཡོངས་རྫོགས་སུ་བསྒོམ་པ་སྟེ། མངོན་བྱང་ལྔ་པོ་འདི་རྣལ་འབྱོར་བླ་མེད་ཀྱི་བསྐྱེད་རིམ་གལ་ཆེ་ཤོས་ཡིན་པས་བཤད་པ་རྒྱས་པར་ཀྱེ་རྡོར་རྣམ་བཤད་སོགས་སུ་བལྟ། འདིར་སྣོད་བཅུད་སྦྱང་བ་མངོན་བྱང་ལྔ་པའི་སྐབས་སུ་འབྱུང་བ་རྟོག་བདུན་ལས། སེམས་ཅན་ཡོངས་སུ་སྨིན་པར་བཏུལ་ནས་བྱང་ཆུབ་ལ་རབ་ཏུ་འགོད་དོ། །ཞེས་གསུངས་སོ། །མངོན་བྱང་ལྔ་པ་ལ་ཅིའི་ཕྱིར་ཆོས་དབྱིངས་ཡེ་ཤེས་ཞེས་བྱ་ཞེ་ན། ཆོས་ནི་ཕུང་པོ་ལྔའི་བདག་ཉིད་དམ་སྒྲིབ་པ་ཐམས་ཅད་དོ། །དེ་དག་གི་དབྱིངས་ནི་རྒྱུའོ། །དེ་གང་ཞེ་ན། སྤྲོས་པ་དང་བྲལ་བའོ། །ཡང་ན་ཆོས་ནི་སངས་རྒྱས་ཀྱི་ཆོས་སོ། །དབྱིངས་ནི་རྒྱུའོ། །དེའི་སྒྲིབ་པ་ཐམས་ཅད་ལས་གྲོལ་བ་སྟེ། གང་ཚེ་ཉོན་མོངས་ཤེས་བྱའི་སྒྲིབ། །ཐམས་ཅད་ལས་གྲོལ་དེའི་ཚེ། །རྣམ་པ་མཆོག་གི་རྡོ་རྗེ་ཅན། །ཤིན་ཏུ་རྣམ་དག་ཅེས་བཤད་དོ། །ཞེས་སོ། །དེ་ཉིད་རྣམ་ཤེས་ཀྱི་ཕུང་པོ་དང་། །བྱང་ཆུབ་སེམས་ཀྱི་བདག་ཉིད་དོ། །དེ་ནི་སྐུ་རྫོགས་པ་དང་ཆོས་མཐུན་ཏེ་ཡེ་ཤེས་ཐམས་ཅད་རྫོགས་པའོ། །རྡོ་རྗེ་རྩེ་མོ་གཤེད་དམར། གདོང་དྲུག་སོགས་རྒྱུད་སྡེ་མང་པོའི་མངོན་བྱང་འདིར་གསལ་ལོ། །དབྱངས་གསལ་ཐིམ་པས་མཚན་དཔའི་ས་བོན་དང་། དྷཱིཿལས་འཇམ་དཔལ་བར་དོ་སྦྱོང་བྱེད་དང་ཕ་མའི་ཏིང་ངེ་འཛིན་ཡང་ངོ་། །གོ་རིམ་དང་རྣམ་པ་ཅུང་ཟད་མི་འདྲ་ཡང་། དོན་ཀྱེ་རྡོར་ཡེ་ཤེས་ཞབས་ཇོ་བོ་རྗེའི་གསང་འདུས་སྤྱན་རས་གཟིགས་སོགས་བླ་མེད་ཀུན་གནད་མཐུན། སྔགས་རྣམས་ཐིམ་ཚུལ་བདེ་མཆོག་གི་སྒྲ་ཚུལ་དང་མཐུན། འོད་ཕུང་གི་སྒོང་སྐྱེས་སོགས་རྒྱུད་འདི་ནས་བཤད་པའི་ལྷའི་བསྐྱེད་ཆོག་འདི་ནི་བླ་མེད་ཀྱི་རྒྱུད་རྣམས་ལས་གསུངས་པའི་མངོན་བྱང་ལྔ་སོགས་ཐམས་ཅད་ཚང་ཞིང་ཁྱབ་པར་སྣང་བས་རྨད་དུ་བྱུང་བའི་ལམ་སྲོལ་དུ་ཤེས་པར་བྱའོ། །མངོན་བྱང་རྒྱུ་རྡོར་འཛིན་དང་། དཀྱིལ་འཁོར་གྱི་གཙོ་བོ་ལ་སྦྱར་བ་གཉིས་ལས་འདིར་ཕྱི་མའོ། །གཉིས་པ་དེ་ལྟར་བསྐྱེད་པའི་ཞལ་ཕྱག་སོགས་ཞིབ་པར་བཤད་པ་ནི། རྟོག་བདུན་ལས་ཚིག་ལྷུག་ཏུ་གསུངས་པ། འགྲོ་མགོན་ཆོས་རྒྱལ་འཕགས་པས་ཚིགས་བཅད་དུ་བསྡེབས་པར་མཛད་པའི་དོན་འགྲེལ་བ་ལ། མདོར་བསྟན་པ་དང་། རྒྱས་པར་བཤད་པ་གཉིས་ལས། དང་པོ་ནི། སངས་རྒྱས་ཀུན་གྱི་ཡེ་ཤེས་སྐུ། །ཞེས་སོགས་ཏེ། སངས་རྒྱས་ཐམས་ཅད་ཀྱི་མཁྱེན་པའི་ཡེ་ཤེས་གཅིག་ཏུ་བསྡུས་པའི་སྐུ་ནི་རྗེ་བཙུན་འཇམ་དཔའི་དབྱངས་ཡིན་ལ་དེ་ཉིད་གདུག་པ་འདུལ་བའི་དོན་དུ་ཐུགས་རྗེ་ཆེན་པོའི་ཁྲོ་བོའི་སྐུར་གྱུར་པ་ནི། གཤིན་རྗེའི་གཤེད་ཅེས་བྱ་སྟེ་འཇམ་དཔལ་ཁྲོས་པ་གཤིན་རྗེའི་གཤེད། ཅེས་དང་། འཇམ་དཔལ་གསང་རྒྱུད་ལས། དེ་མཐོང་ནས་ནི་ཁྲོ་བོ་གཞན། །ཐམས་ཅད་ཀུན་གྱི་ལག་ཆ་ཤོར། །ཞེས་སོགས་མང་དུ་གསུངས། དེ་ལ་རྡོ་རྗེ་འཇིགས་བྱེད་ཅེས་པའི་མཚན་དོན་ནི། རྡོ་རྗེ་སྟོང་པ་ཉིད་དེ། སྲ་ཞིང་སྙིང་པོ་ཁོང་སྟོང་མེད་པ་སོགས་གང་ལའང་ཐོགས་པ་མེད་པའོ། །འཇིགས་བྱེད་ནི་དམིགས་མེད་སྙིང་རྗེ་བྱང་ཆུབ་ཀྱི་སེམས་སོ། །དེ་ལྟར་སྟོང་ཉིད་སྙིང་རྗེ་དབྱེར་མེད་དེ་གཟུགས་རྣམས་གདུག་པ་ཅན་འདུལ་བའི་ཕྱིར། ཁྲོ་བོ་དྲག་པོའི་སྐུར་བསྟན་པའོ། །གཉིས་པ་རྒྱས་པར་བཤད་པ་ལ་ལྔ། ཞལ་གྱི་རྣམ་པ་ཇི་ལྟར་ཡིན་པ་དབུ་རྒྱན་དང་བཅས་པ། ཕྱག་གི་གྱེས་ཚུལ་ཇི་ལྟར་ཡིན་པ་ཕྱག་མཚན་དང་བཅས་པ། ཞབས་ཀྱི་དོད་ཚུལ་ཇི་ལྟར་ཡིན་པ་སྲོག་ཆགས་དང་བཅས་པ། སྐུའི་རྒྱན་ཆ་ཇི་ལྟར་ཡོད་པ་ལིང་ག་དང་བཅས་པ། གར་གྱི་ཉམས་དགུ་ཇི་ལྟར་ཡིན་པ་འཕྲོས་གཞན་དང་བཅས་པའོ། །དང་པོ་ནི། རྒྱ་བོད་ཀྱི་བླ་མ་རྣམས་ཀྱི་ཞལ་གྱི་འདོད་ཚུལ་མི་འདྲ་བ་གསུམ་ལས། དང་པོ་ནི། ལ་ལི་ཏའི་གཞུང་ཆུང་ངམ། འགའ་ཞིག་ཏུ་སློབ་དཔོན་ཨ་བོས་ཟེར་བའི་རྗེས་སུ་འབྲངས་ནས། རྗེ་ཙོང་ཁ་པའི་བཞེད་པ་དང་། གཉིས་པ་ནི། ལ་ལི་ཏའི་ཞེ་དགུ་མའི་སྒྲུབ་ཐབས་སོགས་དང་། སྐྱོབ་པ་རྣམས་དང་རྗེ་བཙུན་ས་སྐྱ་པ་རྣམས་ཀྱི་བཞེད་པའི་འཁོར་ཞལ་དང་། གསུམ་པ་ནི། རྭ་ལོས་བཞེད་པ་བརྩེགས་ཞལ་ཏེ། ད་ལན་སྐབས་སུ་བབ་པ་དེ་བཤད་ན། རྭ་ལོས་བཅུ་གསུམ་མའི་སྒྲུབ་ཐབས་སུ། རྭའི་གཡས་སུ་དང་པོ་སྔོན་པོ་མཆེ་བ་གཙིགས་པ། དེའི་སྟེང་དུ་གཉིས་པ་དམར་པོ་ལྗགས་འདྲིལ་བ། དེའི་སྟེང་ན་གསུམ་པ་སེར་པོ་ཁྲོ་གཉེར་གཙིགས་པ། རྭའི་གཡོན་གྱི་ཞལ་གསུམ་དཀར་པོ་དང་དུད་ཁ་ནག་པོ་གསུམ་བརྩེགས་པ། ཞེས་གསུངས་པས། གཡས་གཡོན་གྱི་ཞལ་གསུམ་པོ་རྭ་གཡས་གཡོན་གྱི་ལྡེབས་ལ་ཡར་བརྩེགས་ནས་ཡོད་པའི་ཞལ་སྟེང་མའི་སྟེང་ཙམ་དུ། རྭའི་རྩེ་མོ་ཐོན་པ་ཙམ་བཞེད། བྲིས་སྐུ་འགའ་རེ་སོགས་ལ། ཞལ་དང་པོ་གཉིས་མ་ཧེ་ཞལ་གྱི་གཡས་གཡོན་དང་། དེ་སྟེང་སྲིན་ཞལ་གྱི་གཡས་གཡོན་དེ་སྟེང་འཇམ་དཔལ་གྱི་ཞལ་གྱི་གཡས་གཡོན་དུ་སྦྱར་བ་སྣང་ཡང་། ལུགས་འདི་ལ་མི་འབྱོར་ཏེ། དེ་ལྟར་རྭའི་གཡས་ཀྱི་ཞལ་གསུམ་ཞེས་སོགས་མི་འཐད་པར་འགྱུར་བའི་ཕྱིར་རོ། །དེས་ན་སྐབས་འདིར་བརྩེགས་ཞལ་སྔ་མ་ལྟར་བཞེད་དོ། །དེས་ན་གཡས་ཀྱི་ཞལ་ཐོ་བརྩེགས་ཀྱི་རྣམ་པ་དང་། གཡོན་གྱི་ཞལ་གསུམ་ཐོ་བརྩེགས་ཀྱི་རྣམ་པ་དང་། དབུས་ཀྱི་ཞལ་གསུམ་ཡང་ཐོ་བརྩེགས་ཀྱི་རྣམ་པར་བསྒོམ་མོ། །དཔེ་ལ་ལར་མདོག་ནག་རབ་ཁྲོས་འཇིགས་པའི་གཟུགས། །ཞེས་དང་། ཁ་ཅིག་ཏུ་སྐུ་མདོག་མཐིང་ནག་འཇིགས་ཆེན་པོ། །ཞེས་འབྱུང་བ་ལྟར་བྱས་ཀྱང་ལེགས་ལ། དཔེ་མང་པོར་སྐུ་མདོག་གི་གསལ་ཀ་མེད་པས་མ་བྱས་ཀྱང་དོན་ལ་སྐུ་མདོག་ནག་པོར་ཤུགས་བསྟན་ལ་གོ་བས་ཆད་པའི་སྐྱོན་མེད་དོ། །དེ་དག་སོ་སོའི་ཁ་དོག་དང་རྣམ་འགྱུར་སོགས་བཤད་པ་ནི། རྩ་ཞལ་མ་ཧེ་ཁྲོས་པའི་གདོང་། །ཧཱུྃ་དང་ཕཊ་གྱི་སྒྲ་ཆེན་སྒྲོགས། །ཞེས་སོགས་ཏེ། རྩ་ཞལ་མ་ཧེའི་གདོང་ཤིན་ཏུ་ཁྲོས་པའི་ཚུལ་གྱི་ཞལ་རབ་དུ་གདངས་ཤིང་མཆེ་བ་གཙིགས་པ། ལྗགས་འདྲིལ་བ། སྤྱན་གསུམ་དམར་ཞིང་ཟླུམ་པ་དང་སྨིན་མ་དང་བཅས་པ། ཁྲོ་གཉེར་རིམ་པ་དུ་མས་འཇིགས་པ། ཤངས་འབུད་ཅིང་ཞལ་ནས་ཧཱུྃ་དང་ཕཊ་ལ་སོགས་པ་དྲག་པོའི་སྒྲ་སྒྲོག་པ། གཡས་གཡོན་གྱི་རྭ་སྔོ་སང་ངེ་བ་བསྒོམ། དེ་སྟེང་གི་ཞལ་དམར་པོ་ཁྲག་འཛག་པ་ཤིན་ཏུ་ཁྲོས་པ་སྟེ་སྲིན་ཞལ་ཟེར་བས་སོ། །དེ་སྟེང་འཇམ་དཔལ་གྱི་ཞལ་སེར་པོ་ཅུང་ཟད་ཁྲོ་བ། ཐོར་ཚུགས་དང་། རལ་པའི་ཟུར་ཕུད་ལྔ་དང་ལྡན་པའོ། །གཡས་གཡོན་གྱི་ཞལ་དྲུག་འཁོར་ཞལ་བྱེད་ན། རྩ་ཞལ་གྱི་གཡས་ངོས་སུ་ཞལ་གསུམ་མདུན་ནས་རྒྱབ་དུ་བསྒྲིགས་པའི། དང་པོ་རྩ་ཞལ་གྱི་འགྲམ་ནས་ཁྲོ་ཞལ་སྔོན་པོ། དེའི་གཡས་འགྲམ་ནས་དམར་པོ། དེའི་གཡས་འགྲམ་ནས་སེར་པོ། རྩ་ཞལ་གྱི་གཡོན་ངོས་སུ། དང་པོ་ཁྲོ་ཞལ་དཀར་པོ། དེའི་གཡོན་དུ་དུད་ཁ། དེའི་གཡོན་དུ་ནག་པོ་སྟེ། རྒྱབ་ངོས་ཀྱི་ཞལ་གཉིས་ཀྱི་བར་དུ་ལྟག་པ་ཅུང་ཟད་དང་བཅས་པའོ། །ཁྲོ་ཞལ་བདུན་པོ་ཐམས་ཅད་ཞལ་གདངས་ཤིང་མཆེ་བ་གཙིགས་པ། ལྗགས་འདྲིལ་བ་སྤྱན་གསུམ་དམར་ལ་ཟླུམ་ཞིང་སྨིན་མ་དང་བཅས་པ་ཁྲོ་གཉེར་བསྡུས་ཤིང་སྙན་གཉིས་དང་བཅས་པའི་གཡས་གཡོན་གྱི་ཞལ་རྣམས་སྙན་གྱི་རྩེ་མོ་ཕྲད་ཙམ་དུ་བསྒྲིགས་པའོ། །བརྩེགས་ཞལ་བྱེད་ན། གཡས་ཀྱི་ཞལ་ནི་མ་ཧེའི་རྭ་དང་རྣ་ཆོག་གི་འགྲམ་ནས་གཡས་སུ་གཟིགས་པའི་ཁྲོ་ཞལ་སྔོན་པོ། དེ་སྟེང་དམར་པོ། དེ་སྟེང་སེར་པོ་བརྩེགས་ནས་ཡོད་པ། གཡོན་གྱི་རྭ་དང་རྣ་ཆོག་གི་འགྲམ་ན་གཡོན་དུ་གཟིགས་པའི་ཁྲོ་ཞལ་དཀར་པོ། དེ་སྟེང་དུད་ཁ། དེ་སྟེང་ནག་པོ་རྣམས་བརྩེགས་པ། ཐམས་ཅད་མགྲིན་པ་རང་སོར་བཞི་བཞི། ཁྲོ་ཞལ་བདུན་པོ་གདང་ཤིང་མཆེ་གཙིགས་ལྗགས་འདྲིལ་སོགས་གོང་ལྟར་འཇམ་དཔལ་གྱི་ཞལ་ལའང་སྤྱན་གསུམ་ཡོད། ཞལ་འོག་མ་གཉིས་ཀྱི་ལྟག་པ་མ་ཧེའི་ཞལ་དང་འབྲེལ། སྟེང་ཞལ་རྣམས་ལ་ནི་རང་རང་གི་ལྟག་པ་དང་བཅས་པ་ཡོངས་རྫོགས་རེ་ངེས་པར་ཡོད་དོ། །གཞན་དང་མ་འདྲེལ་བའི་མཐོ་བརྩེགས་ཀྱི་རྣམ་པ་ཅན་ཡིན་ནོ། །ཞལ་ཐམས་ཅད་ཀྱི་དབུ་སྐྲ་སེར་ནག་གམ་ཁམས་ནག འཇམ་དཔལ་གྱི་ཞལ་གྱི་རྒྱབ་ངོས་ནས། ཡར་འཁྱིལ་བའི་རྣམ་པ་ཅན་ལ་མ་ཧེའི་ཞལ་གྱི་རྭ་བར་ན་ཐོད་སྐམ་ལྔའི་དབུ་རྒྱན་རིན་པོ་ཆེའི་རྩེ་ཕྲན་དང་བཅས་པ། ཁྲོ་ཞལ་བདུན་ལའང་འདྲེ། འཇམ་དཔལ་གྱི་ཞལ་ལ་རིན་པོ་ཆེའི་དབུ་རྒྱན་སྙན་རྒྱན་དང་། ཁྲོ་ཞལ་རྣམས་ཀྱི་སྙན་ལ་རུས་པའི་ཨ་ལོང་། མ་ཧེའི་ཞལ་གྱི་སྤྱི་བོར་རུས་པའི་འཁོར་ཕོ་དྲྭ་མིག་སོ་གཉིས་པའོ། །རྒྱན་དྲུག་གི་དག་པ་ཕར་ཕྱིན་དྲུག་དང་རྒྱལ་བ་རིགས་དྲུག་མཚོན་ནོ། །གཉིས་པ་ཕྱག་གི་གྱེས་ཚུལ་ཇི་ལྟར་ཡིན་པ་ཕྱག་མཚན་དང་བཅས་པ་ནི། གཡས་པའི་ཕྱག་རྣམས་ཞེས་སོགས་ཏེ། གཡས་སུ་བཅུ་བདུན་དང་། གཡོན་དུ་བཅུ་བདུན་འོང་བས། གཡས་གཡོན་གྱི་མདུན་ནས་རྒྱབ་ཏུ་བསྒྲིགས་ཤིང་། འཁོར་བའི་རྣམ་པ་ཅན་དཔུངས་པ་ནས་ཕྱག་མགོའི་བར་གྱི་ཕྱག་ཡོངས་རྫོགས་སོ་བཞིའོ། །ཕྱག་མཚན་འཛིན་ཚུལ་ནི། ཁ་ཅིག་སྟེང་དུ་འཕྱར་བ་དང་། གཡས་གཡོན་དུ་གདེངས་པ་དང་། འོག་ཏུ་བརྐྱང་པ་སོགས་ཅི་རིགས་སོ། །ཕྱག་མདུན་མ་གཉིས་གྲི་ཐོད་ཐུགས་ཁར་སྟེང་འོག་ཏུ་འཛིན་ལ། གྲི་གུག་ནི་རྡོ་རྗེ་རྩེ་ལྔས་ཡུ་བ་བྱས་པའོ། །འཕང་མདུང་ནི། རྒྱ་སྐད་དུ་བི་ཏི་ཕ་ལ་སྟེ། སྨད་རྡོ་རྗེ་རྩེ་གཅིག་པའི་རྣམ་པ་ལ་རྨ་བྱའི་སྒྲོ་བཙུགས་པ་སྟེ་མཚོན་རྩེ་གཅིག་པ་ཡང་ཟེར། གཏུན་ཤིང་འབྲས་སོགས་རྡུང་བའི་ཤིང་དབྱིབས་འབྱོང་མོ་སྐེད་ཉག་མགོ་མཇུག་གཉིས་གཏུན་རིལ་འདྲ་བའོ། །ཆུ་གྲི་འདོད་ཚུལ་མང་ཡང་། རང་ལུགས་ལ་གྱོང་བཟོ་བའི་ཀློག་གྲི་ལྟག་འགྱེད་རྡོ་རྗེ་ཡུ་བ་བྱས་པའོ། །རྡོ་རྗེ་རྩེ་གཅིག་རྭ་གཞན་མེད་པའི་དབུས་རྭ་ཡར་མར་ཡོད་པའོ། །དགྲ་སྟ་སཏྭ་རེ་རྔ་བོ་ཆེ་ཡུ་བའི་མགོ་མཇུག་གཉིས་སུ་རྡོ་རྗེ་ཕྱེད་པས་མཚན་པའོ། །གཞན་རྣམས་སླ། རྔེའུ་ཆུང་ཧེ་རུ་ཀའི་ཆས་དྲུག་ལྟར་རམ། ཅང་ཏེའུ་གང་རུང་ངོ་། །གཡོན་གྱི་ཕྱག་མཚན་རྣམས་ནི། མགོ་བོ་ནི་གདོང་བཞི་པ་ཚངས་མགོ་བྲིས་སྐུ་ཕལ་ཆེར་ལ་སྣང་། གདོང་བཞི་མེད་ཀྱང་ཆོག་སྟེ་འོག་ཏུ་ཚངས་པ་མནན་པ་སོགས་གསུང་། གཞུའི་མཆོག་མ་ནས་འཛིན་པ་རྒྱལ་བའི་བརྡའོ། །རོ་རས་དུར་ཁྲོད་ཀྱི་རས་ལ་འཕན་རྩེ་གསུམ་བཟོས་པའོ། །མེ་ཐབ་གྲུ་གསུམ་འབར་བའོ། །སྡིགས་མཛུབ་ཕྱག་གིས་མཛད་པའོ། །རླུང་རས་རླུང་ལ་ཕྱར་བའི་རས་སོ། །ཕྱག་རྒྱབ་མ་གཉིས་ཀྱི་གླང་པོ་ཆེའི་ལྤགས་པ་མགོ་གཡས་མཇུག་མ་གཡོན་དུ་བསྟན་ཏེ་འཛིན། བགྲང་ཚུལ་ཇི་ལྟར་བྱས་ཀྱང་རུང་ངོ་། །ཕྱག་ཐམས་ཅད་ཀྱི་མཐིལ་དམར་པོ། ཕྱག་འགགས་དང་དཔུང་པར་རུས་པའི་གདུབ་བུ་དང་བཅས་པའོ། །གསུམ་པ་ཞབས་ཀྱི་དོད་ཚུལ་ཇི་ལྟར་ཡིན་པ་སྲོག་ཆགས་དང་བཅས་པ་ནི། ཞབས་བཅུ་དྲུག་པོ་གཡས་སུ་བརྒྱད་གཡོན་དུ་བརྒྱད་འོང་བས་མདུན་ནས་རྒྱབ་ཏུ་བསྒྲིགས་པས་སྲོག་ཆགས་རེ་རེ་མནན་པའོ། །སྲོག་ཆགས་གོ་བླ། གཞུང་རྣམས་ན་མིང་མི་གཅིག་པ་དུ་མ་སྣང་། རི་སྐེག་ནི་སྐྱེ་ག་ཁྲ་མོའམ། མཇུག་མ་རིང་ཞིང་ཁྲ་བོར་ཡོད་པ་བོད་ཀྱིས་རྒྱ་བྱར་འབོད་པ་དེ་ལ་བཞེད་པ་གཉིས་སྣང་བཞད་ནི་བལ་པོ་སོགས་ན་ཡོད་པ་བྱ་དཀར་པོ་ཁྲུང་ཁྲུང་འདྲ་བ་གཅིག་ཡོད། སྲོག་ཆགས་རྣམས་གཡས་པ་རྣམས་གཡས་སུ་ཁ་བལྟ། གཡོན་པ་རྣམས་གཡོན་དུ་ཁ་བལྟས་ནས་མནན་པའི་འོག་ཏུ་བདུད་བཞི་མནན་པའོ། །ཚངས་པ་ཕུང་པོའི་བདུད་མི་གཟུགས་དཀར་པོ། བརྒྱ་བྱིན་ལྷའི་བུའི་བདུད་མི་གཟུགས་སེར་པོ། གཉིས་གཡས་ཀྱི་གདོང་གཉན་བརྒྱད་ཀྱི་འོག་ཏུ་འགྱེལ་ནས་བརྫིས་པའོ། །དབང་ཕྱུག་ཆེན་པོ་ཉོན་མོངས་པའི་བདུད་མི་དམར་པོ། ཁྱབ་འཇུག་འཆི་བདག་གི་བདུད་མི་ནག་པོ་གཉིས་གཡོན་གྱི་གདོང་གཉན་བརྒྱད་ཀྱི་འོག་ཏུ་མནན་པའོ། །འདིར་རྭ་ལོའི་དཀར་འགྲེལ་ནག་འགྲེལ་ལྟར་ཡིན་ནོ། །དེ་ལྟར་འཇིག་རྟེན་ན་ཆེ་བའི་ལྷ་རྣམས་ཞབས་འོག་ཏུ་མནན་པས་འཇིག་རྟེན་གསུམ་ལས་རྒྱལ་བ་མཚོན། རྣམ་པ་ནི་མི་གཟུགས་མནན་པ་བཤད་པས། རང་རང་སོ་སོའི་གཟུགས་སུ་བསྒོམ་མི་དགོས་གསུང་། ངོ་བོ་ནི་བདུད་དང་བར་ཆད་ཐམས་ཅད་དེ་དག་གི་གཟུགས་སུ་བྱས་ནས་མནན་པའོ། །ཞབས་མགོ་རྣམས་ལ་རུས་པའི་རྐང་གདུབ་རེ་རེས་བརྒྱན་པའོ། །བཞི་པ་སྐུའི་རྒྱན་ཆ་ཇི་ལྟར་ཡོད་པ་ལིངྒ་དང་བཅས་པ་ནི། མིག་གོ་ཁྲག་འཛག་སོགས་ཏེ། ལྔ་བཅུས་ནང་གི་ཁམས་ཡི་གེ་ཨཱ་ལི་ཀཱ་ལི་ལྔ་བཅུ་མཚོན། སྦྲུལ་གྱི་ཆུན་པོས་ཞེ་སྡང་དབང་དུ་འདུས་པ་མཚོན། མགྲིན་པར་རུས་པའི་དྲྭ་མིག་བཅུ་དྲུག་པ་དང་། མདུན་རྒྱབ་ཏུ་རུས་པའི་ཚངས་སྐུད་དང་། རྐུན་མའི་སྐྲའི་ཚངས་སྐུད། སྐེད་རྒྱན་དྲྭ་མིག་དྲུག་ཅུ་རྩ་བཞི་པ་སྟེ། འདི་དག་གི་བཤད་པ་རྗེ་བཙུན་གྲགས་པས་མཛད་པའི་ཧེ་རུ་ཀའི་ཆས་དྲུག་གི་ཡི་གེར་བལྟ། ཐལ་ཆེན་གྱིས་བྱུགས་པའི་སྟེང་དུ་སྐྱེས་པའི་རུས་པ་ཞིབ་པར་བཏགས་པའི་ཕྱེ་མ་ལ་སོར་མོ་ལྔ་བཅུག་ནས་རེག་པས། སྔར་བས་དཀར་བའི་མཚན་མ་ལྔ་འབྱུང་བ། ཐལ་ཆེན་གྱི་ཚོམ་བུ། རང་འབྱུང་གི་མེ་ཏོག་གི་ཐིག་ལེ་ནི་ཁྲག་ཞག་གི་ཐིག་ལེ། ཞག་ཆེན་གྱི་རི་མོ་གྲི་གུག་གི་དབྱིབས་ལྟ་བུ་བྱ་བ། ཞག་གི་ཟོ་རིས་ཏེ་གཏི་མུག་ཞི་བར་བྱེད། ཚོམ་བུས་ཞེ་སྡང་ཞི། ཐིག་ལེས་འདོད་ཆགས་ཞི། ཟོ་རིས་ཀྱིས་སྲིན་པོ་སོགས་དྲེགས་པ་ཅན་འདུལ། ཚོམ་བུས་དྲེགས་པ་ཅན་ཕོ་ཐམས་ཅད་འདུལ། ཐིག་ལེ་དྲེགས་པ་ཅན་མོ་ཐམས་ཅད་འདུལ་བའོ། །འདི་དག་གཞུང་མང་པོ་ནས་འབྱུང་ངོ་། །ལིངྒ་དམར་པོ་གྱེན་དུ་ལངས་པ་ནི། ངེས་དོན་འཛག་མེད་ལིངྒ་རྒྱས་པ་ཆགས་པའི་སྨན། དྲང་དོན་དབང་ཕྱུག་ཆེན་པོ་འདུལ་བའོ། །ལྔ་པ་གར་གྱི་ཉམས་དགུ་ཇི་ལྟར་ཡིན་པ་འཕྲོས་པ་གཞན་དང་བཅས་པ་ནི། སྒེག་པ་དཔའ་བ་སོགས་ཏེ། འདི་ལ་གསུམ་ལས། དང་པོ་སྐུའི་ཉམས་གསུམ་ནི། སྒེག་པ་དཔའ་བ་མི་སྡུག་པ་གསུམ་སྟེ། སྒེག་པ་ནི། རྒྱན་སྣ་ཚོགས་དང་ཞལ་ཅུང་ཟད་འགྱིང་བ་དང་། རྣམ་འགྱུར་དུ་མ་སྒེག་པ་སྟེ། འདོད་ཆགས་ཅན་འདུལ། དཔའ་བ་ནི་ཚངས་སོགས་བདུད་བཞི་ནད་བརྒྱད་གདོན་བརྒྱད་རྣམས་ཀྱི་ངོ་བོ་སྲོག་ཆགས་རྣམས་མནན་ཏེ་སྐུ་ཆེ་ཞིང་བརྗིད་པ་སྟེ་ཞེ་སྡང་ཅན་འདུལ། མི་གདུག་པ་ནི། སྨིན་མ་ཁྲོ་གཉེར་བསྡུས་ཤིང་ཕྱག་རྣམ་འགྱུར་དུ་མ་དང་ལྡན་པ་སྟེ། གཏི་མུག་ཅན་འདུལ། གསུང་གི་ཉམས་གསུམ་ནི། རྒོད་པ་དྲག་ཤུལ་འཇིགས་རུང་གསུམ། རྒོད་པ་དགའ་བའི་གཞན་སྒྲ་ཧ་ཧ་སོགས་ཀྱི་འདོད་ཆགས་ཅན་འདུལ། དྲག་ཤུལ་ཧཱུྃ་ཕཊ་སོགས་ཀྱིས་ཞེ་སྡང་ཅན་འདུལ། འཇིགས་རུང་རྟག་ཆད་འཛིན་སོགས་རྨོངས་ཆེན་སད་པ་ཕཻཾ་གྱི་སྒྲས་གཏི་མུག་ཅན་འདུལ་ལོ། །ཐུགས་ཀྱི་ཉམས་སུ། སྙིང་རྗེ་རྔམ་དང་ཞི་བ་གསུམ། སྙིང་རྗེ་ནི་སེམས་ཅན་ཐམས་ཅད་ཐུགས་རྗེ་ཆེན་པོས། ཡོངས་སུ་འཛིན་པར་བཞེད་པ་འདོད་ཆགས་ཅན་འདུལ། རྔམ་པ་བྱམས་པ་ཆེན་པོས་གདུག་པ་ཅན་ལ་ཁྲོ་བར་བྱེད་པས་ཞེ་སྡང་ཅན་འདུལ། ཞི་བ་སྟོང་ཉིད་སྙིང་རྗེ་ཟུང་འཇུག་གིས་ལོག་ལྟ་གཏི་མུག་ཅན་འདུལ་ལོ། །སྐུའི་ཆ་ཐམས་ཅད་ལས་སྤྲུལ་པའི་ཕོ་ཉ་བསམ་གྱིས་མི་ཁྱབ་པ་ཕར་འཕྲོས་ནས་ཞི་བ་དང་རྒྱས་པ་དང་དབང་དང་མངོན་སྤྱོད་ཀྱི་ལས་ཇི་ལྟར་འོས་པ་མཛད་ནས་སླར་འདུས་ཏེ་སྐུའི་བ་སྤུའི་བུ་གར་འདུས་ཤིང་ཐིམ་པ་ལ་སོགས་པའི་ཆོ་འཕྲུལ་བསྐྱེད་ཅིང་ཡེ་ཤེས་ཀྱི་རང་བཞིན་མེ་རི་མེ་དཔུང་འབར་ཞིང་། འཁྱིལ་བའི་དབུས་ན་བཞུགས་པར་བསམ་མོ། །དབུ་རྣམས་དང་འཚམས་པའི་སྐུ་ལུས་ཤིན་ཏུ་ཆེ་ཞིང་ཕྱག་རྣམས་དང་འཚམས་པའི་སྐུ་སྟོད་ཀྱང་། ཤིན་ཏུ་རྒྱས་ལ་སྒེག་ཅིང་དོད་པ་དང་། ཞབས་རྣམས་དང་འཚམས་པའི་སྐུ་སྨད་ཤིན་ཏུ་སྦོམ་ཞིང་གསུས་ཁྱིམ་ཆེ་ལ་ཡན་ལག་རྣམས་ཀྱང་ཐུང་ཞིང་སྦོམ་ལ་རགས་པ་ཞལ་དང་ཕྱག་ཞབས་དེ་རྣམས་སྐུ་དང་འབྲེལ་ཆགས་ཤིང་མཐུན་པ་ཡིད་ལམ་དུ་ཤིན་ཏུ་བདེ་བའི་རྣམ་པ་ཅན་མཚན་ཉིད་ཐམས་ཅད་དང་ལྡན་ཞིང་བསྒོམ་པར་བྱའོ། །གཉིས་པ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ་ནི། རྒྱས་པར་ན་རྭ་ལོའི་བཅུ་གསུམ་མའི་སྒྲུབ་ཐབས་སུ། གོ་ཆའི་ལྷ་རྣམས་ཞལ་གསུམ་ཕྱག་དྲུག་པར་བསྒོམ་པར་གསུངས་ལ། འགོད་གཞིའི་ལྷ་ཞལ་ཕྱག་མང་བས་གོ་ཆའི་ལྷ་ཡང་འདི་བཞིན་འབྲེལ་ཆགས་ལ། དེ་ཙམ་མི་ནུས་པས་འདིར་འཕགས་པའི་གསུང་བཞིན། དེའི་དཔྲལ་བར་ཨོཾ་སོགས་དང་། མིག་བྱང་ཆུབ་སེམས་དཔའི་སྙིང་པོ་ཞེས་སོགས་ཏེ། མིག་བྱང་ཆུབ་སེམས་དཔའ་སའི་སྙིང་པོ་སོགས་ཡིན་པ་མོས་པ་ཙམ་ཡིན། ལྷའི་རྣམ་པ་བསྒོམ་མི་དགོས་ཏེ། མིག་སོགས་ཐ་མལ་དུ་འཛིན་པའི་བློ་བཟློག་པ་ཡིན། དེ་ཡང་སྦྱང་གཞི་གང་ཡོད་ཀྱི་གྲངས་དང་མཐུན་པ་བསྒོམ་དགོས་པས་ས་སྙིང་གཉིས་དང་ཕྱག་རྡོར་གཉིས་གཞན་རྣམས་རེ་རེ་བསྒོམ། ལུས་ནི་དཔྲལ་བའོ། །ཞལ་ལྷག་མ་རྣམས་ལ་བསྒོམ་མི་དགོས་སོ། །བསྡུ་ན་གནས་གསུམ་བྱིན་རླབས་ཙམ་མོ། །དེ་ལྟར་བསྒོམ་པའི་དགོས་པ་ནི་དེ་དག་ལ་ཐ་མལ་གྱི་རྣམ་རྟོག་ལས་བློ་བཟློག་པ་དང་། བར་ཆད་ཀྱི་བགེགས་བསྲུང་བ་དང་། མངོན་ཤེས་དྲུག་འཆར་བའོ། །དབང་བསྐུར་རྒྱས་གདབ་ཡེ་ཤེས་པ་བཞུགས་པ་རྒྱ་བོད་ཀྱི་གཞུང་རྣམས་སུ་མི་འདྲ་བ་དུ་མ་བཤད་ཀྱང་། འདིར་སློབ་དཔོན་ཤྲཱི་བྷ་ཏྲ་དང་འཕགས་པའི་གསུང་སྟར། རང་གི་སྙིང་གའི་ཧཱུྃ་ལས་འོད་ཟེར་འཕྲོས་སོགས་ནས་གྷ་ནྜེ་ཧོཿཡི་བར་ཏེ། འདི་ནི་ཤིན་ཏུ་ལེགས་ཏེ། བླ་མ་རྡོ་རྗེ་འཆང་ཀུན་དགའ་བཟང་པོའི་གཤེད་དམར་ལྷ་ལྔའི་ལུང་སྦྱོར་དུ། གུར་ལས་སྐྱེས་པ་འདུལ་བ་ཕ་རྒྱུད་བུད་མེད་འདུལ་བ་མ་རྒྱུད་ཡིན་པར་བཤད་པ་ལྟར། འཇིག་རྟེན་ན་བུ་བསམ་པ་མ་རྫོགས་ཀྱང་ཕའི་མངའ་རིས་ལ་དབང་ཞིང་། བུ་མོ་བསམ་པ་ཡོངས་སུ་མ་རྫོགས་བར་དུ་མི་དབང་བ་ལྟར། ཕ་རྒྱུད་ཐོག་མར་དབང་བསྐུར་ནས་ཡེ་ཤེས་པ་ཕྱིས་འཇུག་མ་རྒྱུད་ཡེ་ཤེས་པ་ཐོག་མར་བཅུག་རྗེས་ལ་དབང་བསྐུར་བྱེད་པར་བཤད་པ་དང་མཐུན་པའི་ཕྱིར་རོ། །འོ་ན་ཕ་རྒྱུད་པ་རང་ལ་དེ་གཉིས་བྱུང་ཚེ་ཇི་ལྟར་སྙམ་ན། ཡེ་ཤེས་པ་དང་པོ་བཅུག་ནས་དབང་བསྐུར་བ་ནི། འཇིག་རྟེན་ན་རྒྱལ་བུ་ནར་སོན་པར་བྱས་ནས་རྒྱལ་སར་མངའ་གསོལ་བ་དང་མཚུངས་ལ། དབང་བསྐུར་ནས་ཡེ་ཤེས་པ་འཇུག་པ་ནི། ནར་མ་སོན་ཀྱང་རྒྱལ་སར་བསྐོས་ནས་ཕྱིས་བསམ་པ་རྫོགས་པ་དང་མཚུངས་སོ། །ཞེས་སོ། །ལུང་འདིར་ཡན་ལག་གསུམ་པ་དབང་བསྐུར་རྒྱས་གདབ་ནི། རང་གི་སྙིང་གའི་ཧཱུྃ་ལས་འོད་ཟེར་ཁ་དོག་ལྔ་པ་ལྕགས་ཀྱུ་ལྟ་བུ་འཕྲོས་པས། རང་བཞིན་གྱི་གནས་ནས་གཙོ་བོ་རྡོ་རྗེ་འཇིགས་བྱེད་བདག་གི་བསྒོམས་པ་དང་འདྲ་བ་དང་། འཁོར་རྒྱས་པར་ན་ཞལ་གསུམ་ཕྱག་དྲུག་བསྡུ་ན་ཞལ་གཅིག་ཕྱག་གཉིས་མ་ཧེའི་ཞལ་དང་མ་ཧེའི་གདན་ཅན། ཡུམ་བཞི་ཙརྩི་ཀ་དམར་མོ། ཕག་མོ་སེར་མོ་ཕག་ཞལ་ཅན། དབྱངས་ཅན་མ་དཀར་མོ། གཽ་རཱི་ལྗང་སྔོན། དེ་རྣམས་ལ་མ་ཧེའི་ཞལ་དང་གདན་མེད། ཕྱག་མཚན་རིགས་བཞི་ཡབ་དང་འདྲ། བྱང་ཆུབ་སེམས་དཔའ་དྲུག་མ་ཧེའི་ཞལ་དང་གདན་ཅན། བྱམས་པ་ས་སྙིང་ལྟ་བུ། འཇམ་དབྱངས་ནམ་སྙིང་ལྟ་བུ་སྟེ་བརྒྱད། གཟུགས་རྡོ་རྗེ་སོགས་དྲུག་རང་རང་གི་ཕྱག་མཚན་འཛིན་པ་དང་། ཁྲོ་བོ་བཅུ་ཞལ་གཅིག་ཕྱག་གཉིས་པ་རྣམས་རང་གི་མདུན་གྱི་ནམ་མཁར་རྡོ་རྗེ་བསྡུ་བའི་སྔགས་རྒྱས་སྤྱན་དྲངས། གོང་ཚོགས་ཞིང་གི་སྐབས་ལྟར་མཆོད་ནས་མཐར་མཆོད་ཡུལ་གྱི་གཙོ་བོའི་ཐུགས་ཁར་ཐིམ། དེ་ནས་བཅོམ་ལྡན་འདས་དེ་བཞིན་གཤེགས་པ་ཀུན། ཞེས་སོགས་ཀྱིས་གསོལ་བ་གདབ་སྟེ། ཚིག་རྐང་དང་པོས་དེ་བཞིན་གཤེགས་པ་རིགས་ལྔ་ཡུམ་བཞི། གཉིས་པ་ཁྲོ་བོ་ཁྲོ་མོ། གསུམ་པས་སེམས་དཔའ་དང་སེམས་མ་ལ་བོས་ནས། བཞི་པའི་དབང་བསྐུར་བར་གསོལ་བ་འདེབས་པའོ། །དེ་ལྟར་གསོལ་བ་བཏབ་པས། རིགས་ལྔའི་སངས་རྒྱས་རྣམས་ནི་ཐམས་ཅད་སོགས་ཏེ། གདན་གསུམ་ཚང་བའི་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱིས་གསང་བ་གསུམ་གྱི་གནས་སམ། རིགས་ལས་བྱུང་བའི་རྡོ་རྗེའི་དབང་བསྐུར་ཆེན་པོ་ཁམས་གསུམ་གྱི་སེམས་ཅན་ཀུན་གྱིས་ཕྱག་བྱས་པའི་ཆོས་ཀྱི་རྒྱལ་པོའི་གོ་འཕང་སྒྲུབ་པའི་ཐབས་ཀྱི་གཙོ་བོ་སྦྱིན་པ་བྱའོ། །ཞེས་པའི་ཚིགས་བཅད་དང་། ཨོཾ་ནི་དཔལ། བཛྲ་ཨུ་ད་ཀ་རྡོ་རྗེའི་ཆུ། ཨ་བྷི་ཥིཉྩ་མི་མངོན་པར་དབང་བསྐུར་བ། སུ་ཤིན་ཏུ། ར་ཏི་དགའ་བ། སཏྭཾ་ཁྱོད། ཨ་ཧཾ་ངའོ། །ཞེས་པའི་སྔགས་གསུང་ཞིང་། དབང་བསྐུར་བའི་དགོངས་པ་མཛད་ཅིང་བྱིན་གྱིས་རློབས། རྡོ་རྗེའི་ཙརྩི་ཀ་ལ་སོགས་པའི་ཡུམ་བཞིས་བུམ་པ་བདུད་རྩིས་གང་བ་ཐོགས་ནས་དབང་བསྐུར། བྱང་ཆུབ་སེམས་དཔའ་རྣམས་ཀྱིས་ཕུན་སུམ་ཚོགས་པ་མངའ་བ་ཞེས་སོགས་ཀྱིས་བཀྲ་ཤིས་བརྗོད། ཁྲོ་བོ་བཅུའི་ཧཱུྃ་ཕཊ་ལ་སོགས་པའི་བགེགས་བསྐྲད། རིག་མ་དྲུག་གིས། གཟུགས་སྒྲ་ལ་སོགས་དྲུག་པོ་ནི། ཞེས་སོགས་ཀྱིས་མཆོད་པའི་གླུ་ལེན་ཅིང་མཆོད། ལྷ་ཐམས་ཅད་ཀྱིས་ཁྲོ་བོའི་ཕྱག་མཚན་རྣམས་དང་། རུས་བའི་རྒྱན་དྲུག་ལ་སོགས་པའི་ཁྲོ་བོའི་ཆས་རྣམས་ཀྱིས་དབང་བསྐུར་ཏེ་སོ་སོར་ཐིམ། བུམ་པའི་ཆུ་སྤྱི་བོ་ནས་བླུག་པ་ཚངས་པའི་བུ་ག་ནས་མར་ཞུགས། བྱང་ཆུབ་སེམས་ཀྱི་ཆུ་རྒྱུན་གྱིས་ལུས་ཀྱི་ནང་ཐམས་ཅད་རྐང་མཐིལ་ཡན་ཆད་ཁེངས། དྲི་མ་དག དབང་བཞི་ཐོབ་སྟེ། དེ་ཡང་སྨིན་མཚམས་ཡན་ཆད་གང་བས་ལུས་ཀྱི་དྲི་མ་དག་ནས། བུམ་པའི་དབང་ཐོབ། མགྲིན་པ་ཡན་ཆད་གང་བས་ངག་གི་དྲི་མ་དག་ནས་གསང་བའི་དབང་ཐོབ། སྙིང་ག་ཡན་ཆད་གང་བས་སེམས་ཀྱི་དྲི་མ་དག་ནས་ཤེས་རབ་ཡེ་ཤེས་ཀྱི་དབང་ཐོབ། རྐང་མཐིལ་ཡན་ཆད་གང་བས་སྒོ་གསུམ་གྱི་དྲི་མ་བག་ཆགས་དང་བཅས་པ་དག་ནས་དབང་བཞི་པ་ཐོབ་པར་བསམ། ཁྱད་པར་དུ་སོགས་ཏེ། ཆུ་ལྷག་མ་ཡར་སྤྱི་གཙུག་ཏུ་འཁྱིལ་བ་ལས། སྲིན་ཞལ་གྱི་མདུན། རྩ་ཞལ་གྱི་དཔྲལ་བའི་སྟེང་དུ་བླ་མ་མི་བསྐྱོད་པ་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་པ་རང་ཉིད་ཀྱིས་བསྒོམ་པ་ལྟ་བུ་ཆུང་ངུ་ཞིག་གིས་དབུ་བརྒྱན་པར་བསམ། སོན་ཤྲཱིས་འདི་བཞིན་གསལ་ལོ། །དབུ་རྒྱན་དེའི་སྤྱི་བོར་རང་རྟགས་རྡོ་རྗེ་རྩེ་ལྔ་བསྒོམ་མོ། །དེ་ལྟ་བུའི་དབུ་རྒྱན་དེ་ནི་རང་ལ་རྡོ་རྗེ་འཇིགས་བྱེད་ཀྱི་དབང་བསྐུར་བའི་བླ་མར་མོས་པ་བྱ། དེ་ལ་བླ་མ་ཆོས་འབྲེལ་ཡོད་ཚད་འདུས་པར་བསྒོམ། བླ་མ་གཅིག་ལ་དམ་ཚིག་ཉམས་ན་ཡང་སྦལ་དོང་གི་སྦལ་པ་རྨ་ཅན་ལྟར་འགྱུར་བས་བླ་མ་རྣམས་ལ་དམ་ཚིག་མ་ཉམས་པ་གལ་ཆེ་སྟེ། དཔལ་ལྡན་ས་སྐྱ་པཎྜི་ཏས། བསྐྱེད་པའི་རིམ་པའི་མཐར་ཐུག་པ། །དབུ་རྒྱན་ལ་ནི་རིགས་བདག་འབྱུང་། །རིགས་བདག་དེ་ནི་བླ་མ་ཡིན། །འདི་ནི་གལ་ཏེ་འཆོལ་གྱུར་ན། །དངོས་གྲུབ་མེད་པར་རྒྱུད་ལས་གསུངས། །ཞེས་སོགས་ལུང་མང་ངོ་། །ཡན་ལག་བཞི་པ་ཡེ་ཤེས་པ་བཅུག་སྟེ་སེམས་དཔའ་སུམ་བརྩེགས་བསྒོམ་པ་ནི། རང་གི་སྙིང་ག་ནས་ལྕགས་ཀྱུ་ཞགས་པ་སོགས་ཏེ། ལྷ་རྡོ་རྗེ་ལྕགས་ཀྱུའི་ཚོགས་སྤྲོས་པས་ལྕགས་ཀྱུས་ལྷ་རྣམས་ཀྱི་ཐུགས་ཁར་རིག་པས་བསྲུང་འཁོར་གཞལ་ཡས་ཁང་གི་ནང་དུ་དབང་གི་ལྷ་རྣམས་ཡེ་ཤེས་པའི་ཚུལ་གྱིས་འགུགས་པར་བསམ་ཞིང་ཨོཾ་བཛྲ་ཨཾ་གུ་ཤ་ཛཿ ཨོཾ་སྔགས་ཀྱི་མགོ་འདྲེན། ཨཾ་གུ་ཤ་ལྕགས་ཀྱུ། ཛཿཁུག དེ་བཞིན་དུ་རྡོ་རྗེ་ཞགས་པའི་ཚོགས་སྤྲོས་པས། ཞགས་པས་མགྲིན་པར་རེག་པས་རང་གི་སྨིན་མཚམས་ནས་ཐིམ་པས་བདག་ལ་ཉེ་བར་བྱིན་གྱིས་རློབ་པར་བསམ་ཞིང་། ཨོཾ་སོགས་གཞན་འདྲ། པཱ་ཤ་ཞགས་པ་རྡོ་རྗེ་ལྕགས་སྒྲོག་ཚོགས་སྤྲོས་པས། ལྕགས་སྒྲོག་ཞབས་ལ་རེག་པས་ཆུ་ལ་ཆུ་འདྲེས་པ་བཞིན་བདག་ལ་ཐིམ་པར་བསམ། ཨོཾ་སོགས་སྥོ་ཊ་ལྕགས་སྒྲོག་རྡོ་རྗེའི་དྲིལ་བུ་ཚོགས་སྤྲོས་པས། དྲིལ་བུའི་སྒྲ་ཕྱི་ནང་ཀུན་ཏུ་བྱུང་བས་དམ་ཚིག་པ་རྣམས་ཡེ་ཤེས་པའི་ངོ་བོར་གྱུར། དེ་དག་ཐམས་ཅད་བདག་ལ་མཉེས་བཞིན་ཏུ་བཞུགས་པར་བསམ་ཞིང་། ཨོཾ་སོགས་གྷཎྜེ་དྲིལ་བུའི། ལྷ་དེ་དག་གི་སྐུ་མདོག་ཕྱག་མཚན་ནི། གདོང་དྲུག་སྒྲུབ་ཐབས་དེ་ཝ་ཨཱ་ཀ་ར་ཙནྟྲས་མཛད་པ་ལས། ལྕགས་ཀྱུ་ཁ་དོག་དཀར་པོ་ལ། །ཕྱག་གཡོན་དཀུར་བརྟེན་གཡས་བརྐྱང་བཞུགས། །གཡས་ཀྱི་ལྕགས་ཀྱུ་བསྣམས་པའོ། །ཞགས་པ་ཁ་དོག་སྔོན་པོ་ལ། །ཕྱག་གཡོན་དཀུར་བརྟེན་གཡས་ཞགས་པ། །གཡོན་བརྐྱང་སྟབས་ཀྱིས་གནས་པའོ། །ལྕགས་སྒྲོག་ཁ་དོག་དམར་པོ་ལ། །ཕྱག་གཉིས་ཀྱི་ནི་ལྕགས་སྒྲོག་བསྣམས། །ས་གའི་སྟབས་སུ་བཞུགས་པའོ། །དྲིལ་བུ་ཁ་དོག་ལྗང་ཁུ་ལ། ཕྱག་གཡོན་དཀུར་བརྟེན་གཡས་དྲིལ་བུ། །ཟླུམ་པའི་འདུག་སྟངས་ཀྱིས་ནི་བཞུགས། །ཁྲོ་བོ་སྒེག་པའི་ཆ་ལུགས་འཛིན། །རྒྱན་ཀུན་གྱི་ནི་རྣམ་པར་བརྒྱན། །ཞེས་གསུང་སོ། །དགྲ་ནག་ལྟར་ཡང་རུང་ངོ་། །སེམས་དཔའ་སུམ་བརྩེགས་བསྒོམ་པ་ནི། རང་གི་སྙིང་གར་ཟླ་བའི་དཀྱིལ་འཁོར་སོགས་ཏེ། རང་རྡོ་རྗེ་འཇིགས་བྱེད་དུ་བསྒོམ་པ་དམ་ཚིག་སེམས་དཔའ་དེའི་ཐུགས་ཁར་ཟླ་བའི་སྟེང་དུ་འཇམ་དཔལ་བསྒོམ་པ་ཡེ་ཤེས་སེམས་དཔའ། དེའི་ཐུགས་ཁར་ཟླ་བ་ལ་གནས་པའི་རྡོ་རྗེ་ནག་པོ་རྩེ་ལྔ་པའི་ལྟེ་བར་ཧཱུྃ་གི་མཚན་པ་བསྒོམ་པ་ཏིང་ངེ་འཛིན་སེམས་དཔའ། རཱ་ལོས་འཇམ་དཔལ་མཚོན་གང་བ། རྡོ་རྗེ་ནས་ཙམ་གསུངས། འདི་རྣམས་ཐུགས་ཁར་ཟེར་ཡང་སྙིང་གའི་ནང་དུ་ཡིན། དམ་ཚིག་ཕྱག་རྒྱ་གདོང་དྲུག་ནས་སོ། །ཕྱག་རྒྱ་འཆིང་ཚུལ་ཟུར་འདེབས་ན་གསལ། གཉིས་པ་མཆོད་པ་བྱ་བ་ནི། དེ་ནས་ནང་མཆོད་སོགས་ཏེ། གོ་རིམ་རྣམ་གྲངས་མི་འདྲ་བ་དུ་མ་འབྱུང་ཡང་། དགྲ་ནག་གི་རྒྱུད་ལྟར་འཕགས་པ་རིན་པོ་ཆེས། བདུད་རྩིས་མྱང་བ། མཆོད་བསྟོད་རྣམས་རིམ་པར་གསུངས། གོ་ལ་སོགས་པའི་ས་བོན་རྣམས་ནི་སེམས་ཅན་དེ་དག་དང་བདུད་རྩི་རྣམས་ཀྱི་མིང་ཡིག་དང་པོ་ཡིན་ཏེ། གོ་ལ་བ་ལང་། ཀུ་ཀུ་ར་ཁྱི། དཎྜ་བོ་ལྡན་ཏེ་རྟ། ཧ་ཏ་གླང་པོ་ཆེ། ན་ར་མི། བི་ར་གཤང་བ། མུ་ར་གཅིན། ཤུ་ཏྲ་ཁུ་བ། མཛྫ་རྐང་། ར་ག་ཁྲག་གོ །སྲོག་ཆགས་རྣམས་ནི་རོའི་རྣམས་པ་ཡོངས་རྫོགས་རེ་བསམ། ཡཀྵེ་སོགས་ནི་གཤིན་རྗེ་གཤེད་རིགས་ལྔའི་ས་བོན་ནོ། །ཤ་ལྔ་བདུད་རྩི་ལྔའི་ཁ་དོག་མཁའ་འགྲོ་རྒྱ་མཚོའི་སྒྲུབ་ཐབས་སུ། གོ་དཀར་པོ་ལས་བ་ལང་གི་ཤ་ཞེས་སོགས་བཤད་པས། བ་ལང་དཀར། ཁྱི་སྔོ། རྟ་དམར། གླང་པོ་ཆེ་ལྗང་ཁུ། མི་སྔོ། བདུད་རྩིས་ལ་དྲི་ཆེན་དཀར། དྲི་ཆུ་ལྗང་། ཤ་ཆེན་དམར། རཀྟ་དམར་སེར། བྱང་སེམས་དཀར། དེ་ལྟར་ཐོབ་བམ་སྙམ་པས་དཔྱད་དོ། །རིགས་ལྔ་རང་རང་གི་ཕྱག་མཚན་དང་དེ་དག་གི་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་ཡབ་ཡུམ་བཅུ་སྣ་ཚོགས་རྡོ་རྗེ་དང་བཅས་པ་ཞུ། ཁ་དོག་དཀར་ཡི་གེ་གསུམ་གྱི་བྱིན་གྱིས་རླབས། སཾ་ཊར་ཧས་ནི་ཁ་དོག་འཕྲོག་པར་བྱེད། །ཧོ་ཡིས་རོ་ནི་འཇིག་པར་བྱེད། །ཧྲཱིཿཡིས་ནུས་པ་འཇིག་པར་བྱེད། །ཅེས་གསུངས་པས། ཁ་དོག་དྲི་རོ་ངན་པ་རྣམས་བཅོམ་ནས་བཟང་པོར་བྱིན་གྱིས་བརླབས། མྱང་ཚུལ་ནི་ལྕེ་ཧཱུྃ་ལས་རྡོ་རྗེ་བསམ་པའི་སྦུ་གུ་ནས་འོད་ཟེར་བྱུང་སྟེ་བདུད་རྩི་དྲངས་ཏེ་གསོལ་ནས། སངས་རྒྱས་བྱང་སེམས་དཀྱིལ་འཁོར་གྱི་ལྷ་ཚོགས་སྙིང་གར་བཞུགས་པ་རྣམས་ཚིམ་པར་བསམ། གདོང་དྲུག་གི་སྒྲུབ་ཐབས་ལྟར་ན་གུང་མོ་དང་གསང་འདུས་ལྟར་ན་མཐེབ་སྲིན་སྦྱར་ནས་བདུད་རྩི་བླངས་ཏེ་མྱང་ངོ་། །འདིར་གཡོན་པའི་མཐེབ་སྲིན་གྱིས་འབུལ་བ་རྩ་རྐྱང་མ་བྱང་སེམས་འབབ་འཛིན་བྱེད་པའི་རྒྱུ་མཚན་གྱིས་སོ། །འཕགས་པས་ལྕེ་ལ་མྱངས་པས། ལུས་ཐམས་ཅད་བདུད་རྩིས་གང་བས་བདེ་བ་ཆེན་པོ་སྐྱེས་པར་བསམ་ཞིང་། ཨོཾ་སརྦ་སོགས་གསུངས་ཏེ། སྔགས་དོན་ཨོཾ་ནི་ནོར་སྟེར་བ། སརྦ་ཏ་ཐཱ་ག་ཏ། དེ་བཞིན་གཤེགས་པ་ཐམས་ཅད། ཨ་མྲི་ཏ། བདུད་རྩི། བཛྲ། རྡོ་རྗེ། སྭ་བྷ་ཝ། རང་བཞིན། ཨཏྨ་ཀོ྅ཧཾ། བདག་ཉིད་ངའོ། །ཞེས་སོ། །རྭ་ལོས་མཆོད་བྱ་མཆོད་བྱེད་མཆོད་པ་གསུམ་མི་དམིགས་པར་བསམས་ཏེ་སྔགས་བརྗོད་པར་གསུངས་སོ། །གཉིས་པ་མཆོད་པ་ནི། ཐུགས་ཁ་ནས་སྤྲུལ་པའི་ལྷ་མོ་སོགས་ཏེ། གཟུགས་སྒྲ་སོགས་མཆོད་པའི་ཚིག་ནི་གདོང་དྲུག་གི་རྒྱུད་ལས་འབྱུང་ཞིང་། དེའི་དོན་ཡང་། གཟུགས་དང་སྒྲ་དང་དྲི་དང་རོ་དང་རེག་དང་། ཆོས་ཏེ་དྲུག་པོ་རྣམས་ནི། རང་གི་རང་བཞིན་དངོས་པོ་བདེན་པར་གྲུབ་པ་མེད་པ་ནམ་མཁའ་ལྟ་བུ་ཡིན་པ་ལ་མིག་སོགས་དབང་པོ་ལྔས་སོ་སོར་ལོངས་སྤྱོད་པའི་ཡུལ་དུ། ཁ་དོག་དབྱིབས་ཀྱི་གཟུགས་ལ་སོགས་པ་དུ་མར་སྣང་སྟེ་ཤེལ་དག་པ་ལ་མཚོན་གང་བསྟན་པ་དེའི་ཁ་དོག་ཤར་བ་བཞིན་དུ། སེམས་རང་བཞིན་གྱིས་དག་པ་བག་ཆགས་ཀྱི་དབང་གི་དུ་མར་སྣང་བའི་ཕྱིར་རོ། །རྣལ་འབྱོར་པས་ཀྱང་འདོད་པའི་ཡོན་ཏན་ལྔ་དང་། དེའི་ཡུལ་ཅན་ལ་སོགས་པའི་ཆོས་ཐམས་ཅད་ཚུལ་དེ་ལྟ་བུའི་སྒོ་ནས་རྟག་ཏུ་ཞེན་པ་མེད་པར་ལོངས་སྤྱོད་པར་ཤོག་ཅིག ཨ་ལ་ལ་ཧོ་ངོ་མཚར་བ་རོལ་དུ་གསོལ་ཞེས་པ་མཆོད་པའི་རྣམ་པར་རོལ་དུ་གསོལ། གནས་པར་མཛོད་ཅིག་ལ་གཅིག་ཐིམ་པའི་ཚུལ་གྱིས་སོ། །གང་དུའང་མི་འཛིན་པ་སྒྱུ་མ་ལྟ་བུའི་འདོད་ཡོན་ལ་ལྷའི་རྣལ་འབྱོར་དགེས་པའི་གར་གྱིས་མཆོད་པའི་ཚུལ་དུ་རོལ་བར་མཛོད། རེག་བྱ་དང་དེས་མཚན་པའི་རོ་དང་དྲི་དང་སྒྲ་དང་གཟུགས་འགག་པ་མེད་བཞིན་དུ་སྣང་བ་དེ་ལ་དབྱིངས་དང་དངོས་མེད་ནམ་མཁའ་ལྟ་བུའི་ངང་ལས་མི་གཡོ་བཞིན་དུ་མཆོད་པར་དགོངས་ཏེ། རོལ་བར་མཛོད་ཅིག་སྟེ། ཧོ་དབྱིངས་སྐྱེ་བ་མེད་པའི་ཚིག་གོ །ཆགས་པ་མེད་པ་ནམ་མཁའ་ལྟ་བུའི་རང་བཞིན་ཆགས་པའི་ཚུལ་གྱིས་བཞེས་པར་མཛོད་ཅེས་པའོ། །དེ་ཡང་གཟུགས་ཀྱི་ལྷ་མོ་དཀར་མོ་མེ་ལོང་ཐོགས་པ་སྒྲའི་ལྷ་མོ་སྔོན་མོ་བི་ཝཾ། དྲིའི་ལྷ་མོ་སེར་མོ་དུང་ཆོས། རོའི་ལྷ་མོ་དམར་མོ་ཐོད་པ། རེག་བྱའི་ལྷ་མོ་ལྗང་ཁུ་ན་བཟའ། ཆོས་ཀྱི་ལྷ་མོ་དཀར་མོ་ཆོས་འབྱུང་ཐོགས་པ་རྣམས་སྙིང་ག་ནས་སྤྲོས་པས། རེ་རེའང་དུ་མར་སྤྲུལ་ཏེ། རང་གི་དཀྱིལ་འཁོར་གྱི་མཐའ་བསྐོར་དུ་འཁོད་ནས་མཆོད་པའི་གླུ་དེ་དག་ལེན་བཞིན་དུ་འཁོད་པར་བསམ། མཆོད་བྱ་མཆོད་བྱེད་སོགས་མི་དམིགས་བས་ཨོཾ་སརྦ་སོགས་ཏེ། གཞན་འདྲ། པུ་ཛཱ་མཆོད་པ་སྟེ། དེ་བཞིན་གཤེགས་པ་ཐམས་ཅད་མཆོད་པའི་རང་བཞིན་བདག་ཉིད་ངའོ། །ཞེས་ང་རྒྱལ་བྱའོ། །གསུམ་པ་བསྟོད་པ་ནི། ལྷ་མོ་དེ་དག་གིས་བསྟོད་པར་བསམ་ཞིང་། དུར་ཁྲོད་རྒྱན་གྱིས་སོགས་ཏེ། བསྟོད་ཚིག་གདོང་དྲུག་གི་རྒྱུད་ལས་འབྱུང་། དུར་ཁྲོད་རྒྱན་གྱིས་ལེགས་པར་བརྒྱན་པའི་ཞེ་སྡང་གཤིན་རྗེ་གཤེད་པོ་རྡོ་རྗེ་འཇིགས་བྱེད་ཆེན་པོ་ནི་ཆོས་སྐུ་དངོས་པོ་མེད་པ་ནམ་མཁའ་དབྱིངས་ལྟ་བུའི་ངང་ལས་མ་གཡོས་པར་ཐུགས་རྗེས་ཞེ་སྡང་ཅན་འདུལ་བའི་ཕྱིར་སྒྱུ་མ་ལྟ་བུའི་སྤྲུལ་པའི་སྐུར་བསྟན་པའི་ཡེ་ཤེས་ཀྱི་རང་བཞིན་ཅན་གྱི་ཁྲོ་བོའི་རྒྱལ་པོ་དུད་ཁ་དང་། མུན་པ་ཆེན་པོའི་སྐུ་ཅན་ཁྱོད་ལ་བསྟོད། ཞེས་པ་སྟེ་སྔར་གྱི་ལྷ་མོ་རྣམས་ཀྱིས་ཚིག་དེ་དག་བརྗོད་པས་བསྟོད་པར་བསམ། བསྟོད་ཡུལ་བསྟོད་མཁན་སོགས་མི་དམིགས་པས་ཨོཾ་སརྦ་སོགས་ཏེ་སྡུ་ཏི་བསྟོད་པ་སྟེ། དེ་བཞིན་གཤེགས་པ་ཐམས་ཅད་བསྟོད་པའི་རང་བཞིན་བསྟོད་པའི་བདག་ཉིད་ངའོ། །ཞེས་པའོ། །མཆོད་བསྟོད་བྱེད་མཁན་གྱི་ལྷ་མོ་རྣམས་རང་གི་སྙིང་གའི་ཧཱུྃ་ལ་ཐིམ་པས་ཟག་མེད་བདེ་བ་ཆེན་པོའི་ཡེ་ཤེས་སྐྱེས་པར་བསམ་ལ། ལྷ་དང་དཀྱིལ་འཁོར་སྣང་ལ་རང་བཞིན་མེད་པ་དབང་པོའི་གཞུ་ལྟར་གསལ་བ་ལ་རྩེ་གཅིག་དུ་སེམས་བཟུང་སྟེ་མཉམ་པར་བཞག་པར་བྱའོ། །གཉིས་པ་དེ་ཉིད་བླ་མེད་ཀྱི་ཟབ་གནད་གཞན་དང་སྦྱར་བ་ལ་གཉིས་ཏེ། སྦྱང་གཞི་དང་སྦྱོང་བྱེད་ཀྱི་དོན་བཤད་པ། དེ་ཉམས་ལེན་གྱི་རིམ་པ་ལ་ཇི་ལྟར་སྦྱོར་བའི་ཚུལ། དང་པོ་ནི། གསང་འདུས་ལས། མདོར་ན་ཕུང་པོ་ལྔ་རྣམས་ནི། །སངས་རྒྱས་ལྔར་ནི་རབ་ཏུ་གྲགས། །ཞེས་སོགས་རྒྱུད་གཞུང་མང་པོར་ཐ་ལམ་གྱི་ཕུང་ཁམས་སྐྱེ་མཆེད་ཐམས་ཅད་ལྷར་བསྒོམ་པར་གསུངས་པས། ཐ་མལ་གྱི་སྣོད་བཅུད་འདི་དག་སྦྱང་གཞི་དང་། ལྷའི་ཚོགས་རྣམས་སྦྱོང་བྱེད་དང་། ལྷ་དེ་དང་དེར་བསྒོམ་པ་སྦྱང་ཚུལ་དང་། མཐར་འབྲས་བུའི་གནས་སྐབས་སུ་སྦྱང་གཞི་དེ་དག་སྦྱོང་བྱེད་དེ་དག་གིས་གནས་གྱུར་པ་ནི་སྦྱངས་འབྲས་ཡིན་ནོ། །དེ་ལའང་སེམས་ལ་ཐོག་མ་མེད་པ་ནས་བསགས་པའི་བག་ཆགས་འཁོར་བ་བདེ་སྡུག་སྣ་ཚོགས་སུ་སྣང་བ་འདི་སྦྱང་བར་བྱའོ། །འོ་ན་སེམས་སྦྱངས་པས་ཕྱི་རོལ་གྱི་སྣང་བ་སྦྱང་གཞིར་འགྱུར་རམ་ཞེ་ན་འགྱུར་ཏེ། སེམས་ཐ་མལ་དུ་སྣང་བའི་རྣམ་རྟོག་གི་རྒྱུན་འདི་མ་གཏོགས་པའི་འཁོར་བའི་སྡུག་བསྔལ་གཞན་ཡོད་པ་མ་ཡིན་པའི་ཕྱིར་རོ། །ཐ་མལ་གྱི་རྣམ་པར་རྟོག་པའི་གཉེན་པོར། སྦྱོང་བྱེད་ལྷ་བསྒོམ་པ་ནི། དེ་དང་རྣམ་པ་འགལ་བའི་སེམས་ཡིན་པས་གཉེན་པོར་འཇོག་སྟེ། སེམས་ཉིད་དཀྱིལ་འཁོར་གྱི་འཁོར་ལོ་སྣང་བས་ཐ་མལ་རྣམ་རྟོག་གི་གཉེན་པོའོ། །གཉིས་པ་དེ་ཉིད་དཔལ་རྡོ་རྗེ་འཇིགས་བྱེད་ཀྱི་མངོན་རྟོགས་འདི་དང་སྦྱར་ཏེ་བཤད་ན་བདུན་ཏེ། སྔོན་འགྲོས་ལས་ཉོན་སྦྱོང་ཚུལ། བསྐྱེད་ཆོག་གི་སྐྱེ་གནས་བཞི་སྦྱོང་ཚུལ། ལྷ་བསྡུ་བས་འཆི་སྲིད་སྦྱོང་ཚུལ། ལྷའི་རྣམ་པས་དུག་གསུམ་སྦྱོང་ཚུལ། ཁ་དོག་དབྱིབས་ཀྱིས་དུག་ལྔ་སྦྱོང་ཚུལ། ཕྱག་ཞབས་ཀྱིས་རྣམ་འགྱུར་གྱིས་མཐའ་གཉིས་སྦྱོང་ཚུལ་ལོ། །དང་པོ་ལ་བསོད་ནམས་ཀྱི་ཚོགས་ཀྱིས་སྦྱོང་ཚུལ། ཡེ་ཤེས་ཀྱི་ཚོགས་ཀྱིས་སྦྱོང་ཚུལ། དང་པོ་བསོད་ནམས་ཀྱི་ཚོགས་ཀྱིས་སྔོན་གྱི་ལས་ངན་སྦྱོང་ཚུལ་ནི། འཁོར་བར་ཡང་ནས་ཡང་དུ་སྐྱེ་བའི་རྒྱུ་ལས་ཉོན་གཉིས་ཡིན། ལས་ལ་དགེ་སྡིག་ལུང་མ་བསྟན་གསུམ། མི་དགེ་བའི་ལས་ཀྱི་གཉེན་པོ་བསོད་ནམས་ཚོགས་ཡིན་ཏེ་རིགས་དྲུག་གང་རུང་ལུས་ཐོབ་དུས། དག་དང་མ་དག་ཡུལ་ལས་བསགས་པའི་སྡིག །སྦྱོང་བྱེད་རང་ལྷའི་ཐུགས་ཁའི་འོད་ཟེར་གྱིས། །ཡི་དམ་སྤྱན་དྲངས་ཕྱག་མཆོད་རྒྱུན་བཤགས་སོགས། །མ་དག་སེམས་ཅན་ལ་བསགས་སྡིག་པའི་ཚོགས། །སྦྱོང་བྱེད་ཚད་མེད་བཞི་པོ་བསྒོམ་པའོ། །གཉིས་པ་ཡེ་ཤེས་ཚོགས་ཀྱིས་ཉོན་མོངས་སྦྱོང་ཚུལ་ནི། ཉོན་མོངས་རྩ་བ་ལྷན་སྐྱེས་མ་རིག་པ། །གནས་ལུགས་སྤྲོས་བྲལ་རང་ངོ་མ་ཤེས་པས། །ང་བདག་འཛིན་པ་ཉོན་མོངས་ཀུན་གྱི་གཞི། །དེའི་གཉེན་པོ་ཡེ་ཤེས་ཚོགས་ཞེས་པ། །སེམས་ཉིད་སྤྲོས་བྲལ་དོན་ལ་མཉམ་འཇོག་པའོ། །འདིས་འཆི་སྲིད་ཀྱང་སྦྱོང་ངོ་། །གཉིས་པ་ནི་སྲུང་འཁོར་གྱི་ལུས་ངག་ཡིད་གསུམ་གྱིས་མི་མཐུན་ཕྱོགས་མཐའ་དག་སྦྱོང་སྟེ། འཇིག་རྟེན་པ་རྣམས་གོ་གྱོན་སྨན་གཏོང་སོགས་ལུས་ཀྱི་བར་ཆད་བཟློག་པ་དང་། སྨྱོ་འབོག་སོགས་སེམས་ཀྱི་བར་ཆད་བཟློག་པའི་ཐབས་ལ་རྩོལ་བ་བྱེད་པ་སྦྱོང་བྱེད་སྲུང་བའི་འཁོར་ལོའི་རྣམ་པར་བསྒོམ་པས་སྦྱོང་ལ་བར་དོའི་གནས་སྐབས་ཀྱང་སྦྱོང་ངོ་། །རྟེན་གཞལ་ཡས་ཁང་ལ་ཐ་མལ་གྱི་སྣང་བ་སྤྱིར་སྦྱོང་ཚུལ་དང་། ཁྱད་པར་དྲག་པོའི་ལས་ལ་སྦྱར་བ་གཉིས་ལས། དང་པོ་ནི། ཆོས་འབྱུང་གྲུ་གསུམ་སྐྱེ་གནས་བཞི་ཆར་གྱི་སྣོད་སྦྱོང་སྟེ། མངལ་སྐྱེས་མའི་བྷ་ག སྒོང་སྐྱེས་སྒོང་ལྐོགས། རྫུས་སྐྱེས་མེ་ཏོག དྲོད་གཤེར་སྐྱེས་གང་དུ་སྐྱེ་བའི་ས། ས་གཞི་ནམ་མཁའ་རྣམས་སྟོད་རྒྱས་ཤིང་སྨད་ཞུམ་པའི་རྣམ་པར་ཡོད་པ་དང་ཆོས་མཐུན་རྣམ་ཐར་སྒོ་གསུམ་ལམ་དུ་བྱེད་དོ། །རླུང་དཀྱིལ་ཁྲག་མཚོས་འོག་གཞི་རླུང་ཆུ་ས་རྣམས་སྦྱོངས་ཏེ། ཕྱི་ནང་འབྱུང་བ་བཞི་སྦྱོང་ཚད་མེད་བཞི་དང་སྤྱན་སོགས་ལྷ་མོ་བཞི་ལམ་དུ་བྱེད། མི་མགོའི་གཞལ་ཡས་ཁང་གི་འཇིག་རྟེན་མཐའ་དག་སྦྱོང་། མདོར་ན་རང་གི་གནས་ཁང་ལུས་ཀྱིས་བར་དུ་སྦྱོང་། བྱང་ཕྱོགས་སོ་བདུན་ལམ་དུ་བྱེད། གཉིས་པ་ནི། དྲག་པོའི་ལས་སྒྲུབ་པའི་སྐབས་སུ་ཐུན་ཁུང་གྲུ་གསུམ་མེ་འབར་བ་ལ་སོགས་པའི་ནང་དུ་བཀུག་ནས་རླུང་མེའི་དཀྱིལ་དུ་འཇུག་པ་སོགས་བསྒྲལ་ལས་བྱས་སྐབས་འཇིགས་སྐྲག་སོགས་འཆར་བར་སྦྱོང་བྱེད་དྲག་པོའི་གཞལ་ཡས་ཁང་དུ་བསྒོམ་དུར་ཁྲོད་བརྒྱད་ཀྱིས་འཇིག་རྟེན་ཆོས་བརྒྱད་སྦྱོང་ཞིང་ཀྱེ་རྡོར་རྩ་རྒྱུད་ལས། དབུགས་རྒྱུ་ཞེས་བྱ་བའི་རིགས་པ་འདིས། །དུར་ཁྲོད་ཅེས་ནི་མངོན་པར་བརྗོད། །ཅེས་གསུང་པས་སྣ་བུག་གཉིས་གཅིག་ཏུ་བྱས་པའི་བུག་བརྒྱད་ནས་རླུང་རྒྱུ་བས་འཁོར་བའི་རྒྱུ་བྱེད་པ་སྦྱོང་། རྒྱུ་སོགས་དཔེ་བརྒྱད་ལམ་དུ་བྱེད་དོ། །གསུམ་པ་བསྐྱེད་ཆོག་གིས་སྐྱེ་གནས་བཞི་སྦྱོང་ཚུལ་ནི། མངོན་བྱང་དང་པོ་མེ་ལོང་ལྟ་བུའི་ཡེ་ཤེས། སྐབས་སུ་ཨ་ལས་ཟླ་དཀྱིལ་གྱི་ཕའི་ཁུ་བ་སྦྱོང་། དྷཱིཿལས་འཇམ་དཔལ་དུ་བསྐྱེད་པས་བར་སྲིད་སྦྱོང་། ཐུགས་ཁའི་ཕྱི་རུ་ཨཱཿལས་ཉི་ཟླས་མའི་རཀྟ་སྦྱོང་། སངས་རྒྱས་བྱང་སེམས་སྔགས་ཕྱག་མཚན་རྣམས་ཐིམ་པས་ཀྱང་བར་སྲིད་སྦྱོང་། སོ་སོར་སྦྱར་ན་བར་དོའི་ལུས་ངག་ཡིད་གསུམ་སྦྱོང་བྱེད་དུ་འགྱུར་འདིར་སྔགས་ཀྱིས་སྒྲས་ཞུ་བ་གླུས་བསྐུལ་ཡང་ཚང་ངོ་། །སྤྱིར་བར་སྲིད་སྦྱོང་ཚུལ་མི་འདྲ་བ་མང་ངོ་། །མངོན་བྱང་གཉིས་པ་མཉམ་ཉིད་ཡེ་ཤེས་སྐབས་སུ་ཟླ་བ་འཇམ་དཔལ་ཉི་མར་འདྲེས་པའི་ཕའི་ཁུ་བ་དང་དྲི་ཟ་གཉིས་སྡོངས་མའི་མངལ་གྱི་ཁྲག་ལ་ཐིམ་ནས་ཐིག་ལེར་གྱུར་པ་སྦྱོང་། མངོན་བྱང་གསུམ་པ་སོར་རྟོག་ཡེ་ཤེས་སྐབས་སུ་ཧཱུྃ་ཡིག་མཐིང་ནག་བསྐྱེད་པ་ནི། མངལ་གྱི་གནས་སྐབས་ལྔ་སྦྱོང་སྟེ། ཟླ་བ་བཅུར་འཇུག་པ་བཅུ་ནི་ཉ་ལ་སོགས་པ་ཡིན་ལ་གནས་སྐབས་ལྔ་ནི། དང་པོ་ནུར་ནུར་པོ། གཉིས་པ་མེར་མེར་པོ། གསུམ་པ་ལྟར་ལྟར་པོ། བཞི་པ་གོར་གོར་པོ། ལྔ་པ་འཕྲང་འགྱུར་རྣམས་འབྱུང་ཞིང་། དེ་དག་སྡོམ་འབྱུང་ལས། མི་བསྐྱོད་གཟུགས་ནི་ནུར་ནུར་པོ། །ཞེས་སོགས་རིགས་ལྔར་བཤད་པས། ཧཱུྃ་གི་ཞབས་ཀྱུ་བྱ་བ་གྲུབ་པ། ཁོག་པ་སོ་སོར་རྟོག་པ། མགོ་བོ་མཉམ་པ་ཉིད། ཟླ་ཚེས་མེ་ལོང་ལྟ་བུ། ཐིག་ལེ་ཆོས་ཀྱི་དབྱིངས་ཀྱི་ཡེ་ཤེས་སུ་བཤད་པས་སྦྱོང་སྟེ། ཡེ་ཤེས་ལྔ་ནི་རིགས་ལྔའོ། །འོད་ཕུང་བྱིན་པོ་གདན་དུ་བྱས་ཏེ་དེ་ལ་ཧཱུྃ་སྟེང་དུ་སྐྱེས་པ་ནི་སྒོང་སྐྱེས་སྦྱོང་བྱེད་དེ་སྒོང་སྐྱེས་ལ་སྒོ་ང་ཕྱིར་ལུས་ནས་ནང་ནས་སེམས་ཅན་ཐོན་པའི་ཕྱིར་རོ། །ཡང་མངལ་སྐྱེས་ལ་ཡང་མངལ་གྱི་ཕྲུ་མ་སྦྱོང་བྱེད་དུའང་འགྱུར་རོ། །མངོན་བྱང་བཞི་པ་བྱ་བ་གྲུབ་པའི་སྐབས་སོ། །དེ་ལྟར་རྐང་ལག་འགྱུས་པ་ན་ཟླ་དགུ་ངོ་བཅུའི་བར་ལ་ལུས་ཡོངས་སུ་རྫོགས་པ་དེ་སྦྱོང་བྱེད་ཧཱུྃ་ལས་རྡོ་རྗེ་ནག་པོ་རྩེ་ལྔ་རྭ་གདེངས་པ་དེས་སྦྱོང་སྟེ། སྟེང་གི་རྩེ་ལྔ་ཡན་ལག་བཞི་མགོ་བོ་དང་རྩེ་ལྔ་རྐང་ལག་བཞིའི་སོར་མོ་ལྔ་ལྔ་ཡོད་པ་དང་། མགོ་བོ་ལ་དབང་པོ་ཡོད་པ་མཚོན་པར། ཨ་བྷ་ཡས་མན་སྙེར་བཤད། འདི་རྣམས་འཁོར་བའི་འདྲ་འབག་ལམ་དུ་བྱེད་པའོ། །མངོན་བྱང་ལྔ་པ་ཆོས་ཀྱི་དབྱིངས་ཀྱི་ཡེ་ཤེས་སྐབས་སུ། མངལ་ནས་ཕྱིར་ཐོན་པའི་གནས་སྐབས་སྦྱོང་བྱེད་ནི་འབྲས་བུ་རྡོར་འཛིན་ཉིད་དོ། །སྣོད་བཅུད་སྦྱང་བ་ནི་འཕྲལ་གྱི་བྱ་བ་གཞན་ཕན་སྒྲུབ་པ་སྦྱོང་། གནས་གསུམ་སྐྱེ་མཆེད་བྱིན་རླབས་ཀྱིས་ཐ་མལ་པའི་ལུས་ངག་ཡིད་སོགས་སྦྱོང་། དབང་བསྐུར་བས་རྒྱལ་པོ་རྒྱལ་སྲིད་དང་ཕལ་བ་རང་བཞིན་འཛིན་པ་སྦྱོང་། ཡེ་ཤེས་པ་བཅུག་སེམས་དཔའ་སུམ་བརྩེགས་བསྒོམ་པས་ལུས་སེམས་ཡོངས་རྫོགས་སྦྱོང་། དེ་དག་གཙོ་ཆེར་མངལ་སྐྱེས་ལ་སྦྱར་ལ། སྐྱེས་གནས་གཞན་ལ་སྦྱར་ན། ཉི་ཟླ་དྲོད་གཤེར་ཡིན་པས་དྲོད་གཤེར་སྐྱེས་སྦྱོང་། སྒོང་སྐྱེས་ལ་ཉི་མས་མ་ཟླ་བས་ཕ་མཚོན། རྫུས་སྐྱེས་ལ་ཉི་མས་སྟོང་པ། ཟླ་བས་གསལ་བ་སྟེ། ཐམས་ཅད་ལ་འཇམ་དཔལ་བར་སྲིད་སྦྱོང་བྱེད། ཡང་མངོན་བྱང་ཕྱི་མ་གསུམ་ཆོ་ག་གསུམ་བསྐྱེད་དང་མཐུན་པས་སྒོང་སྐྱེས་སྦྱོང་ལ་ཡིད་ཀྱི་ལུས་ལྷར་གྱུར་པས་རྫུས་སྐྱེས་སྦྱོང་ངོ་། །བཞི་པ་ནི། དཀྱིལ་འཁོར་བསྡུས་པས་སྣོད་བཅུད་འཇིག་པ་སྦྱོང་སྟེ། སྣོད་འཇིག་པ་མེ་ཆུ་རླུང་གསུམ་གྱིས་འཇིག་པ་ཡིན་ལ། དེ་ནི་ཁམས་གསུམ་སྣོད་བཅུད་བསྲུང་བའི་འཁོར་ལོ་ལ་བསྡུ་བ་ནས་གཞལ་ཡས་ཁང་གདན་བཅས་རང་ལ་བསྡུ་བའི་བར་གྱིས་སྦྱོང་། བཅུད་འཇིག་པ་ནི་སེམས་ཅན་འཆི་བ་ཡིན་པས་དེ་ནི་ཉལ་བའི་རྣལ་འབྱོར་གྱིས་སྦྱོང་ངོ་། །དེས་ན་མངོན་རྟོགས་ཀྱིས་དངོས་གཞི་ལས་འཕེན་གཅིག་གིས་འཕངས་པའི་སྐྱེ་འཆི་བར་དོ་གསུམ་སྦྱོང་བའི་ཚེ་ཐོག་མར་ཕ་མའི་ཁུ་ཁྲག་དང་བར་དོ་གཅིག་ཏུ་འདྲེས་པ་དེ་ནས་མངལ་གྱི་གནས་སྐབས་ལྔ་རྫོགས་ནས་ཕྱིར་བཙས་པ། དེ་ནས་དེ་ཉིད་འཆི་བ་གསུམ་རིམ་ཅན་དུ་འབྱུང་བས་སྦྱོང་བྱེད་ལ་ཡང་གསུམ་པོ་རིམ་ཅན་དགོས་པར་གོ་རམས་ཆེན་པོས་གསུང་། གཞན་ཡང་ཡེ་ཤེས་ཚོགས་བསག་གི་འཆི་སྲིད་སྦྱོང་ཞིང་ཆོས་སྐུ་ལམ་དུ་བྱེད། རྒྱུ་རྡོར་འཛིན་འཇམ་དཔལ་གྱིས་བར་དོ་སྦྱོང་ཞིང་ལོངས་སྐུ་ལམ་དུ་བྱེད། འབྲས་བུ་རྡོ་རྗེ་འཛིན་འཇིགས་བྱེད་ཀྱིས་འགྲོ་དྲུག་གི་སྐྱེ་སྲིད་སྦྱོང་ཞིང་སྤྲུལ་སྐུ་ལམ་དུ་བྱེད། མཆོད་བསྟོད་ལ་སོགས་པས་འདོད་ཡོན་ལ་ལོངས་སྤྱོད་པ་སྦྱོང་ཞིང་བདེ་བ་ཆེན་པོའི་སྐུ་ལམ་དུ་བྱེད་པ་སྟེ། མི་གཡོ་རྣལ་འབྱོར་ཆེན་པོའི་རྒྱུད་ལས། འཆི་བ་ཉིད་ནི་ཆོས་སུ་བརྗོད། །ལོངས་སྤྱོད་རྫོགས་པ་བར་སྲིད་དང་། །འགྲོ་བ་དྲུག་གཟུགས་སྤྲུལ་པ་དང་། །འདོད་པའི་ལོངས་སྤྱོད་བདེ་ཆེན་པོ། །སྐུ་བཞི་ཡི་ནི་རང་བཞིན་གྱིས། །ཞེས་པའི་དགོངས་པར་རྗེ་རྡོ་རྗེ་འཆང་བཞེད་དོ། །འདི་དག་བླ་མ་ཉམས་མྱོང་ཅན་ལ་འཁྲིད་ཅིང་ངེས་པ་རྙེད་པ་གལ་ཆེའོ། །འབྲས་བུའི་རྣམ་པ་ལམ་བྱེད་ནི། ཚོགས་གཉིས་བསགས་པས་ཐར་པ་ཆ་མཐུན་ནས། བསྐལ་པ་གྲངས་མེད་གསུམ་དུ་ཚོགས་བསགས་པའོ། །སྲུང་འཁོར་བདུད་བཏུལ་ཕོ་བྲང་ཞིང་སྦྱོང་ལ། །ལྷར་བསྐྱེད་དབང་བསྐུར་ཁམས་གསུམ་ཆོས་རྒྱལ་འགྱུར། །སྤྲོ་བསྡུའི་དོན་མཛད་བཟླས་པས་ཆོས་འཁོར་བསྐོར། །དཀྱིལ་འཁོར་བསྡུ་བས་མྱ་ངན་འདས་ཚུལ་སྟོན། །སྤྱོད་ལམ་ལ་སོགས་མཛད་པ་འཕྲིན་ལས་སོ། །འདི་ནི་ཐར་པའི་འདྲ་འབག་ལམ་དུ་བྱེད་པའོ། །ལྔ་པ་ལྷའི་རྣམ་པས་དུག་གསུམ་སྦྱོང་ཚུལ་ནི། འདིར་ནི་གཙོ་ཆེར་ཁྲོ་བོས་ཞེ་སྡང་སྦྱོང་། །ལིངྒ་གྱེན་དུ་ལངས་པས་འདོད་ཆགས་སྦྱོང་། །མཚན་དཔེས་བརྒྱན་པའི་སྐུར་བསྒོམ་གཏི་མུག་སྦྱོང་། །ལྷ་ཀུན་བསྡིགས་པར་མཛད་པས་ང་རྒྱལ་སྦྱོང་། །གར་དགུ་རྣམས་ཀྱིས་རིམ་བཞིན་དུག་གསུམ་སྦྱོང་། །དྲུག་པ་ཁ་དོག་དབྱིབས་ཀྱིས་དུག་ལྔ་སྦྱོང་ཚུལ་ནི། དཀར་པོས་གཏི་མུག་སེར་པོས་ང་རྒྱལ་དང་། །སེར་སྣ་སྦྱོང་ཞིང་སྔོན་པོས་ཞེ་སྡང་སྦྱོང་། །དམར་པོས་འདོད་ཆགས་ལྗང་ཁུས་ཕྲག་དོག་སྦྱོང་། །ཞལ་གྱི་མདོག་སོགས་ཐམས་ཅད་དེ་ལྟར་སྦྱར། །ཕྱག་མཚན་ནི། འཁོར་ལོས་གཏི་མུག་རྡོ་རྗེས་ཞེ་སྡང་སྦྱོང་། །རིན་ཆེན་ང་རྒྱལ་པདྨས་འདོད་ཆགས་སྦྱོང་། །རྒྱ་གྲམ་རལ་གྲི་ལ་སོགས་ཕྲག་དོག་སྦྱོང་། །ཉོན་མོངས་སོ་སོའི་རིགས་མཐུན་ཡེ་ཤེས་མཚོན། །བདུན་པ་ཕྱག་ཞབས་ཀྱི་རྣམ་འགྱུར་གྱིས་མཐའ་གཉིས་སྦྱོང་ཚུལ་ནི། ཕྱག་ཞབས་གཡས་བརྐྱངས་སྙིང་རྗེས་སེམས་ཅན་དོན། །བསྐུམ་པས་བདག་ཉིད་ཐུགས་རྗེ་ཆེན་ལྡན་མཚོན། །གཡོན་བརྐྱངས་ཆོས་ཉིད་སྟོང་པ་ཀུན་ཁྱབ་མཚོན། །ཐུགས་ཁར་བསྣོལ་བའི་ཕྱག་དང་དཀྱིལ་ཀྲུང་གིས། །ཟུང་འཇུག་མཚོན་ཏེ་མཐའ་གཉིས་སྦྱོང་བའོ། །དེ་ལྟར་སྦྱང་གཞི་སྦྱོང་བྱེད་ལེགས་སྦྱར་ཏེ། །ང་རྒྱལ་བརྟེན་དང་རྣམ་པ་གསལ་བ་བཅས། །གཡེངས་སྐྱོན་སྤངས་ཏེ་རྩེ་གཅིག་བསྒོམ་མཛོད་དང་། །རང་གཞན་དོན་གཉིས་མྱུར་དུ་འགྲུབ་པར་འགྱུར། །ཞེས་ཉུང་ངུའི་ངག་གིས་གདམས་པའོ། །འཕགས་པ་རིན་པོ་ཆེས། རྒྱལ་བས་གསུངས་པའི་ཆོས་ཀྱིས་ཚུལ། །སེམས་ཅན་ཁམས་བཞིན་བགྲང་ཡས་ལས། །ཐེག་པ་ཆེན་པོ་ཁྱད་པར་འཕགས། །དེ་ཡི་སྙིང་པོ་རྡོ་རྗེ་ཐེག །གསང་སྔགས་རྒྱ་མཚོ་ཐམས་ཅད་ལས། །ལས་ཀུན་བདེ་བླག་སྒྲུབ་བྱེད་ཅིང་། །གདུག་པ་འདུལ་བྱེད་དྲག་པོ་ཡི། །ལས་ལ་གཤིན་རྗེ་གཤེད་པོ་བསྔགས། །དེའི་ཚུལ་ཡང་དཔག་ཡས་ལ། །མ་ཧེའི་ཞལ་གྱི་རྣལ་འབྱོར་ནི། །ཁྱད་པར་འཕགས་ཞེས་ལུང་ལས་འབྱུང་། །གཏན་ཚིགས་ཀྱང་ནི་འདི་ལ་སྣང་། །ཞེས་གསུངས་ཏེ། དེ་ཡང་རྣལ་འབྱོར་པའི་ཚེ་གནས་པ་ལ་བར་དུ་གཅོད་པར་བྱེད་པའི་ཕྱིའི་བདུད་འཆི་བདག་གཤིན་རྗེ་ཡིན་པས། དེ་འདུལ་བར་བྱེད་པ་བཅོམ་ལྡན་འདས་རྡོ་རྗེ་འཇིགས་བྱེད་ཀྱིས་རྣམ་འགྱུར་དུ་མའི་སྒོ་ནས་རབ་ཏུ་ཁྲོས་པའི་ཚུལ་ཅན་གྱི་སྐུ་སྒོམ་པར་བྱེད་པས་འདུལ་ལ། དེ་ཡང་ཐར་པ་དང་ཐམས་ཅད་མཁྱེན་པ་ལ་བར་དུ་གཅོད་པར་བྱེད་པ་མ་རིག་པ་ཡིན་ལ། དེ་སེམས་ཅན་གྱི་སྙིང་དབུས་ན་གནས་པར་བཤད་པས། དེའི་གཉེན་པོ་སངས་རྒྱས་ཐམས་ཅད་ཀྱི་མཁྱེན་རབ་ཀྱི་ངོ་བོ་རྗེ་བཙུན་འཇམ་དབྱངས་ཡིན་ལ། དེ་སྙིང་གའི་དབུས་སུ་ཡེ་ཤེས་སེམས་དཔའི་ཚུལ་དུ་བསྒོམ་པས་མ་རིག་པ་དྲུང་ནས་དབྱུང་བ་ལ་ཐབས་གཞན་ལས་ཁྱད་པར་དུ་འཕགས་པ་ཡིན་ནོ།། ༈ །གཉིས་པ་མཉམ་པར་མ་བཞག་པའི་རྣལ་འབྱོར་ལ་དྲུག་སྟེ། བཟླས་པའི་རྣལ་འབྱོར། སྤྱོད་ལམ་གྱི་རྣལ་འབྱོར། ཁ་ཟས་ཀྱི་རྣལ་འབྱོར། ཉལ་བའི་རྣལ་འབྱོར། ལྡང་བའི་རྣལ་འབྱོར། གཏོར་མའི་རྣལ་འབྱོར་རོ། །དང་པོ་ལ་གསུམ་སྔོན་འགྲོ་དག་པ་དྲན་པ། བཟླས་བའི་རྣལ་འབྱོར་དངོས་ཞར་བྱུང་དཀྱིལ་འཁོར་བསྡུ་བའོ། །དང་པོ་ནི། རྡོ་རྗེ་འཇིགས་བྱེད་འདི་ལས་རྒྱས་པར་གཙོ་ཆེ་བས། སྒྲུབ་ཐབས་ཕལ་ཆེར་ན་དག་པ་མི་གསལ་ཡང་། མཆོག་སྒྲུབ་པ་ལ་ངེས་པར་དགོས་པས། སོ་ན་ཤྲཱིའི་མདོར་བཤད་ནས་འབྱུང་བའི་དག་པ་དྲན་པ། ཏ་ཐཱ་ག་ཏ་རཀྵི་ཏས་མཛད་པའང་ཕལ་ཆེར་དེ་དང་འདྲ་བ་ལ་ལི་ཏའི་བསྟོད་པའི་འཁུར་ཁ་ཅིག་ཏུ། དགུ་པ་འགུགས་བྱེད་ལྕགས་ཀྱུ་འཛིན་ཞེས་སོགས་དག་པ་དང་སྦྱར་བའང་སྣང་། རྭ་འགྱུར་ནི་དགུ་པའི་ཕྱག་གི་ལྕགས་ཀྱུ་སོགས་སྣང་། མི་བསྐྱོད་བའི་བཀའ་འགྲེལ་ནས་འབྱུང་བའི་དག་པ། རྡོ་རྗེ་སྙིང་འགྲེལ་ནས་སྦས་དོན་གྱིས་དག་པ་སོགས་ཤེས་པར་འདོད་ན་དེ་དག་ཏུ་བལྟ། སློབ་དཔོན་ལ་ལི་ཏ་བཛྲ་གྱི་ཞེ་དགུ་མའི་སྒྲུབ་ཐབས་ལས། དམ་པའི་དོན་དུ་རྣམ་དག་པ། །དུས་ནི་དཔའ་བོ་ཆེན་བོའི་གཟུགས། །ཞལ་བརྒྱད་ཐུན་ཚོད་སྤྱི་ཡིན་ནོ། །ཕྱག་དང་རྭ་གཉིས་ཟླ་བ་དང་། །ཟླ་བ་ཕྱེད་དང་ཡང་དག་སྦྱོང་། །ཞོན་པ་བཅུ་དྲུག་དུས་དང་ནི། །ཟླ་བ་དང་ནི་ཞག་ཏུ་ཤེས། །ཞལ་ནི་གཟའ་དགུ་དག་དུ་ཤེས། །ཕྱག་ནི་རྒྱུ་སྐར་དག་དང་སྦྱར། །ཞབས་ནི་འཕོ་བ་བཅུ་གཉིས་དང་། །དུས་བཞི་ཡང་ནི་དེ་བཞིན་ནོ། །མཚོན་ཆ་རྣམས་ནི་སྟོང་པ་དང་། །སྙིང་རྗེ་དག་ནི་བཅུ་དྲུག་གཉིས། །གླང་ཆེན་ལྤགས་པ་བགེགས་ཆེན་ཏེ། །དྲག་པོའི་གཟུགས་ནི་སྡུག་བསྔལ་ཆེ། །སེལ་བར་བྱེད་བའི་གཙོ་བོའོ། །ཁ་དོག་ནག་པོ་བྱམས་པ་ཆེ། །ཐོད་པའི་རྒྱན་ནི་མི་འགྱུར་བའོ། །དཀྱིལ་འཁོར་ལྷ་ནི་ཐམས་ཅད་དག །རང་བཞིན་འབྱུང་བའི་དུས་དག་གོ །སྔགས་གསུམ་དག་པ་སྐུ་གསུམ་མོ། །ལྷ་རྣམས་ཉིད་ཀྱི་རང་མིང་ནི། །དང་པོ་ཨོཾ་དང་ཧཱུྃ་ཕཊ་མཐའོ། །ཐོད་པ་བཏུང་བའི་དུས་དག་གོ །དཀྱིལ་འཁོར་བྱང་ཆུབ་ཕྱོགས་ཡིན་ནོ། །ཞོན་པ་ས་རི་སིན་ཏི་ཉིད། །མདོག་སོགས་དེ་བཞིན་གཤེགས་པ་སྟེ། །དག་པ་ཐམས་ཅད་ཤེས་པའོ། །འདི་ནི་དག་པ་ཅུང་ཟད་ཙམ། །འཇམ་དཔལ་རུ་ན་རྒྱས་པ་ཡིན། །ཞེས་གསུངས་པ་འདི་བཟླས་པའི་གོང་དུ་བརྗོད་ཅིང་དོན་དྲན་པར་བྱ། ཡང་ན་ཐུན་མཚམས་སུ་བརྗོད་ཅིང་དོན་དྲན་པར་བྱའོ། །དེ་དག་གི་དོན་ཅུང་ཟད་བཤད་ན། དུས་རྣམ་པར་དག་པ་ནི་བཅོམ་ལྡན་འདས་ཀྱི་སྐུའོ། །དུས་གསུམ་དུས་མེད་རྟོགས་པའི་དུས་འཁོར་ལོ། །ཞེས་པ་དང་དོན་གཅིག ཐུན་ཚོད་བརྒྱད་དང་ཐུན་ཚོད་སྤྱི་ཞལ་དགུ། །ཟླ་བ་བཅུ་དང་ཟླ་ཕྱེད་ཉེར་བཞི་སྟེ། །སོ་དྲུག་ནི་ཕྱག་སོ་བཞི་དང་རྭ་གཉིས་ཏེ་སོ་དྲུག་གོ །གཞོན་པ་བཅུ་དྲུག་ནི་ཡར་ངོ་མར་ངོའི་དུས་དང་ཞག་བཅུ་དྲུག་གོ །གཟའ་དགུ་ནི་ཉི་མ་སོགས་བདུན་དང་དགྲ་གཅན་མཇུག་རིངས་དང་དགུའོ། །ཕྱག་ནི་རྒྱུ་སྐར་རྣམས་དག་པ་སྟེ། ཉེར་བརྒྱད་ནི་ཕྱོགས་རེ་རེ་བདུན་བདུན་ཡོད་པའོ། །མཚམས་སྐར་བཞི་དང་སྐར་ཁོངས་རིང་ཐུང་གཉིས་ཏེ་སོ་བཞི་དག་པའོ། །ཞབས་བཅུ་དྲུག་ནི་ལུག་གླང་ལ་སོགས་པ་བཅུ་གཉིས་དང་། དགུན་སོགས་དུས་བཞི་སྟེ་བཅུ་དྲུག་དག་པའོ། །ཕྱག་གཡས་ཀྱིས་མཚོན་ཆ་རྣམས་སྟོང་ཉིད་བཅུ་དྲུག་མཚོན་ལ། ཕྱག་གཡས་བཅུ་དྲུག་ཐབས་ཀྱིས་ངོ་བོ་ཡིན་པས་ཟུང་འཇུག གཡོན་གྱིས་མཚོན་ཆ་བཅུ་དྲུག་ནི་ཡུལ་ཅན་སྙིང་རྗེ་བཅུ་དྲུག་མཚོན་ལ། ཕྱག་གཡོན་བཅུ་དྲུག་ཤེས་རབ་ཀྱིས་ངོ་བོ་ཡིན་པས་ཟུག གླང་ལྤགས་ནི་ཕྱི་རོལ་དུ་བགེགས་ཆེན་པོ་བི་ན་ཡ་ཀ་བཏུལ་བ་དང་། ནང་དུ་མ་རིག་པ་དག་པའོ། །སྡུག་བསྔལ་ཆེན་པོ་སེལ་བས་དྲག་པོའི་གཟུགས་སོ། །ཁ་དོག་ནག་པོ་ནི་བྱམས་པ་ཆེན་པོའོ། །ཐོད་པའི་རྒྱན་ནི་ཆོས་སྐུ་དེ་བཞིན་ཉིད་མི་འགྱུར་བའོ། །དཀྱིལ་འཁོར་གྱི་ལྷ་རྣམས་ནི་རང་བཞིན་གྱི་འབྱུང་བའི་དུས་རྣམ་པར་དག་པའོ། །སྔགས་གསུམ་ཞེས་བྱ་བ་རྩ་སྔགས་སྙིང་པོ་ཉེ་སྙིང་གསུམ་ནི་སྐུ་གསུམ་དག་པའོ། །ལྷ་སོ་སོའི་རང་མིང་གི་དང་པོར་ཨོཾ་དང་མཐར་ཧཱུྃ་ཕཊ་སྦྱར་བ་ནི་ཐོད་པར་བདུད་རྩི་བཏུང་བའི་དུས་རྣམ་པར་དག་པའོ། །རྟེན་གྱི་དཀྱིལ་འཁོར་ནི་བྱང་ཕྱོགས་སོ་བདུན་དག་པའོ། །ཞོན་པ་ས་རི་སིན་ཏི་ཀ་བསྒྱུར་བ་མི་སྣང་གསུངས། ཁ་དོག་ལྔ་རྣམས་དེ་བཞིན་གཤེགས་པ་ལྔ་སོགས་ཁོངས་ནས་དེ་དང་མཐུན་པའི་ཕྱག་མཚན་ལྔ་ལ་སོགས་པ་ལྔའི་ངོ་བོའོ། །དེ་ལྟ་བུའི་དག་པ་རྣམས་གོ་དོན་འཕྲོད་པར་བྱེད་པ་ནི་མཆོག་གི་མངོན་པར་རྟོགས་པའི་ཡན་ལག་ཏུ་མེད་ཁ་མེད་ཡིན་ནོ། །གཉིས་པ་བཟླས་པའི་རྣལ་འབྱོར་ལ་གསུམ་ཏེ། བཟླས་པའི་ཡུལ་ཕྲེང་བ། ཇི་ལྟར་བཟླས་པའི་བསམ་གཏན། བཟླས་བྱའི་སྔགས་སོ། །དང་པོ་ནི་རྟོག་བདུན་ལས་དུང་ཆེན་གྱི་ཕྲེང་བ་གསུངས་པ། མི་ཐོད་ལས་བྱུང་བ་བསྔགས། གཞན་ལས་སོ་སོའི་ཕྲེང་བ་ཞི་བ་ལ་མུ་ཏིག་སོགས། རྒྱས་པ་ལ་གསེར་སོགས། དབང་ལ་ཙན་དན་བྱུ་རུ། དྲག་པོ་ལ་རག་ཤ་ལུང་ཐང་སོགས། ཐུན་མོང་དུ་བོ་དྷི་ཙི་ཉིད། སྔགས་གྲངས་ཞི་བ་ལ་བརྒྱ། རྒྱས་པ་ལ་བརྒྱ་རྩ་བརྒྱད། དབང་དགུག་ལ་ཉེར་ལྔ། མངོན་སྤྱོད་ལ་དྲུག་ཅུ་རྩ་བཞིའོ། །ཕྲེང་ཐག་དགུ་བསྒྲིལ། སྔགས་བཟླ་ཞིང་རྒྱུ་མདོ་འཛིན་ཉིས་བརྩེགས། ཞི་བ་ལ་མཛུབ་མོའི་སྟེང་ནས་བགྲངས། རྒྱས་པ་གུང་མོ། དབང་ལ་སྲིན་ལག དྲག་པོ་མཐེ་ཆུང་ངོ་། །ཁ་དོག་ཞི་བར་དཀར་པོ། རྒྱས་སེར། དབང་དམར། དྲག་པོ་ནག ལུང་རྒྱུད་སྡེ་མང་པོར་གསལ་ལོ། །བྱིན་རླབས་བྱ་ཚུལ། བདུད་རྩི་ལྔས་གཏོར་ཏེ། བཟླས་པའི་སྔོན་དུ་མཚན་ཉིད་དང་ལྡན་པའི་ཞེས་སོགས་ཟུར་འདེབས་ལྟར་རོ། །ཡང་རྡོ་རྗེ་འཆང་གི་གཤེད་མར་ལུང་སྦྱོར་ལྟར་བྱས་ཀྱང་རུང་ངོ་། །གཉིས་པ་བཟླས་པའི་བསམ་གཏན། དེ་ནས་ཐུགས་ཁའི་འཁོར་ལོ་ཞེས་སོགས་ཏེ། གསལ་འདེབས་ཚུལ་ནི་ཟུར་འདེབས་ན་ཡོད་པ་དེ་རྭ་ལོ་སོགས་ཀྱིས་ཡིག་རྙིང་གི་བཅུད་ཡིན་པས་དེ་བཞིན་བྱའོ། །ཐུན་མོང་བ་དཀྱུས་མ་ནི་རྟོག་བདུན་ལས་བཤད་དོ། །འོད་ཟེར་སྤྲོ་བསྡུའི་འཕྲིན་ལས་བཞི་བསྒྲུབ་ཚུལ་སྔགས་རྣམས་ལས་འོད་ཟེར་དཀར་པོ་འཕྲོས་པས་རང་གཞན་གྱིས་སྡིག་སྒྲིབ་ནད་གདོན་ཞི་བར་བསམ་པ་དང་། རྒྱས་པ་ལ་འོད་ཟེར་སེར་པོས་ཚེ་དང་བསོད་ནམས་ལ་སོགས་རྒྱས་པར། དབང་ལ་འོད་ཟེར་དམར། སྣོད་བཅུད་དམ་གང་དམིགས་དབང་དུ་འདུས་པར། དྲག་པོ་ལ་འོད་ཟེར་ནག་པོ། བྱང་ཆུབ་སྒྲུབ་པའི་བར་ཆད་སོགས་ཚར་བཅད་པར་བསམ། ཡང་ན་ལྷའི་རྣམ་པ་ལས་མཐུན་སྤྲོ་བའང་རུང་། དམིགས་པ་དེ་གཅིག་པུས་སྐྱོ་ན་རེ་འགའ་ལྷ་དང་གཞལ་ཡས་ཁང་སོགས་ལ་སེམས་གཏད། རེས་སྔགས་འཁོར་ལ། རེས་སྔགས་ངག་ཏུ་བརྗོད་པར་སེམས་གཏད། གང་ལྟར་སེམས་རྒྱ་ཡན་ལ་བཏང་ནས་སྔགས་བཟླས་ཀྱང་འབྲས་བུ་མི་འབྱུང་བས་སེམས་མ་ཡེངས་པ་ནི་མན་ངག་དམ་པའོ། །གསུམ་པ་བཟླ་བྱའི་སྔགས་ནི། རྟོག་བདུན་ལས་སྔགས་གསུམ་ཀའི་སྔགས་བཏུ་གསུངས། ཡ་མནྟ་ཀ་ལ་སྙིང་པོར་བཤད། དཔལ་འཛིན་རྭ་ལོ་འཕགས་པ་རྣམས་ཀྱིས་ཉེ་སྙིང་དུ་བཤད། བསྙེན་པའི་སྔགས་གྲངས་སྒྲུབ་ཐབས་ན་གསལ། སྔགས་གསུམ་གང་མོས་གཙོ་བོར་བཟླ་བ་སྒྲུབ་ཐབས་ཐམས་ཅད་མཐུན། ཡ་མཱ་ར་ཛ་ནི་ལྷ་སོ་སོའི་ས་བོན་ཡིན་པས་བསྒྱུར་དུ་མེད་པར་བཤད་ལ། མ་ཏི་པཎ་ཆེན་གྱི་དངོས་སློབ་ལོ་ཙྪ་བ་རྡོ་རྗེ་དཔལ་གྱིས་ཚིགས་བཅད་དུ་བསྒྱུར་བ་སྣང་སྟེ། གང་དུ་གཤིན་རྗེའི་རྒྱལ་པོ་རྟག་པར་བདག །འདྲེན་པ་གང་ཞིག་བདག་ལ་རིང་དུ་བརྩེ། །ངེས་པར་གནོད་སྦྱིན་མིན་གང་བརྩེ་བ་གང་། །གང་ཞིག་ནད་མེད་སྩོལ་མཛད་གནོད་སྦྱིན་ལ། །ཞེས་བསྒྱུར། དུས་དང་གནས་སྐབས་གང་དུ་གཤིན་རྗེའི་རྒྱལ་པོ་རྡོ་རྗེ་འཇིགས་བྱེད་ཀྱིས་བདག་དང་སེམས་ཅན་ཐམས་ཅད་ཀྱིས་འདྲེན་པ། བཅོམ་ལྡན་འདས་རྡོ་རྗེ་འཇིགས་བྱེད་གང་ཞིག་གི བདག་དང་སེམས་ཅན་ཐམས་ཅད་དུས་ཡུན་རིང་པོ་འཁོར་བ་མ་སྟོང་གི་བར་དུ་བདག་དང་སེམས་ཅན་ཐམས་ཅད་ཐུགས་བརྩེ་བ་ཅན་དེས་ངེས་པར་བདུད་དང་གནོད་སྦྱིན་ལ་སོགས་པ་བརྩེ་བ་མིན་ཏེ། གདུལ་དཀའ་འདུལ་བ་པོས། གང་ཞིག་སེམས་ཅན་ལ་རྒྱུ་ཅི་ཞེ་ན། དམིགས་པ་མེད་པའི་ཐུགས་རྗེ་ཆེན་པོ་དང་། རྟག་པར་ལྡན་པའོ། །དེས་ན་སྒྲུབ་པ་པོ་གང་ཞིག་སྐྱེ་རྒ་ན་འཆིའི་འཇིགས་པ་མེད་པ་སྩོལ་བར་མཛད་ལ། བདུད་དང་གནོད་སྦྱིན་ལ་སོགས་པ་སྐྲག་པར་མཛད་པ་དེ་ལ་འདུད་དོ། །ཞེས་ལོ་ཙྪ་བ་རྡོ་རྗེ་དཔལ་གྱིས་དཔལ་ལྡན་ས་སྐྱར་བསྒྱུར་ཞིང་བཤད་པའོ། །ཞེས་འབྱུང་། ཧྲཱིཿའཕྲོག་པ་ཥྚྲཱི་ཟ་བ། ཝི་རྣམ་པ། ཀྲི་ཏ་བྱེད་པ། ཨ་ན་ན་ཞལ། ཡ་མ་གཤིན་རྗེ། མནྟ་ཀ་མཐར་བྱེད་དོ། །གསུམ་པ་ཞར་བྱུང་དཀྱིལ་འཁོར་བསྡུ་བ་ནི། རང་གི་སྙིང་གའི་སོགས་ནས་གདན་དང་བཅས་པ་རང་ལ་ཐིམ། ཞེས་པའི་བར་རོ། །གཏོར་མ་དང་མ་འབྲེལ་ན་གནས་གསུམ་དང་སྐྱེ་མཆེད་དྲུག་བསྲུང་བ། དགེ་བ་བསྔོ་བ་སོགས་བྱའོ། །གཉིས་པ་སྤྱོད་ལམ་གྱི་རྣལ་འབྱོར་ནི། སྤྱོད་ལམ་ལ་འཇུག་པའི་ཚེ། ཨོཾ་ཞེས་སོགས་ནས་བློས་ཟིན་པར་བྱའོ། །ཞེས་པའི་བར་ཏེ། ཐུན་མཚམས་སུ་དྲན་རྟོག་ཐམས་ཅད་ལྷ་སྔགས་ཡེ་ཤེས་སུ་དམིགས་ལ་སྡང་ཞེན་དང་ཉམ་ང་མེད་པར་བྱའོ། །འགྲོ་འདུག་གང་བྱེད་ཀྱང་སེམས་མ་ཡེངས་པར་ལྷ་བསྒོམ་སྔགས་བཟླ་བ་སློབ་དཔོན་མི་བསྐྱོད་པས་དགྲ་ནག་གི་འགྲེལ་པར་བཤད། དེར་གྲངས་ལ་ཕན་མི་དགོས་ཞེས་པ། ཐུན་མཚམས་སུ་བཟླས་པ་རྣམས་བསྙེན་པའི་གྲངས་སུ་མི་བཞུགས་པའི་དོན་དེ་བསྙེན་པ་ནི་ཐུན་བཞིའི་སྦྱོར་བས་སྟན་ཐོག་གཅིག་ཏུ་ངག་བཅད་བྱས་ནས་འགྲོ་དགོས་པས་སོ། །གསུམ་པ་ཁ་ཟས་ཀྱི་རྣལ་འབྱོར་ནི། ཁ་ཟས་ཟ་བའི་ཚེ་ཞེས་སོགས་ནས་མཆོད་པའི་བསམ་པས་ཟའོ། །ཞེས་པའི་བར་རོ། །ཕུད་མཆོད་ཆང་བུ། ཟ་བཏུང་བྱས་ནས་ཆབ་ལེན་པ་རྣམས་སངས་རྒྱས་ཀྱིས་བཅས་པ་ཡིན་པས་ལེགས་པར་བྱ། ཐུན་གྱི་སྒང་ལ་ཁ་ཟས་རགས་པ་ནི་མི་ཟ་ཇ་ལྟ་བུ་བཏུང་རྒྱུ་བྱུང་ན་བྱིན་རླབས་སོགས་འདི་བཞིན་མ་ཆད་པ་གལ་ཆེ་སྟེ། རྭ་ལོ་སོགས་ཀྱི་དགྲ་བགེགས་ཀྱིས་ཤ་ཁྲག་ཏུ་བསམ་གསུངས་སོ། །ཕན་ཡོན་ནི་གསང་འདུས་བཤད་རྒྱུད་ལྷ་མོ་བཞིས་ཞུས་ལས། རྟག་པར་རྒྱུན་དུ་ཟས་ཟོས་ན། །ཚེ་འདི་ཁོ་ནར་འགྲུབ་པར་འགྱུར། །རྒས་པ་མེད་ཅིང་ནད་ཀྱང་མེད། །ཞེས་སོགས་མང་པོ་གསུངས་ལ། ཁ་ཟས་བུ་ལོན་ཅན་དུ་མི་འགྱུར་བ་སོགས་ཕན་ཡོན་ཆེའོ། །བཞི་པ་ཉལ་བའི་རྣལ་འབྱོར་ནི། ཉལ་བའི་ཚེ་སོགས་ནས་བསམ་ལ་ཉལ་ཞེས་པའི་བར་རོ། །ལྔ་པ་ལྡང་བའི་རྣལ་འབྱོར་ནི། ལྡང་བའི་ཚེ་སོགས་ནས་འཇུག་པར་བྱའོ་ཞེས་པའི་བར་ཏེ། ཧཱུྃ་ཞེས་བརྗོད་སྣང་བ་ལྷ་དང་དཀྱིལ་འཁོར་དུ་བསྒོམ་མོ། །དྲུག་པ་གཏོར་མའི་རྣལ་འབྱོར་ནི། གཏོར་མ་ཅི་འབྱོར་བ་སོགས་ནས་གཉིས་སུ་མེད་པར་ཐིམ་པར་བསམ་ལ་ཞེས་པའི་བར་ཏེ། འབྱོར་ན་ཚད་མེད། མ་འབྱོར་ན་ཟས་ཀྱི་ཟླུམ་གཏོར་ཡི་དམ་ཕྱོགས་སྐྱོང་ལས་གཤིན་རྣམས་ལ་རེ་རེ་སྟེ་གསུམ་མ་གྲུབ་ན། འཇིག་རྟེན་ལས་འདས་པ་ལ་གཅིག འཇིག་རྟེན་པ་ལ་གཅིག་སྟེ་གཉིས། ཆོས་སྐྱོང་གཞན་ལ་འབུལ་ན། འདས་གཏོར་གྱི་འོག་ཏུ་དེ་དག་གི་གཏོར་མའང་བཤམས། ཡེ་མ་འབྱོར་ན་གཏོར་མ་གཅིག་གི་ཕུད་ནས་འདས་པ་དང་ལྷག་མ་གཞན་རྣམས་ལ་བསྔོ། ཀྱཻ་རྡོར། བདེ་མཆོག མཁའ་སྤྱོད་མ་རྣམས་ལ་འབུལ་ན་འཇིགས་བྱེད་ཀྱི་གོང་དུ་འབུལ། འཇིགས་བྱེད་ཀྱི་བདག་བསྐྱེད་བྱས་ནས་ཀྱང་ཀྱཻ་རྡོར་སོགས་ལ་འབུལ་དུ་རུང་ལ། ཀྱཻ་རྡོར་སོགས་ཀྱི་བདག་བསྐྱེད་བྱས་ནས་ཀྱང་འཇིགས་བྱེད་སོགས་ལ་འབུལ་དུ་རུང་། དེའི་ཚེ་གཏོར་མ་བྱིན་རླབས་བདག་བསྐྱེད་གང་བྱས་ཀྱིས་ནང་མཆོད་ལྟར་བྱིན་གྱིས་བརླབས། མཇུག་ཏུ་གནས་གསུམ་བསྲུང་བ་སོགས་ཀྱང་རང་རང་གི་སྒྲུབ་ཐབས་ལྟར་བྱ་བ་སོགས་རྣམ་དབྱེ་ཤེས་པར་བྱའོ། །འདི་དག་རྣལ་འབྱོར་བླ་མེད་ནང་ཕན་ཚུན་གྱི་དབང་དུ་བྱས་པ་ཡིན་ལ། རྒྱུད་སྡེ་འོག་མ་དང་བསྲེ་མི་རུང་ངོ་། །བྱ་ཁྱུང་གི་ཕྱག་རྒྱ། ལག་པ་གཉིས་ནི་བཀན་བྱས་ལ། །སྲིན་ལག་གཉིས་ནི་ཕན་ཚུན་དཀྲི། །གུང་མོ་དང་ནི་མཐེབ་རྩེ་སྦྱར། །ཁྲོ་བོ་གཉིས་ཀྱིས་མནན་པར་བྱ། །ཞེས་བྱ་ཁྱུང་གི་ཀླུའི་དུག་འཕྲོག་པ་ལྟར་རྫས་ཀྱིས་དུག་སེལ་བའོ། །གཞན་དཀྱུས་བཞིན་ནོ། །ཕན་ཡོན་ནི་ལ་ལི་ཏས། བར་དུ་གཅོད་པ་ཞི་བ་དང་། མི་མཐུན་ཕྱོགས་རྣམས་ཞི་བ་དང་། །དངོས་གྲུབ་དམ་པ་ཐོབ་པར་འགྱུར། །ཞེས་གསུངས་སོ། །གཏོར་མགྲོན་གྱི་དམ་ཚིག་པ་རྟེན་ཡོད་ན་བརྟན་བཞུགས་བྱ། རང་གི་གནས་གསུམ་བསྲུང་བ་སོགས་ནི་རང་རྡོ་རྗེ་འཇིགས་བྱེད་དུ་གསལ་བའི་དཔྲལ་བར་ཨོཾ་དཀར་པོ་སོགས་ནས་ཡིད་ཀུན་ཏུ་བཟང་པོའི་བར་བརྗོད་ཅིང་བསམ། དགེ་བ་འདི་ཡིས་སོགས་དང་། སེམས་ཅན་ཐམས་ཅད་བདེ་གྱུར་སོགས་ཀྱི་མཇུག་ཏུ། བགེགས་དང་ལོག་པར་འདྲེན་པ་རྣམས། །གདུལ་དཀའ་འདུལ་བྱེད་དཔའ་བོ་ནི། །ཤིན་ཏུ་གཏུམ་པའི་ཁྲོ་གཟུགས་ཀྱིས། །མ་རུངས་པ་རྣམས་ཚར་གཅོད་ཤོག །ཅེས་རྭ་ལོའི་སྒྲུབ་ཐབས་ནས་འབྱུང་། འཕགས་པས། དེ་ལས་བྱུང་བའི་དགེ་བ་ཡི། །རྡོ་རྗེ་རབ་ཏུ་འབར་བའི་མཐུས། །བདུད་ཀྱི་དཀྱིལ་འཁོར་ཀུན་བཅོམ་ནས། །བདེ་བ་ཆེ་ལ་རོལ་བར་ཤོག །ཅེས་སོགས་སྨོན་ལམ་དང་ཕུན་སུམ་ཚོགས་པ་སོགས་བཀྲ་ཤིས་ཀྱིས་མཐའ་བརྒྱན་པ་བྱས་ལ། གོང་དུ་བཤད་པ་ལྟར་སྤྱོད་ལམ་གྱིས་རྣལ་འབྱོར་གསལ་བཏབ་ལ་འཇུག དེ་ལྟར་གང་བསྒོམ་ཡང་སྦྱང་གཞིའི་གཉེན་པོར་བསྒོམ་པ་དང་། ལྷའི་ཞལ་ཕྱག་ལ་སོགས་པ་གསལ་ན་ལེགས་མོད། གལ་ཏེ་མི་གསལ་ནའང་རེ་ཤིག་ལས་དང་པོ་པའི་སྐབས་སུ་དོན་སྤྱི་གསལ་བ་མ་བྱུང་ཡང་། ཚིག་གསལ་བའི་ངང་ནས་རྣམ་རྟོག་གཞན་དུ་མ་ཡེངས་པ་གལ་ཆེའོ། །དེ་ཡང་འདི་ལྟར་བྱས་ཏེ་ཐུན་ལ་འཇུག་པའི་ཚེ་གྱ་ཚོམ་དུ་མི་འཇུག་པར་དང་པོར་རང་གི་སེམས་ལ་རྟོག་དཔྱོད་བཏང་སྟེ། ཉོན་མོངས་པ་དང་རྣམ་རྟོག་གཞན་གྱི་དབང་དུ་སོང་ན་རྒྱུན་བཅད་དེ། སྐྱབས་འགྲོ་ནས་མཚན་ཉིད་དང་ལྡན་པར་བྱ། དེ་བཞིན་དུ་བར་བར་དུ་ཡང་། སེམས་ལ་བྱ་ར་ཡང་ཡང་བཏང་སྟེ། རིག་པ་ལེགས་པར་བཅུན་ལ། མཇུག་མ་རྫོགས་ཀྱི་བར་དུ་མ་ཡེངས་པར་བྱེད་པ་གལ་ཆེའོ། །མཇུག་ཏུ་ཡང་རང་གིས་སེམས་ཀྱི་འཇུག་ཚུལ་ལ་ལེགས་པར་བརྟགས་ཏེ། སྔར་གྱི་རྣམས་ཉོན་མོངས་པ་དང་རྣམ་རྟོག་གི་དབང་དུ་སོང་ངམ། སྒྲུབ་ཐབས་ཀྱི་ཉམས་ལེན་ཚུལ་བཞིན་དུ་སོང་མ་སོང་བརྟག ཉོན་མོངས་པ་དང་རྣམ་རྟོག་གཞན་གྱིས་དབང་དུ་སོང་ན་འགྱོད་པ་བསྐྱེད། ཕྱིས་དེ་ལྟ་བུའི་དབང་དུ་མི་འགྲོ་བར་བྱ། དགེ་སྦྱོར་ཚུལ་བཞིན་དུ་སོང་ན་ཞེན་པ་མེད་པའི་དགའ་བ་བསྒོམ། ཕྱིས་ཀྱང་འདི་བཞིན་དུ་བྱའོ་སྙམ་པའི་འདུན་པ་བཏང་སྟེ། དེ་ཡང་ཉོན་མོངས་པ་དང་རྣམ་རྟོག་གི་དབང་དུ་སོང་བ་མ་ཚོར་ན། བློ་ལ་བསྐྱེད་མི་ཐོན་པས། དྲན་འཛིན་བྱེད་པ་གལ་ཆེ་སྟེ། ཉམས་ལེན་མཚན་ཉིད་དང་ལྡན་པ་ཐུན་གཅིག་བྱུང་ནའང་ཐུན་འཇུག་ལ་བསམ་མནོ་བཏང་ནས་སྔར་དང་མི་འདྲ་བའི་བློ་བསྐྱེད་གཅིག་ཅིས་ཀྱང་ཡོད་པ་ཡིན་པ་འདུག་པས་བློ་བསྐྱེད་བྱུང་ན་མཚན་ཉིད་པར་སོང་བ་ཡིན། བློ་བསྐྱེད་མ་བྱུང་ན་ཉམས་ལེན་ཚུལ་བཞིན་དུ་མ་སོང་བའི་རྟགས་སུ་ཤེས་པར་བྱས་ལ། ཐུན་གང་ཉམས་སུ་ལེན་པ་ཆུད་མ་ཟོས་པར་བྱ་སྟེ། ཐུན་རེ་ཡང་བློ་བསྐྱེད་ཐོན་པ་གལ་ཆེ། དེ་ལྟར་བྱས་ན་ཐུན་གྱི་མགོ་མཇུག་ཐམས་ཅད་ཉོན་མོངས་པ་དང་རྣམ་རྟོག་གི་དབང་དུ་མི་འགྲོ་བར་འགྱུར། དེའི་ཚེ་སྦྱང་གཞིའི་གཉེན་པོར་བསྒོམ་པ་དང་ལྷའི་སྐུ་མདོག་ཞལ་ཕྱག་མཚན་སོགས་གསལ་བཏབ་ནས་བསྒོམ་པ་ཡིན་ནོ། །དེ་ཡང་ལས་དང་པོ་པས་ཐུན་བཞི་བྱ་སྟེ། སྲོད། ཐོ་རངས། སྔ་དྲོ། ཕྱི་དྲོའི་ཐུན། དེ་དག་ཀྱང་དང་པོར། དྲག་ཅིང་གསལ་ལ་ཡུན་ཐུང་བ། །བསྐྱེད་པའི་རིམ་པ་གནད་དུ་ཆེ། །ཞེས་ལྟར་ཡུན་ཐུང་བར་བྱ། ཅུང་ཟད་བརྟན་ནས་ཡུན་ཇེ་རིང་གཏོང་། ཐུན་མཚམས་རྣམས་ཡང་ཅི་ནས་དགེ་བའི་རྩ་བས་དུས་འདའ་བར་བྱེད་དགོས་མོད། དེའི་ནང་ནས་ཀྱང་ཉིན་བར་སྔ་ཐུན་གྱི་བར་དུ་ཡང་རྒྱལ་སྲས་ལམ་བཟང་ལ་སོགས་པ་དང་། གཞན་མཁོ་བའི་དཔེ་ཆ་རྣམས་ལ་བལྟ་བ་གལ་ཆེ། དེ་ལྟར་དགེ་སྦྱོར་གང་བྱེད་ཀྱང་ཐོག་མཐའ་བར་གསུམ་ཐམས་ཅད་དུ་ཆོས་ཆོས་སུ་འགྲོ་བར་བྱེད་པ་གནད་ཀྱི་དོན་ཡིན་ནོ། །ཞེས་གསུངས་པ་ལྟར་བྱའོ། །དེ་ལྟར་ཉམས་སུ་བླངས་པའི་གནས་སྐབས་དང་མཐར་ཐུག་གི་ཕན་ཡོན་ནི། དེ་ལྟ་བུའི་ཚུལ་གྱིས་ཞེས་སོགས་ནས་ངེས་པའོ་ཞེས་པའི་བར་རོ། །སྒྲུབ་ཐབས་ཀྱིས་མཛད་བྱང་སྨོན་ལམ་དང་བཅས་པ་ནི། དེ་ལྟར་འཇམ་དབྱངས་ཁྲོ་ཆེན་སོགས་ནས་ཕན་ཐོགས་པར་གྱུར་ཅིག་གི་བར་རོ། །དེ་ལྟར་དཔལ་རྡོ་རྗེ་འཇིགས་བྱེད་རྭ་ལུགས་ཀྱིས་སྒྲུབ་ཐབས་བདུད་འཇོམས་སྣང་བ་ཞེས་བྱ་བ་རྗེ་བཙུན་དཀོན་མཆོག་ལྷུན་གྲུབ་ཀྱིས་མཛད་པའི་དོན་ཉམས་སུ་ལེན་ཚུལ་བླ་མ་གོང་མ་རྣམས་ཀྱི་གསུང་གི་བདུད་རྩི་ཉིང་ཁུ་འདི་ནི་དང་པོར་རང་གི་བླ་མ་མཚུངས་མེད་ཆོས་ཀྱི་རྗེ་སངས་རྒྱས་དཔལ་བཟང་པོས་བཀའ་གནང་ཡང་ཡུན་རིང་དུ་འགྱངས་དུས་ཕྱིས་རང་གི་སློབ་མ་མདོ་ཁམས་པ་ཤེས་རབ་ལྷུན་གྲུབ་ཀྱིས་ཉེ་བར་བསྐུལ་ཞིང་། ཡི་གེའི་རྐྱེན་སྦྱར་བ་ལ་བརྟེན་ནས། བྱ་བྲལ་སྙོམས་ལས་པ་སངས་རྒྱས་ཕུན་ཚོགས་ཀྱིས་དཔལ་ཨེ་ཝཾ་ཆོས་ལྡན་གྱི་དགོན་པར་སྦྱར་བའོ། །འདིས་མཚོན་དགེ་ཚོགས་གཅིག་བསྡུས་པས། །བདག་སོགས་འགྲོ་བའི་བློ་མུན་སངས། །སྡེ་བཞིའི་འབྱོར་པ་རབ་རྒྱས་ནས། །རྒྱལ་བས་བསྔགས་པའི་ལམ་བགྲོད་དེ། །རང་གཞན་དོན་གཉིས་ཕུན་ཚོགས་ཤོག །འདིའི་སོགས་ཁོང་རྣམས་སྒྲུབ་ཐབས་ལ་ཡིན་པས་གང་ངེས་དང་མཐའ་དཔྱོད་ལུང་གི་སྤྲོས་པ་འདོད་ན་རྡོ་རྗེ་མྱུ་གུ་དང་མཁས་པའི་དབང་པོ་ངག་དབང་བརྟན་པའི་རྡོ་རྗེས་མཛད་པའི་རྣམ་བཤད་སོགས་བལྟའོ། །ལ་ལ་རྒྱས་འདོད་ལ་ལ་ཉུང་འདོད་ལ། །ཤེས་རབ་ཆུང་བས་མང་པོ་མི་ཟིན་ལ། །དེ་བཞིན་མང་པོ་འབྲི་བའང་མི་ནུས་ལ། །རང་དང་སྐལ་མཉམ་གཞན་ལའང་ཕན་ཕྱིར་ལགས། །སརྦ་མངྒ་ལཾ།། །།